ހދ. ނޮޅިވަރަންފަރު ބަނދަރު ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nހދ. ނޮޅިވަރަންފަރު ބަނދަރު ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު\n22 އޮގަސްޓް 2018، ރިފަރެންސް: PR-2018-75\nނިޢުމަތްތަކުގެވެރި اللّـه سبحانه وتعالى އަށް ޙަމްދުކޮށް ޝުކުރުކުރަން. މި އުންމަތުގެ މާތް ނަބިއްޔާ، محمّد رسول اللّـه صلّى اللّــــه عليه وسلّم އަށް ޞަލަވާތާއި ސަލާމް ލެއްވުން އެދި ދުޢާކުރަން. މި ދުޢާގައި އެކަލޭގެފާނުގެ އާލުންނާއި މިތުރު ޞަޙާބީން ޝާމިލުކުރަމުން.\nނޮޅިވަރަންފަރަށް އައިސް ތިޔަބޭފުޅުންނާ ބައްދަލުކުރުމަކީ، އަޅުގަނޑަށް ލިބޭ އުފަލެއް. މިއަދުގެ މި އުނދަގޫ ގަޑީގައި، ހޫނު ގަޑީގައި އަޅުގަނޑު އައުމުންވެސް ތިޔަބޭފުޅުންގެ ޝައުޤުވެރިކަން އަޅުގަނޑުމެންނާ ދޭތެރޭގައި ހުރިކަން ކިތަންމެހާވެސް ފާޅުކަން ބޮޑުގޮތެއްގައި ދައްކަވައިފި. ބަނދަރު ނިމުމުގެ ރަސްމިއްޔާތުން ތިޔަބޭފުޅުންނަށް ލިބުނު ފަސޭހަކަން ތިޔަބޭފުޅުންގެ ތިޔަ ޝައުޤުވެރިކަމުން އަޅުގަނޑުމެންނާ ކުރެއްވި އިސްތިޤުބާލުގައި ތިޔަބޭފުޅުން ދައްކަވައިދެއްވި ކަމަށްޓަކައި، ހިތުގެ އެންމެ ފުންމިނުން، ވަރަށް އިޚުލާޞްތެރިކަމާއެކީ ތިޔަ އެންމެ ބޭފުޅުންނަށް ޝުކުރު ދަންނަވަން.\nއާދެ، އަޅުގަނޑުމެން މިއަދު މިކުރާ ދަތުރަކީ، ބޮޑުތިލަދުންމައްޗަށް އަޅުނޑުމެން ކުރާ ދަތުރެއް. ބޮޑުތިލަދުންމަތީގެ ނޮޅިވަރަންފަރަށް އަދި ކުޅުދުއްފުށްޓަށް އަޅުގަނޑުމެން ކުރާ ދަތުރެއް. ވަރަށް މުނާސަބު ވާހަކަތަކެއް ބޮޑުތިލަދުންމަތީގައި ހުންނަވައިގެން ޢަބްދުއްރަޙީމް، ދެންމެ އެ ދެއްކެވީ. އަދި ހަމަ އެހެންމެ އެހާ އޯގާތެރި އިޚުލާޞްތެރި ބަސްފުޅުތަކެއް ޑޮކްޓަރ މުޢިއްޒުގެ ވާހަކަފުޅުގައިވެސް، އެ ހާމަކުރައްވަމުން ގެންދެވީ. މި ދެ ބޭފުޅުންވެސް އަޅުގަނޑާ ދޭތެރޭގައި ވަރަށް އޯގާތެރި ބަސްތަކަކުން ހަދިޔާކުރައްވާފައިވާތީ، ތިޔަ ދެ ބޭފުޅުންނަށް ވަރަށް އިޚުލާޞްތެރިކަމާއެކީ ޝުކުރު ދަންނަވަން.\nނޮޅިވަރަންފަރަށް އައިސް، ތިޔަބޭފުޅުންގެ މި އުފަލުގައި ބައިވެރިވާއިރު، އަޅުގަނޑު ހިތަށްއަރަނީ، ނޮޅިވަރަންފަރަށް އަޅުގަނޑަށް މިއާދެވުނީ، ޢީދުދުވަސް ދޫކޮށްލާފައި. ހުރިހާ ބޭފުޅުންނަށް ޢީދުގެ ތަހުނިޔާ ދަންނަވަމުން، އަޅުގަނޑު ދަންނަވާލާނީ، ތިޔަބޭފުޅުންނަށްވެސް، ޢީދުގެ އިތުރު އުފާތައް ލިބިގެން މިދަނީ، މި ރަށަށް އަންނަ ތަރައްޤީގެ ވަސީލަތްތައް ތިޔަބޭފުޅުންނާ ހަމައަށް އަންނާތީއޭ. ނޮޅިވަރަންފަރުގައި މިއަދު ނިމިގެން މިދިޔައީ، ތިޔަބޭފުޅުންނަށް، ފަސޭހަކަމާއި ކުރިއެރުން ގެނެސްދޭނެ ބަނދަރެއްގެ މަޝްރޫޢު. އަދި ހަމަ އެހެންމެ މިތަނުގައި ނަރުދަމާގެ މަޝްރޫޢު ހިނގަމުން އެދަނީ. އަދި އެއާއެކީ އަޅުގަނޑު ދަންނަވާލަން ބޭނުންވޭ، ނޮޅިވަރަންފަރަށް ދެ ހާހެއްހާ އާބާދީއާ ކައިރިކުރާ، އާބާދީއަށް ބޭނުންވާ އިތުރު ކަންތައްތައް ހަމަ ދާދި ފަސޭހަ ފަށުގައި، ކައިރި އަތްފޯރާ ހިސާބުގައި ހުރިހާ ކަމެއްހުރި ވާހަކަ، ދެންމެ މިނިސްޓަރ ޠާރިޤު އަޅުގަނޑަށް ކަށަވަރު ކޮށްދެއްވި.\nނޮޅިވަރަންފަރުގައި ތިޔަބޭފުޅުންނަށް ދަންނަވާލަން، ތިޔަބޭފުޅުންނަށްވެސް މިކަން އެނގިވަޑައިގެންފައި އޮންނާނެ. ތިޔަބޭފުޅުންނަށް ބޭނުންފުޅުވާ ފެނުގެ ނިޒާމުވެސް ހުރިހާ މަސައްކަތެއްނިމި، ފައިސާވެސް އެހުރީ ނިމިފައި. ޓެންޑަރ އެއްފަހަރު ކުރެވިފައި. އެހެންނަމަވެސް އެ އެވޯޑު ކުރުމުގައިހުރި މައްސަލަތަކާހެދި އެ މަޝްރޫޢު އެއޮތީ ހިފެހެއްޓިފައި. އަޅުގަނޑު ހަމަ ދަންނަވާނީ، ސެޕްޓެންބަރު 23 ގައި ވޯޓުގެ ކުރިންވެސް އިރާދަކުރެއްވިއްޔާ، މި މަޝްރޫޢު މި ރަށުގައި ފެށިގެންދާނޭ. ފެނުގެ މަޝްރޫޢު ހަމަޖެހިގެން ދިޔައިމާ، ނަރުދަމާގެ މަޝްރޫޢު މިހާރު ހިނގަމުން އެދަނީ. ފެނުގެ މަޝްރޫޢު ހަމަޖެހިގެންދިޔައިމާ، ރަށަކަށް މި ބޭނުންވާ އަސާސީ ހުރިހާ ޚިދުމަތެއް ކަހަލަ ގޮތަކަށް ނޮޅިވަރަންފަރަށްވެސް ހަމަޖެހިގެން ދިޔައީ.\nދެން ހުންނާނީ މީގެ އިތުރަށް ބޭނުންވާ އިތުރުކަންކަން. އަޅުގަނޑަށް އެނގޭ ތިޔަބޭފުޅުން އެދިވަޑައިގަންނަވާކަން، މި ރަށުގެ ބޮޑެތި މަގުތައްވެސް ހަދަން. އަދި ހަމަ އެހެންމެ، އަޅުގަނޑަށް އެނގޭ އޭ.ޓީ.އެމް. މެޝިނެއްގެ ފަސޭހަކަންވެސް ތިޔަބޭފުޅުން ބޭނުންފުޅުވާނެކަން. އަޅުގަނޑު ދަންނަވާލަން ބޭނުންވަނީ، ނޮޅިވަރަންފަރުގައިވެސް މި ވާހަކަތައް ތަކުރާރުކޮށްލާނަމޭ. އަޅުގަނޑުގެ ދަތުރުތަކުގައި، މިކުރާ ދަތުރުތަކުގައި އަޅުގަނޑު ދަންނަވައިފިން، ކުރިއަށްއޮތް ފަސް އަހަރެއްހާ ދުވަހުގެ ތެރޭގައި ބޭންކް އޮފް މޯލްޑިވްސްއާއި ދިވެހި ސަރުކާރާ ވާހަކަ ދައްކައިގެން އަޅުގަނޑުމެންނަށް ކަށަވަރުކަމެއްދީ މަސައްކަތްތައް ފެށިގެން އެ ދަނީ. 1500 އަށްވުރެ އާބާދީ ބޮޑު ހުރިހާ ރަށެއްގައި އޭ.ޓީ.އެމް. މެޝިން އިރާދަކުރެއްވިއްޔާ ޤާއިމުކޮށް ނިމޭނެ.\nއިރާދަކުރެއްވިއްޔާ މި ރިޔާސީ ދައުރުގެ ކުރީކޮޅު ރައްޔިތުންނަށް ޚިދުމަތްކުރުމުގެ ފުރުޞަތު، އަޅުގަނޑަށް ނޮޅިވަރަންފަރާއި އަދި ރާއްޖޭގެ މީހުން ދިރިއުޅުއްވާ ހުރިހާ ރަށްރަށުން އަޅުގަނޑަށް ދެއްވައިފިނަމަ، އިރާދަކުރެއްވިއްޔާ މިކަންކަން ހަމަޖެހިގެންދާނެ. ނޮޅިވަރަންފަރަށް ދަތިވެފައިހުރި ކަންތައްތަކުގެ ތެރޭގައި ހުރި ބައެއް ކަންތައްތަކަކީ، ބޮޑެތިކޮށް ހުރި ބައެއް ކަންތައްތަކަކީ، އިރާދަކުރެއްވިއްޔާ ހަމަ ވަރަށް ފަސޭހަކަމާއެކީ ހަމަޖެހިގެންދާނެ. އެހެންނަމަވެސް، ކަންކަން ނުކުރެވި ނޫނީވިއްޔާ، ކުޑަކޮށް ލަސްވާ ސަބަބުވެސް އަޅުގަނޑު ދަންނަވާލާނަން. ކުޑަކޮށް ލަސްވާ ސަބަބުތަކުގެ ތެރޭގައި ނޮޅިވަރަންފަރަކީ، 187 ރަށް. މީހުން އުޅޭ ރަށުގެ ތެރެއިން، އެއް ރަށް. ވަރަށްގިނަ ރަށްރަށުގައި ވަރަށްބޮޑެތި މަޝްރޫޢުތައް އެދަނީ. އަދި ވަރަށް ގިނަ މަޝްރޫޢުތައް ހިނގަމުންދާއިރު، ރަށްރަށުގެ ބިން ހެޔޮގޮތުގައި ބޭނުންކުރުމަށްޓަކައި، ދައުލަތުގެ އެކި ބޭނުންތަކަށް ރައްޔިތުންގެ ބޭނުންތަކަށް ބިން ދޫކުރަނީ ހަމަ ރަށްރަށުގެ ކައުންސިލުން.\nބައެއް ރަށްރަށުގެ ޒުވާނުން ޝަކުވާކުރަމުންދޭ، ފުޓްސަލްދަނޑު އަޅަން ބޭނުންވާ ސްޕީޑުގައި ނުދާތީ. އެކަމަކު މިއަދުވެސް އަޅުގަނޑު ދަންނަވާލަން ބޭނުންވޭ، ޙަޤީޤަތުގައި މިހިނގާ ކަންކަމާ ދޭތެރޭގައި ރައްޔިތުންގެ ހަމަ ކޮންމެ ބޭފުޅަކު، ފަރުދީ ހައިސިއްޔަތުން އަދި ރަށްރަށުގެ ރަށުގެ އިޖުތިމާޢީ ފެންވަރުންވެސް ވިސްނާވަޑައިގަންނަވާށޭ މިކަންކަމާ ދޭތެރޭގައި. ފުޓްސަލްދަނޑުތައް އެޅުމަށް އެންމެ ބޮޑަށް ދިމާވި ދަތިތަކަކީ، އަޅުގަނޑުމެންގެ ފިކުރުނޫން އެހެން ފިކުރުގައި އަޣުލަބިއްޔަތު އޮންނަ ކައުންސިލްތަކުން ޙަޤީޤަތުގައިވެސް މިކަހަލަ ރަނގަޅު ބޭނުންތައް ބިން ދޫކުރުމުގައި ލަސްކުރަމުންގެންދާތީ. މިއަދުގެ ޙާލަތަކީވެސް އެއީ. ހަމަ ވަރަށް ވަރުގަދައަށް މަސައްކަތްކޮށްގެން، އެލް.ޖީ.އޭ. މެދުވެރިކޮށް، ހޯމް މިނިސްޓްރީ މެދުވެރިކޮށްގެން، އެކަހަލަ ބައެއް ދިމަދިމާއިން ފުޓްސަލްދަނޑު އަޅަން ބިން ލިބިގެން މިދަނީ.\nމިއަދު ނޮޅިވަރަށްފަރުގައިވެސް އަޅުގަނޑު ދަންނަވާލާނީ، މިއީ، ނޮޅިވަރަންފަރަށް ދަންނަވާ ވާހަކައެއްނޫން. އެކަމަކު ނޮޅިވަރަންފަރުގައިވެސް ތިބީ ހަމަ ދިވެހި ރައްޔިތުން ކަމަށްވާތީ، ތިޔަބޭފުޅުންގެ ރަޙުމަތްތެރިން އެތިބީ، ރާއްޖޭގެ އެކި ހިސާބުގައި. މާލޭގައި، އައްޑުއަތޮޅުގައި. ދެން މިހެންގޮސް ހުރިހާ ދިމާއެއްގައި.\nއެހެންވީމާ، އަޅުގަނޑުމެންގެ ޚިޔާލަށް އެބަގެންނަންޖެހޭ، ސިޔާސީގޮތުން ފިކުރު ތަފާތުވިނަމަވެސް، ރައްޔިތުންގެ ބޭނުންތެރިކަމަށް، ރައްޔިތުންނަށް ބޭނުންވާ ކުރިއެރުން ގެނެސްދިނުމަށްޓަކައި ކުރަންޖެހޭ ކަންކަމުގައި ސިޔާސީ ފިކުރު އެބަޖެހޭ ދުރަށްލާން. ސިޔާސީ ފިކުރު އެއްފަރާތުގައި ބާއްވާފައި، މިކަންކަން ކޮށްދިނިއްޔާ ނޫނީ މިކަންކަމެއްނުވޭ. ދެން މިޖެހެނީ، ސަރުކާރުން ނުކުމެ މިކަހަލަ ކަންތައްތައް ނުވީމާ، ކޮންމެވެސް ކަހަލަ ވަރުގަދަ ޤާނޫނީ ފިޔަވަޅެއްގެ ތެރެއިން އަޅުގަނޑުމެން މިކަންކަން ކުރަން. އަޅުގަނޑުވެސް ބޭނުންވޭ ރާއްޖޭގައި ޚިދުމަތްކުރާ ހުރިހާ ކައުންސިލްތަކަކީ، ކައުންސިލްތަކުގެ އެންމެ ފުންމިނުގައި، އެންމެ ފުޅާމިނުގައި އިޚުލާޞްތެރިކަމާއެކީ ޚިދުމަތްކުރާ ތަންތަނަށް ވެގެންދިޔުން. އެކަމަކު މިއަދުވެސް މި ދެންނެވި ގޮތަށް ފުޓްސަލްދަނޑުތަކުގެ ދަތުރު އަޅުގަނޑު މި ދަންނަވާލީ. ހަމަ އެގޮތަށް ސިޓީތަކުގެ މިހުންނަ ކައުންސިލްތަކުގެ ޙާލަތު ހުރިގޮތް، މީގެ ކުރީގެ ޖަލްސާއެއްގައި ޑޮކްޓަރ މުޢިއްޒުވެސް ވިދާޅުވެދެއްވައިފި. މާލޭސިޓީ ކައުންސިލުގައި މާލޭގައި ދިރިއުޅެމުންގެންދާ ރައްޔިތުންނަށް ބައެއްކަހަލަ ދިމާވެފައިހުރި ބޮޑެތި މައްސަލަތަކުގައި، އާދެ، މުނިސިޕަލް މައްސަލަތަކުގައި ކަންކަން ހިނގާފައިހުރިގޮތް އެ ވިދާޅުވީ. އޭގެ ނަތީޖާއަކަށް ވެގެންދިޔައީ. ކައުންސިލްތަކުން އެ ބާރު ނަގާފައި، ސަރުކާރުން އެކަންކަން އަމިއްލައަށް ކުރަމުން ގެންދިޔުން. އެކަންކުރަންޖެހޭ ސަބަބަކީ، ރައްޔިތުންނަކަށް އެހާ ބޮޑަކަށް ބަލާކަށް ބޭނުމެއްނުވާނެ، އޮޅުންފިލާކަށްވެސް ބޭނުމެއްނުވާނެ، ރައްޔިތުންނަށް ބޭނުންވާ ޚިދުމަތް ލިބެނީ، ނުވަތަ ނުލިބެނީ، ކައުންސިލެއް މެދުވެރިވެގެންކުރާ ދަތިންތޯ، ނޫނީ ކައުންސިލުން ފަސޭހަކޮށްދީގެންތޯ. މި ރަށްރަށަށްވެސް ބޭނުންވާނީ، މި ރަށްރަށަށް ބޭނުންވާ ކަންކަން. އަދި މާލޭސިޓީ ކައުންސިލުގައިވެސް، މާލޭގައި ދިރިއުޅޭ ރައްޔިތުން މާލޭ މީހުންނާއި، ރަށްރަށުން މާލެއަށް ހިޖުރަކުރައްވާ ދިރިއުޅުއްވާ ހުރިހާ ރައްޔިތުންވެސް ބޭނުންވާނީ، އެ މީހުންނަށް ލިބެންވާ އަސާސީ ޚިދުމަތްތައް އެންމެ ފަސޭހަކަމާއެކީ، ލިބިގެންދިޔުން. މާލޭގައިވެސް ދިރިއުޅެމުންގެންދާ ރައްޔިތުން، ސަރުކާރުން ހަދާފައި ހުންނަ ފުލެޓްތަކުގައި ފުލެޓުތައް ކުއްޔަށްދީގެން އެ މީހުން އެތަންތަނުގައި ދިރިއުޅެމުންދާއިރު، އެތައް މަހެއްވަންދެން ފްލެޓްތަކުގެ ކުލި ނުނަގައި ތިބެފައި، އިންތިޚާބަށް މަހެއް ދެ މަހަކަށް ވީމައެއްނޫން އެއްފަހަރާ ކުލި ދައްކަން އަންގަންވާނީ. އަދި ކުލި ނުދައްކައިފި ކަމަށްވަންޏާ، ޖޫރިމަނާއާއެކީ، ފައިސާނަގާ ވާހަކަ ދައްކަންވާނީ. އެއީކީނޫން ރައްޔިތުންނާ ދޭތެރޭ ކަންކަން ކުރަންޖެހޭ ގޮތަކީ. ރައްޔިތުންނާ ދޭތެރޭގައި ކަންކަންކުރާއިރު، ރައްޔިތުންނަށް މިކަންކަން ކުރުމުގެ ފުރުޞަތު އެބަ ލިބެންޖެހޭ. މާލޭސިޓީގައި ނޫނީ މާލޭ ކައުންސިލުން މިކަންކަން ކުރައްވާފައި އޮތްގޮތުންވެސް، އެ ކައުންސިލުގައި ތިއްބެވީ، ކޮން ޕާޓީއަކަށް ނިސްބަތްވާ ބައެއްތޯ، އަދި އެ ބޭފުޅުން ރައްޔިތުންނާ ދޭތޭރޭގައި ކަންކަން ކުރައްވާގޮތް އެއޮތީ، ހާމަކަން ބޮޑުގޮތުގައި ފެންނަން. އެހެންވީމާ، އެގޮތަށް ކަންތައްކުރާކަށް މި ސަރުކާރަކުން ޖާގައެއްނުދޭނެ. އެހެންވީމާ، އެންމެފަހުން ކައުންސިލުން އެ ބާރުތައް ވަކިކޮށްފައި، ސީދާ ސަރުކާރުން އެ ޚިދުމަތްތައް ދޭންފެށީ. ރަށްރަށަށް ބޭނުންވާ ކަންތައްތައް ކުރުމުގައި، ދަތިތައް ދިމާވާ ވާހަކަ އަޅުގަނޑު މި ދަންނަވާލީ.\nއެހެންވީމާ، ކޮންމެ ރަށެއްގައިވެސް، ސިޔާސީ ނިންމުމަކާ ހަމައަށް އަންނައިރު، އަޅުގަނޑުމެން ޚިޔާލަށް ގެންނަންވާނީ، ކައުންސިލުތައް އޮވެގެން އިދިކޮޅު ފިކުރަކާއެކީ، ކައުންސިލްތައް ހިނގަމުންދިޔައިމާ، ރަށްރަށަށް ތަރައްޤީ ގެނައުމުގައި ކިހާވަރަކަށްތޯ، ކަންކަން ލަސްވެފައިހުރީ. އެކަންކަން އަޅުގަނޑުމެންގެ ޚިޔާލަށް ގެންނަންވާނެ. ދާދީ ކައިރީގައި މިއޮތީ ކުޅުދުއްފުށި. ކުޅުދުއްފުށީގެ ރައްޔިތުން ކައިރީގައިވެސް އަޅުގަނޑު މިރޭ ދައްކަންހުރި ވާހަކައިން ބައެއް ވާހަކަ މި ދަންނަވައިލެވުނީ.\nއަޅުގަނޑު ނޮޅިވަރަންފަރުގައި ދަންނަވާލަން ބޭނުންވާ ވާހަކައަކީ، ނޮޅިވަރަންފަރަށް އައިސް، ނޮޅިވަރަންފަރަށް ބޭނުންވެފައިހުރި ކަންކަން ފުދިގެންދާ ވާހަކަ ދައްކާއިރު، އަޅުގަނޑުމެން ޚިޔާލަށް ގެންނަންވާނެ، ދެ ހާހެއްހާ އާބާދީ އުޅޭ ރަށެއް މި ރަށަކީ. އެހެންނަމަވެސް، ސަރުކާރުތަކުގެ ވިސްނުމުގައި، ސަރުކާރުތަކުން ކަންތައް ކޮށްދޭން ރާވާ ތާވަލުގައި ނޮޅިވަރަންފަރަކީ، ދެ ހާހެއްހާ އާބާދީ އުޅޭ ރަށަކަށް ވެގެންދާއިރު، މީގެ ކުރީގައި ހަމަގައިމުވެސް، ނޮޅިވަރަންފަރަކީ އެހާބޮޑަށް އަޅައިލެވުނު ރަށެއްގެ ގޮތުގައި ފާހަގަކުރެވިފައެއް ނެތް. ފާހަގަކުރެވިފައި ނެތީމާ، މި ސަރުކާރު އައިސް، މި ސަރުކާރުގެ ހަތަރު ފަސް އަހަރު ދުވަހުގެ ތެރޭގައި މި ހުރިހާ ކަމެއް ނޮޅިވަރަންފަރަށް ފުރިހަމަވެގެން މިދަނީ. އަޅުގަނޑު ތަފާސް ހިސާބުން މި އަދަދު ދަންނަވާލާނަން.\nނޮޅިވަރަންފަރަށް 2013، އަޅުގަނޑުމެން ސަރުކާރާ ހަވާލުވުމުގެ ކުރިން ހިނގައިދިޔަ ފަސް އަހަރުގެ ތެރޭގައި މުޅި ޖުމުލަ ނޮޅިވަރަންފަރަށް ހޭދަވެފައި ހުރީ 31 މިލިއަން. މުޅި ޖުމުލަ ނޮޅިވަރަންފަރުގެ ތަރައްޤީގެ މަޝްރޫޢުތަކަށް ހޭދަވެފައިއޮތީ، 31 މިލިއަން ރުފިޔާ. މިއީ، ރަށްރަށުގެ ތަރައްޤީއަށް އޭގެ ކުރީގެ ސަރުކާރުތަކުން ފާސްކުރާ ބަޖެޓުތަކަށް ބަލާކަމަށްވަންޏާ، ފަހަރުގައި ވެދާނެކަންނޭނގެ އެކަށީގެންވާ އަދަދެއްކަމަށް. އެކަމަކު، ބަޖެޓަށް ފައިސާ ހޯދުމާއި، އިތުރު އާމްދަނީ، ލިބޭނެގޮތް ހޯދައިގެން ރައްޔިތުންނަށް ޚިދުމަތް ފޯރިކޮށްދިނުމަކީ، އަޅުގަނޑުމެން ސަރުކާރުން ކުރަމުންގެންދާ ކަންތައްތައް. އެހެންވީމާ، އަޅުގަނޑުމެންގެ ސަރުކާރުން ފައިސާ ހޯދައިގެން ކުރަމުންދާ ކަންތައްތަކަށް ބަލާއިރު، 31 މިލިއަނަކީ، ނިސްބަތުން، އަޅުގަނޑު ދަންނަވާނީ ހަމަ ވަރަށް ކުޑަކުޑަ އެއްޗެކޭ. މިއަދު ނޮޅިވަރަންފަރުގައި މިހިނގާ މަޝްރޫޢުތަކަށް މިއަދުން މިއަދަށް ހިސާބުކޮށްލިކަމުގައި ވީނަމަވެސް، ނޮޅިވަރަންފަރަށް މި ސަރުކާރުން، 186 މިލިއަން ރުފިޔާގެ މަޝްރޫޢު މިހާރު މި ހިންގައި ނިމުނީ.\nއަދި ފެނުގެ މަޝްރޫޢު ނިމިގެންދާއިރު، އެއީ ސާޅީސް އެތައް މިލިއަނުގެ މަޝްރޫޢެއް. ފެނުގެ މަޝްރޫޢު ނިމިގެންދާއިރު، ނޮޅިވަރަންފަރަށް އެކަނި 230 މިލިއަން، މި ސަރުކާރުގެ މި ފަސް އަހަރުގެ ތެރޭގައި ހޭދަވާނެ. އެހެންވީމާ، މީގެ ކުރީގައި 31 މިލިއަން ނޮޅިވަރަންފަރަށް ހޭދަވެފައި އޮތްއިރު، އަޅުގަނޑުމެންގެ ސަރުކާރުގެ ފަސް އަހަރެއްހާ ދުވަހުގެ ތެރޭގައި ނޮޅިވަރަންފަރަށް ދެ ހާސް އާބާދީ ހަމަނުވާ ރަށަކަށް އަޅުގަނޑު މި ދަންނަވަނީ، 230 މިލިއަން ހަމަޖެހިއްޖެއޭ. ހަމަވެފައޭ އެއޮތީ. މިކަހަލަ ވާހަކަތައް، މިކަހަލަ ވާހަކަތައް މި ބޯޑުން ފެންނަން މިއޮތް ރަށްވެހި ތަރައްޤީ ފޮތުގައި އަޅުގަނޑުމެން ލިޔާތީ، މިއަދު އަޅުގަނޑުމެން ހިތާމައާއެކީ، ދަންނަވާލަން ޖެހެނީ، މިއަދު މި ފޮތް އަޅުގަނޑުމެން އަޕްލޯޑުކޮށްގެން މިއުޅޭ ސައިޓުގެ ތެރޭގައިވެސް، މައްސަލަތަކެއް އެބައުޅޭ. މިހާރު މިވަނީ، ކޮންމެވެސް ބަޔަކު މި ސައިޓުތަކަށްވަދެ، މި ސިސްޓަމް ޝަޓްޑައުން ކޮށްފައި. އަޅުގަނޑުމެން މި މަސައްކަތްކުރަނީ، މި އަޕްލޯޑުކޮށްގެން ރައްޔިތުންނަށް މީގެ ޙަޤީޤަތް ކިޔައިދޭން.\nއެހެންވީމާ، މިއީ، އަޅުގަނޑުމެންނާ އިދިކޮޅަށް މަސައްކަތްކުރައްވާ ބޭފުޅުންގެ ވިސްނުމާއި، އެބޭފުޅުން ކަންތައްތައް ކުރައްވާނެގޮތް. އޭގެ ވަރަށް ގިނަ ތަފުޞީލު ދެންމެ، އަޅުގަނޑުމެން ޕާޓީގެ ނައިބުރައީސް ޢަބްދުއްރަޙީމް ޢަބްދުﷲ މިތާ ހުންނަވައިގެން އެ ދެއްކެވީ. އަޅުގަނޑުމެން ތަފާސް ހިސާބު ފޮތެއްގައި، ނޮޅިވަރަންފަރަށް ކުރެވުނު މަސައްކަތް ނޮޅިވަރަންފަރަށް މިހާ މަޝްރޫޢު ހިންގިއްޖެއޭ. އަދި ބަނދަރުގެ މަޝްރޫޢުތަކަށް ބަލާކަމަށްވަންޏާ، ރާއްޖޭގެ އެކި ހިސާބަށް ދެންމެ އަޅުގަނޑުމެން ހާމަވެގެންދިޔައީ. ބަނދަރު ހަދައިދިނުމުގެ މަޝްރޫޢުތަކަށް ބަލާކަމަށްވަންޏާ، މި ފަސް އަހަރެއްހާ ދުވަހުގެ ތެރޭގައި ހަތްދިހަ އެތައް ބަނދަރު ހަދައި ނިމުނީ. ހަތްދިހަ އެތައް ރަށެއްގެ ބަނދަރު ހަދައި ނިމުނީ. އަދި ބަނދަރު ފުންކުރުން މީގެތެރޭގައި ހިމަނާކަމަށްވަންޏާ، 108 ރަށުގެ ބަނދަރު ފުންކުރުމާއި ބަނދަރު ހަދައި ނިމުނީ. އަޅުގަނޑުމެން ކުރީގައި ތިއްބެވި، އެމް.ޑީ.ޕީ. ސަރުކާރުން 25 އަކަށް ރަށުގެ ބަނދަރު ހެދުނު ވާހަކަ އަޅުގަނޑުމެން ދެންމެ އިޢުލާނު ކުރަމުންދިޔައީ. މި ފޮތުގައި އެ ވާހަކަ އޮންނާނެ. އެހެންވީމާ، އެ ތަފާސް ހިސާބު ބަލާކަށް ބޭނުމެއްނުވާނެ. ދޮގެއްތޯ؟ އެ ތަފާސް ހިސާބު ބަލާކަށް ބޭނުމެއްނުވާނެ.\nނޮޅިވަރަންފަރަށް އަޅުގަނޑު މިކުރާ ޒިޔާރަތުގައި، ނޮޅިވަރަންފަރުގައި 31 މިލިއަނޭ މީގެކުރިން ހޭދަވެފައިއޮތީ، އެކަމަކު މިއަދުގެ ސަރުކާރުން ފަސް އަހަރެއްހާ ދުވަހުގެ ތެރޭގައި 230 މިލިއަން މި އަދަދު ޖަހާފައި އޮންނަތަން އިދިކޮޅު ފަރާތްތަކުން ބަލާކަށް ބޭނުމެއްނުވާނެ. ވާހަކަ އޮޅުވައިލެވިދާނެ. ވާހަކަ ދެއްކިދާނެ. އެކަމަކު ރައްޔިތުންނަށް ޚިދުމަތްކުރުމުގައި ނުކުމެހުރި ކެންޑިޑޭޓް ތިޔަބޭފުޅުންގެ ކުރިމަތީގައި މިހުރީ ފެންނަން. އަޅުގަނޑު މިހުރީ ފެންނަން. އަޅުގަނޑު ދައްކާ ވާހަކަ ތަފާސް ހިސާބު ފޮތްތަކުގައި އެހުރީ ފެންނަން. އަޅުގަނޑު ހިންގާ މަޝްރޫޢުތައް، ރަށްރަށަށް ވަޑައިގެން ކޮންމެ ރަށަކުން ބައްލަވައިލެއްވިޔަސް، ފެނިވަޑައިގަންނަވާނެ. އިދިކޮޅު ކެންޑިޑޭޓުން މި ރަށަށް އަރާވަޑައިގަންނަވަން މި ބަނދަރު ބޭނުންކުރައްވަންޏާ އެނގިވަޑައިގަންނަވާނެ، ރައީސް ޔާމީން މިތަނަށް ކަމެއްކޮށްދީފިކަން. މިތަނުން ފެންފޮދެއް ބޯން ބޭނުންވެއްޖިއްޔާ އެނގިވަޑައިގަންނަވާނެ، ރައީސް ޔާމީން މިތާ ފެނުގެ ނިޒާމު، އެބަ ގޭގެއަށް ގޭގެ ޓެޕް ދޫކޮށްލީމާ ފެންލިބޭނެ ނިޒާމު، އެބަ ހަމަޖައްސައިދޭކަން. މިތަނުގައި ފާޚާނާ ކުރައްވައިފިއްޔާ އެނގިވަޑައިގަންނަވާނެ، އާނ! ނަޖިސް ބޭރުވެގެންދަނީ، މިތާ ރައީސް ޔާމީން އަޅައިދިން ނަރުދަމާ ނިޒާމުން. މިހުރީ ޙަޤީޤަތް. އެހެންވީމާ، ވާހަކަ އޮޅުވައިލައިގެން ދެއްކުމަކުންނެއް މި ޙަޤީޤަތެއް ބަދަލެއްނުވާނެ. ވާހަކަ އޮޅުވައިލުމާއި، ވެފައިހުންނަ ކަންތައްތައް އަންދައި އަޅިޔަށް ހަދާލުމާ، މިކަންކަންކުރާ ބަޔަކު އަބައުޅޭ. އެ ވާހަކަތައް ދެންމެ ޢަބްދުއްރަޙީމުގެ ވާހަކަފުޅުގައި އެ ދެއްކެވީ. 2005 ވަނަ އަހަރުން ފެށިގެން އަޅުގަނޑުމެންނާ ބައްދަލުކުރީ ކޮންކޮން ކަންތައްތަކެއްތޯ؟ އޭރު އަނދިރިވެފައި ހުރި ބައެއް ރަށްރަށް، ކަރަންޓު ނެތިގެން އަނދިރިވެފައި ހުރި ރަށްރަށް އަޅުގަނޑުމެންނަށް ދިއްލިފައި ފެންނާނީ، ސަރުކާރުގެ އެތާހުރި ދައުލަތުގެ ހުރި މުއައްސަސާތައް އަންދާލީމާ، އެ އުފެދުނު އަލިފާންގަނޑުން އަލިކަން އަންނާނީ.\nއެކަމަކު މިއަދު، އަޅުގަނޑުމެންނަށް އުފަލާއެކީ ދަންނަވަންޖެހެނީ، ރާއްޖޭގެ ހުރިހާ ރަށެއްގައި، ސައުވީސް ގަޑިއިރު ކަރަންޓޭ. މިއަދު ތަންތަން އަންދައިގެން، ތަންތަން އަލިކުރަން މަސައްކަތްކުރާނެ ކަމެއްނެތް. މިއަދުގެ އަލިކަން ފެނަކަ ކުންފުނިންނާއި، ސްޓެލްކޯއިން އެ ފޯރުކޮށްދެމެން ގެންދަނީ. ނޮޅިވަރަންފަރުގައި އައިސް، މިވާހަކަ ދައްކާއިރު އަޅުގަނޑު ބޭނުންވޭ، އަޅުގަނޑާއެކީ ވާދަކުރައްވާ ސިޔާސީ ބޭފުޅުންނަށް ވާހަކައެއް ދަންނަވާލަން. ރައީސް ޔާމީން ދައްކާ ވާހަކައާއި، ރައީސް ޔާމީން ގެންނަ ތަރައްޤީގެ މަޝްރޫޢުތަކާއި، އެ މަޝްރޫޢުތައް އެހުރީ ފެންނަން. އަޅުގަނޑު ދައްކާ ވާހަކައަކީ، އަޅުގަނޑާ އިސްކޮޅާ ނުގުޅޭ ވާހަކައެއްވެސް ނޫން. އަޅުގަނޑު ދައްކާ ވާހަކަ އަޅުގަނޑު މި ދައްކަނީ، ގެންނަން ބޭނުންވާ މަޝްރޫޢުތަކުގެ ވާހަކަ މިދައްކަނީ، އަޅުގަނޑު އެ މަޝްރޫޢުތަކުގައި ގެންނަން ބޭނުންވާ ވާހަކައިގެ މާޒީއެއް އޮތީމާ. ފަސް އަހަރުގެ މާޒީއެއް އޮތީމާ. މާދުރަށް ކަނޑުފަޅު ފީނާކަށް ދާކަށް ނުޖެހޭނެ. ހަމަ ފަސް އަހަރުގެ ތެރޭގައި ކުރެވިފައިހުރި ކަންކަން އެހެރީ ފެންނަން. މާލެއިން، ރަށްރަށުން، އަދި ރާއްޖޭގެ ކޮންމެ ދިމާއަކަށް ޒިޔާރަތްކުރެއްވި ނަމަވެސް، އެހެރީ ފެންނަން. އަދި އެމް.ޑީ.ޕީ.ގެ މެޖޯރިޓީ އޮންނަ ރަށްރަށަށް ވަޑައިގަންނަވަފި ކަމަށްވަންޏާ، އެތަންތަން އެހެރީ ފެންނަން. މިސާލަކަށް ބައްލަވައިލައްވާ، ވަރަށް ގިނަ އަދަދަކަށް އެމް.ޑީ.ޕީ. ބޭފުޅުން އުޅުއްވާ ރަށްރަށްވެސް، އެހެރީ އެތައްހާސް މިލިއަން ރުފިޔާގެ މަޝްރޫޢުތައް އެހުރީ ފެށިފައި. މީގެ ރަށްރަށް ރާއްޖޭގެ ހުރިހާ ދިމާއެއްގައި ހުރީ.\nއެހެންވީމާ، ވާހަކައަކުންނެއް ނޫން، އަޅުގަނޑުމެން މިކުރާ މަސައްކަތަށް ޖަދަލު ދެއްވޭނީ. އެބޭފުޅުން ނުކުމެވަޑައިގެން، އެބޭފުޅުން ހަމަ ވިދާޅުވާންވީ، ރައީސް ޔާމީން މެނިފެސްޓޯގައި ރައީސް ޔާމީން އެ ކުރަމުންގެންދާ މަސައްކަތުގެ ތެރެއިން، ކޮންމެ މަޝްރޫޢެއް ފަށާފައި، ނުނިމިހުރި މަޝްރޫޢެއް ވެއްޖިއްޔާ، ތިމަންނާމެންނަށް މަޖުބޫރޭ ނިންމަން. އެހެންވީމާ އެގޮތުން ތިމަންނާމެން ނިންމާލަދޭނަމޭ. މިހާރު އެވާހަކަފުޅު އެ ދައްކަވަނީ. އަދި މިހާރު އެބޭފުޅުންގެ ވާހަކަފުޅު ބަދަލުވެގެންދާވަރު، އަޅުގަނޑުމެންނަށް އެނގިގެން މިދަނީ. އަޅުގަނޑު ދަންނަވާލިން، ސަރުކާރުގެ ކުންފުނިތަކުގެ ހަކަތަ ހުރި ވާހަކަ. އަޅުގަނޑު ސަރުކާރުގެ ކުންފުނިތަކުގެ ހަކަތަ ހުރި ވާހަކަ ދެއްކީމާ، އަދި އެސް.ޓީ.އޯ. ކަހަލަ ކުންފުނިތަކުން، އެސް.ޓީ.އޯ.އިން ސަރުކާރަށާއި، ރައްޔިތުންނަށް ޚިދުމަތްކޮށްދޭ ވާހަކަ ދައްކާފައި، އަދި މިފަދަ ކުންފުނިތަކުގެ ހަކަތަ ހުރީމައޭ ކުންފުނިތައް ހިންގައި، ރައްޔިތުންނަށް ބޭނުންވާ ޚިދުމަތްތައް މިހާ ބާރުމިނުގައި މިގެންދަނީ. ދެން، ދައްކާއިރު އޭގެ އަނެއްކޮޅުގައި ދައްކާ ވާހަކައަކީ، އެސް.ޓީ.އޯ.ގައި، މިސާލަކަށް، އެސް.ޓީ.އޯ ބޮލުގައި ބޮޑު މަރުތޭލައިން ޖަހާވާހަކަ. އަޅުގަނޑުމެން އެކަންކަން ނުކުރެވޭނެ ވާހަކަ ދެއްކީމާ، މިހާރު މުޅި ރާގު ބަދަލުވެގެން އެދިޔައީ. މުޅި ރާގު ބަދަލުވެގެން ގޮސްފައި، މިހާރު އެ ރާގު ބަދަލުވެގެން މިދަނީ، އެސް.ޓީ.އޯ.އިން ކުރާ މަސައްކަތަކަށް ބަދަލެއް ނުގެންނާނަމޭ. އެސް.ޓީ.އޯ.ގެ މެނޭޖްމަންޓަށް ބަދަލުގެންނަ ވާހަކަ. މިއީ ކޮންމެ މީހަކަށްވެސް ކުރެވިދާނެ ކަމެއް. ރައީސް ޔާމީން ލައްވާފައި ހުންނަ މީހަކު ކަމުނުދަންޏާ، އެހެން މީހަކު ބަދަލުކުރެވިދާނެ. އެކަމަކު އެތަނުގެ ނަތީޖާ އިތުރުވޭތޯ، އެސުވާލަށް ޖަވާބުދޭންވާނެ. މީގެކުރިން ދެއްކެވި ވާހަކައަކީ، އެސް.ޓީ.އޯ.ގެ ވިޔަފާރިތައް ކުޑަކުރާ ވާހަކަ. އެސް.ޓީ.އޯ.ގެ ވިޔަފާރިތައް ކުޑަކޮށްފައި، އެސް.ޓީ.އޯ. އަކީ ހަމައެކަނި އަސާސީ ވިޔަފާރި އެކަނި ކުރާތަނަކަށް ބަދަލުކުރައްވާނީ. މިއަދު، އެވާހަކަ ބަދަލުވެގެން މިއުޅެނީ. މިއަދު މުޅިން ތަފާތު ވާހަކައެއް އެ ދައްކަވަނީ.\nއެހެންވީމާ، އަބަދުވެސް ޖެހޭނީ، އަބަދުވެސް އެބޭފުޅުން ފަށްޓަވާ ދަތުރުޖެހޭނީ، އެބޭފުޅުން ވަޑައިގަންނަވާ ބަނދަރަށް ވަޑައިގަތުމުގެ ކުރިން، ތިން ހަތަރު ދިމާއަކަށް ކައްޗަށް ދުއްވަންޖެހޭނީ. އެއީ އެބޭފުޅުންގެ ވާހަކަ ހުންނަގޮތަކީ. މިއަދު، ސަރުކާރު ކުންފުނިތަކުގައި ހަކަތަހުރިކަން މިއަދު މިތަނުން އެމް.ޓީ.ސީ.ސީ.އިން ދައްކައިދީފި. 70 އެތައް ބަނދަރެއް ހަދާވާހަކަ، ނޫނީ ހަދާ ނިމިފައިއޮތް ވާހަކަ ދައްކާއިރު، އެމް.ޓީ.ސީ.ސީ.ގެ ސީ.އީ.އޯ. ދެންމެ އަޅުގަނޑަށް ކަށަވަރުކޮށްދެއްވި، ނޮޅިވަރަންފަރުގެ ބަނދަރާއެކީ، އެމް.ޓީ.ސީ.ސީ.އިން އެކަނި، 57 ބަނދަރު ހަދައި އެ ނިންމީ. މުޅި އެމް.ޑީ.ޕީ. ސަރުކާރުގައި، ތިން އަހަރު ދުވަހުގެ ތެރޭގައި، އަދި އޭގެފަހުން އައި ދެ އަހަރުގެ ސަރުކާރާއެކީ، މިއޮތީ ފަންސަވީހަކަށް ބަނދަރު ހެދިފައި. އަޅުގަނޑުމެން މި ދައްކަނީ އެމް.ޓީ.ސީ.ސީ.އިން އެކަނި 57 ބަނދަރު ހަދައިފިޔޭ. އެހެންވީމާ، ކޮބައިތޯ ސަރުކާރު ކުންފުނީގެ ހަކަތަ ނެތިފައި. ސަރުކާރު ކުންފުނީގެ ހަކަތަ ހުރިކަން މިއިން އެނގެނީ. އެހެންވީމާ ސަރުކާރު ކުންފުނިތައް ވަރުގަދަވީމާ، މިކަންކަން ކުރެވެނީ. ސަރުކާރު ކުންފުނިތައް ވަރުގަދަނުވީމާ ވާގޮތަކީ، އަޅުގަނޑުމެން ޓެންޑަރުކޮށްފައި މިދޫކޮށްލަނީ، އަވަށްޓެރި ކޮންމެވެސް ޤައުމެއްގެ ކުންފުންޏަކަށް މަސައްކަތްކުރަން. އަވަށްޓެރި ކުންފުންޏަކާ، އަވަށްޓެރި ޤައުމެއްގެ ކުންފުންޏަކާ މަސައްކަތް ހަވާލުކުރީމާ، ސަރުކާރުގެ ކުންފުންޏަކުން މަސައްކަތްކުރާގޮތަށް، އެ ބާރުމިނުގައި މަސައްކަތް ކުރާކަށް، ސަރުކާރަށް ކޮށްދެވޭނެ މާބޮޑުކަމެއް ނޯވޭ. ސަރުކާރަކަށް ބާރުއެޅޭނެ ގޮތެއްވެސް ނޯވޭ. ބޭރު ބަޔަކުއައިސް ކުރާ މަސައްކަތުގައި، އެމީހުން އެކަން ކުރާނެ ގޮތަކަށް އެކަން ކުރާނީ. އެމީހުންނަށް އެކަން ނުކުރެވިއްޖެ ކަމަށްވަންޏާ، އެ މައްސަލަ ސަރުކާރަށް ޙައްލުކުރަން ވަރަށް ދަތިވޭ. މި ތަޖުރިބާތައް ނޮޅިވަރަންފަރުގައި، ތިޔަބޭފުޅުންގެ ހައުސިންގ މަޝްރޫޢާ ބެހޭގޮތުން ތިޔަބޭފުޅުންގެ ސުވާލު އޮންނާނެކަން އަޅުގަނޑަށް އެނގޭ. މިއީ އަޅުގަނޑުމެން ބޭރު ކުންފުނިތަކާ ކަންކަން ހަވާލުކުރީމާ، އަޅުގަނޑުމެން އުފުލަންޖެހޭ ތަކުލީފަކީ. މިރަށުގެ ހައުސިންގ ޔުނިޓުތައް ނުނިމި އެހުރީ ކީއްވެގެންތޯ؟ އެ ހައުސިންގ ޔުނިޓުތަކަކީވެސް ސަރުކާރުން ކުރިކަމެއްނަމަ ސަރުކާރުން ހުންނާނީ ނިންމާފައި. މިރަށުގައި ބޭރު ބަޔަކު އެމަސައްކަތް ފަށައިގެން އެދިޔައީ. ބޭރު ބަޔަކު އެމަސައްކަތް ފަށައިގެންދާއިރު، ސަރުކާރާ އެމީހުންނާ ދޭތެރޭގައި އޮންނަ މުޢާމަލާތުގެ ތެރޭގައި، ނޫނީވިއްޔާ ހިންގަން އެއްބަސްވެފައި ހުންނަ މަޝްރޫޢުތަކުގެ ތެރޭގައި، ކިރިޔާވެސް މައްސަލަޖެހޭއިރަށް މިކަހަލަ ކަންތައްތައް އަޅުގަނޑުމެންނަށް ކުރިމަތިވެގެންދާނީ. އެހެންވީމާ، މިރަށުގައިވެސް ދިމާވެގެން އުޅޭ ދައްޗަކީ އެއީ.\nއެހެންވީމާ ކިހިނެއްތޯ ނަރުދަމާއާއި ބަނދަރާ، މިކަހަލަ ހުރިހާ މަޝްރޫޢުތަކެއް، އަޅުގަނޑުމެން އަވަށްޓެރި ޤައުމުތަކަށް މިހުރިހާ އެއްޗެއް ދީފިކަމަށްވަންޏާ، އަޅުގަނޑުމެން ކުރަންޖެހޭ ކަމަކީ، ހަމަ ޓައީ އަޅާފައި އޮފީހަށް ދާންވީ. މޭޒުގައި ތިބެންވާނީ ބޭރުމީހުން މަސައްކަތްކުރަން. ކާޑު ގެންނާނީ ބޭރު މީހުން. ބަނދަރު ހަދާނީ ބޭރުމީހުން. ނަރުދަމާ އަޅާނީ ބޭރުމީހުން. ފެން އުފުލާނީ ބޭރުމީހުން. އަދި މިހެންގޮސް ހުރިހާކަމެއް ކުރާނީ ބޭރު މީހުން. އެކަމަކު މިއީ ދައުލަތެއް. ކިހިނެއްތޯ މި ދައުލަތަކަށް ވާނީ. މިއީކީ ދައުލަތަކަށް ނުވާނެ އޭރަށް. އަޅުގަނޑުމެންނަކީ ތޮށިގަނޑެއް. އަޅުގަނޑުމެން ބޭނުންވާ ހުރިހާކަމެއް ބޭރުމީހުންނަށް ކޮށްދޭން އަޅުގަނޑުމެން ދޫކޮށްލައިފި ކަމަށްވަންޏާ، މި ފަސްއަހަރުގެ ތެރޭގައި، އަޅުގަނޑުމެން ރާއްޖޭގެ އެކި ހިސާބުގެ މިކުރި މަސައްކަތާ ކައިރިއަށްވެސް މަސައްކަތް ނުނިމޭނެ. މިތަނުގައި ހައުސިންގ މަޝްރޫޢު ފަށައިގެން މިއުޅެނީ، މިސަރުކާރަކު ނޫން. އޭގެ ކުރީގައި އޮތް ސަރުކާރެއްގައި. ކީއްވެގެންތޯ މިހާ ދުވަސްވެގެންދާއިރު ނުނިމި މިދަނީ؟ އެ ނުނިމި މިދަނީ މިދެންނެވިކަހަލަ ސަބަބުތައް ހުރީމާ. ބޭރު ކުންފުންޏަކުން މަޝްރޫޢު ނަގާފައި، އެ މަޝްރޫޢު ނުނިންމައިފި ކަމަށްވަންޏާ، ދިވެހި ސަރުކާރަކަށް ކުރެވޭނެ މާބޮޑު ކަންތައްތަކެއް ނޯވޭ. އަޅުގަނޑުމެންގެ ކޯޓަކުން މައްސަލައެއް ނުނިންމޭ. އަޅުގަނޑުމެންގެ ކޯޓުން ނިންމާފައި، އެ ކޯޓުން ނިންމާގޮތަކަށް އެމީހުންނެއް ޢަމަލެއް ނުކުރާނެ. ދެން ޖެހޭނީ ބޭރުގެ ކޮންމެވެސް ތަނަކަށް، ބޭރުގެ ކޮންމެވެސް ކޯޓަކަށް ދާން. ނޫނީވިއްޔާ އަރބިޓްރޭޝަނަށް ދާން މިޖެހެނީ. އެހެންވީމާ، ބޭރުގެ ކުންފުނިތަކާއެކީ މަސައްކަތްކުރާއިރު، ކޮންމެ ކުންފުންޏެއްގެ ފަހަތުގައި އޮންނާނީ، އެ ކުންފުންޏެއް ނިސްބަތްވާ ސަރުކާރު. މިހެން ނުކުންނަ ވިޔަފާރީގެ މުޢާމަލާތްތަކުގައި، ސަރުކާރުތަކަކާއެކީ ހަނގުރާމަ ކުރުމަކީ އަޅުގަނޑުމެން ކުރާނެކަމެއް ނޫން. އެއީ ފަސޭހަކަމެއްވެސް ނޫން.\nއެހެންވީމާ، މިއަދުވެސް އަޅުގަނޑު ސުވާލުކޮށްލަން ބޭނުންވޭ، އެމް.ޑީ.ޕީ.އިން ނުކުމެވަޑައިގެން އުޅުއްވާ ކެންޑިޑޭޓަށް. މީގެ ކުރީގައިވެސް އެބޭފުޅުން ކަނޑައެޅިގެން މެނިފެސްޓޯގައިވެސް އާންމުކޮށް ވިދާޅުވަމުން ގެންދެވި ވާހަކަފުޅަކީ، ކުރީގެ ރިޔާސީ އިންތިޚާބުގައި އާންމުކޮށް ވިދާޅުވަމުން ގެންދެވި ވާހަކަފުޅަކީ، ތިމަންނާމެންނަށް ވެރިކަން ލިބިއްޖެ ކަމަށްވަންޏާ، އެއަރޕޯޓް އަނބުރާ ޖީ.އެމް.އާރަށް ދޭނަމޭ. 2013 ވަނަ އަހަރު އިންތިޚާބަށް ނުކުމެވަޑައިގެންނެވިއިރު، އެބޭފުޅުން ދައްކަވަމުން ގެންދެވި ވާހަކައަކީ އެއީ. 2013 ވަނަ އަހަރު ވިދާޅުވީ، ތިމަންނާމެންނަށް ދެންވެސް ވެރިކަން ލިބިއްޖެ ކަމަށްވަންޏާ، އަޅުގަނޑުމެންގެ ބައިނަލްއަޤްވާމީ އެއަރޕޯޓް އެނބުރި އަނެއްކާވެސް ޖީ.އެމް.އާރަށް ދޭނަމޭ.\nއެހެންވީމާ، މިއަދު ކީއްވެގެންތޯ އެސުވާލަށް ޖަވާބުދެއްވަން ކެރިވަޑައިނުގަންނަވައިގެން އެ އުޅުއްވަނީ؟ މިއަދު އެބަޖެހޭ ރައްޔިތުންގެ ކުރިމަތީގައި މި ސުވާލަށް ޖަވާބު ދެއްވަން. އަދި މިއަދު އެބަޖެހޭ، ދިވެހިރާއްޖެއަކީ އިސްލާމީ ދައުލަތެއްކަމަށް މިހާރު އޮންނަތާ، އެތައް ސަތޭކަ އަހަރެއް މިވަނީ. އަދި އަޅުގަނޑުމެންގެ ނަސީބަކީވެސް މިއީ އިސްލާމީ ދައުލަތެއްގެ ގޮތުގައި އޮންނާތީކަން އަޅުގަނޑުމެން އެންމެން ހިތުގެއަޑިން ގަބޫލުކުރޭ. މިކަހަލަ ރަށްރަށުގެ ރައްޔިތުން، ވަކިންބޮޑަށް އެކަން ކަށަވަރު ކޮށްދެއްވާނެ. މާލޭގައި ތަޣައްޔަރުވެފައި ތިބި އެކިއެކި ފިކުރުތަކުގައި ތިބޭއިރު، އަޅުގަނޑުމެންގެ ދީނާ ދޭތެރޭގައި އެހާ އަޅައިލުންތެރިކަމާއި އޯގާތެރިކަން ނެތް މީހުން ފަހަރެއްގައި ތިބެދާނެ. ހަމަގައިމުވެސް ބައެއް މީހުންގެ ފޭސްބުކާއި، ޓްވީޓްތައް ކިޔާލީމާ އެކަންކަން އަޅުގަނޑުމެންނަށް ފެނިގެން އެބަދޭ. އެކަމަކު މިއަދުވެސް އެބޭފުޅުން ޤިޞާޞް ތަންފީޛު ކުރާނެތޯ، ޤިޞާޞް ހިފާނެތޯ، މިއަދުވެސް އިދިކޮޅަށް ނުކުމެއުޅޭ ކެންޑިޑޭޓް އެއްޗެއް ވިދާޅެއްނުވާނެ. މިއަދުވެސް އެބޭފުޅުންނަށް އުނދަގޫފުޅުވާނެ ވިދާޅުވާން. އަބަދު ރައީސް ޔާމީން ދައްކާ ވާހަކައެއް، އިސްލާމްދީނަށް އޮންނަ ޤަދަރު ރައީސް ޔާމީނުގެ ސަރުކާރުގައި އަބަދުވެސް އުފުލިގެންދާނެއޭ ބުނީމާ، އެބޭފުޅުން ކީކޭތޯ ވިދާޅުވަނީ؟ ޤާނޫނުއަސާސީގައި ލިޔެފައި އޮތް ވާހަކައެކޭ މިއީ. ދެން ކީއްކުރަންހޭ އެވާހަކަ އިތުރަށް ދައްކަންވީ؟ ޝަހާދަތް އެއީ އަޅުގަނޑުމެން ލިޔެފައި އޮންނަ އެއްޗެއް ނޫންތޯ؟ އެކަމަކު ކޮންމެ ރެޔަކު ކުޑަކުއްޖާ ނިންދަވާއިރު މަންމަ އެކުއްޖާ ލައްވައި، ޝަހާދަތް ކިޔުއްވައޭ. މި ލިޔެފައި ހުންނަ އެއްޗެތި އަޅުގަނޑުމެން ކީއްވެތޯ ތަކުރާރު ނުކުރާންވީ؟ އިސްލާމުންނަކީ އަބަދުވެސް އިސްލާމުން ކުރާ ކަންތައްތައް ތަކުރާރުކުރާ ބައެއް. އޭގެމަތީގައި، އެ ނިޢުމަތުގެ މަތީގައި ތިބޭ ބައެއް. ޤާނޫނުއަސާސީގައި އަދި އެއްޗެއް ލިޔެފައި އޮތުމަކުން އޭގެ މާނައަކީ އެވާހަކަ އިތުރަށް ނުދައްކަންވީކީއެއް ނޫން. އެބޭފުޅުން އެބަޖެހޭ މިސުވާލަށް ޖަވާބުދެއްވަން. އެބޭފުޅުން އެބަޖެހޭ ވިދާޅުވެދެއްވަން، ދިވެހިރާއްޖޭގައި ތިމަންނާމެން އެހެން ދީނަކަށް ޖާގައެއް ނުދޭނަމޭ، އެބޭފުޅުން އެބަޖެހޭ ވިދާޅުވާން. އަދި ހަމައެހެންމެ، 18 މަސްދުވަހުގެ ވެރިކަމަކަށް ވަޑައިގަންނަވާ ބޭފުޅަކު، އެބަ ޖަވާބުދެއްވަންޖެހޭ. މިހާރުވެސް އެބޭފުޅުންގެ މެނިފެސްޓޯގައި ލިޔުއްވައިގެން އެ އުޅުއްވަނީ، ޤާނޫނުއަސާސީއާ ޚިލާފަށް، ޤާނޫނުއަސާސީގައި އެކަން އޮތްގޮތާ ޚިލާފު ވާހަކައެއް. އޭގެމާނައަކީ ޤާނޫނުއަސާސީއާ ޚިލާފުވާ ވާހަކައެކޭ ދަންނަވަނީކީއެއް ނޫން. ޤާނޫނުއަސާސީގައި މިއޮތީ ރިޔާސީ ވެރިކަމެއް. އެބޭފުޅުންގެ މެނިފެސްޓޯގައި ފާޅުކަންބޮޑު ގޮތެއްގައި އެ ވިދާޅުވަނީ، ތިމަންނާމެންނަށް ވެރިކަން ލިބިއްޖެ ކަމަށްވަންޏާ، މިތަން ބަރުލަމާނީ ނިޒާމަކަށް ބަދަލުކުރާނަމޭ. ބަރުލަމާނީ ނިޒާމަކަށް ބަދަލުކުރާ ކަމަށްވަންޏާ، އަނެއްކާވެސް ރައްޔިތުންނަށް އެތައްބޮޑެތި އިންތިޚާބުގެ ޚަރަދުތަކެއް ކުރަންމިޖެހެނީ. ބަރުލަމާނީ ނިޒާމެއްގައި މިވަނީ ކިހިނެއްތޯ؟ ރިޔާސީ އިންތިޚާބުގައި މިއަދު ބޭފުޅަކު ޢައްޔަނު ކޮށްފާނެ 18 މަސްދުވަހަށް. ނަމަވެސް، ބަރުލަމާނީ ނިޒާމު އަންނަ ހިސާބުން، ކޮންގޮތަކަށްތޯ އިދިކޮޅުން މިހާރު ނުކުމެވަޑައިގެން ހުންނެވި ކެންޑިޑޭޓަށް ވިދާޅުވެވޭނީ، ތިމަންނާ ޕާޓީގެ ތެރެއިން ބަރުލަމާނީ ނިޒާމެއް ދިވެހިރާއްޖޭގައި ޤާއިމުކުރަން ރައްޔިތުން ތާއީދު ކޮށްފިކަމަށްވަންޏާ، ތިމަންނާގެ ޕާޓީގެ ތެރެއިން، ތިމަންނާއޭ ބަރުލަމާނީ ނިޒާމުގެ ޕްރައިމް މިނިސްޓަރަކަށް ހުންނާނީ، ބޮޑުވަޒީރަކަށް ހުންނާނީ ވިދާޅުވެވޭނެތޯ؟ ވިދާޅެއްނުވެވޭނެ. އެއީ އެބޭފުޅުންގެ ޕާޓީގައި މިހާރު ނުކުމެވަޑައިގެން ހުންނަވާ ކެންޑިޑޭޓަށްވުރެ ނުފޫޒުގަދަ އެތައް ނުފޫޒުތަކެއް އުޅޭތީ.\nދައުލަތެއް ނުހިންގޭނެ، ދައުލަތުގެ އެންމެ އިސް އަމާނާތް، ރައްޔިތުންގެ ފަރާތުން ރައްޔިތުން ބޭނުންވާ ކަންތައްތައް ކޮށްދީ، ރައްޔިތުންނަށް ޖަވާބުދާރީވާން އަންނަ އެންމެ އިސް މީހާގެ މައްޗަށް ބަސްކިޔާ އެތައްބަޔަކު، އޭނާގެ މައްޗަށް ބާރުހިންގާ ތަފާތު އެތައް ވެރިންތަކެއް ތިބެއްޖެކަމަށްވަންޏާ، ރައްޔިތުން ބޭނުންވާގޮތަށް ދައުލަތެއް ހިންގައެއްނުދެވޭނެ. އެހެންވީމާ، ދައުލަތް ހިންގައިދެވޭނީ، ދައުލަތް ހިންގަން ރައްޔިތުން އިންތިޚާބުކުރާ މީހާއާ ހަމައިގައި، ހުރިހާ ބާރުތަކެއް އޮތިއްޔާ. އޭނާ ހަމައެކަނި، ތެދުވެރިވާންޖެހޭނީ، އޭނާގެ ކުރިމަތީގައި، ޤާނޫނީ ސަރުކާރެއް ދެމެހެއްޓުމަށާއި، ޤާނޫނީ ނިޒާމު ދެމެހެއްޓުމަށާއި، އިސްލާމީ އުސޫލުތައް ދެމެހެއްޓުމަށާއި، އިންސާފު ޤާއިމުކުރުމަށް. ސިޔާސީ އެތައް ބައިވަރު ލީޑަރުން ބުނާ ބަސް އަހައިގެން، އޭނާ ވެރިކަން ކުރާކަމަށްވަންޏާ، އޭނާއަކަށް ވެރިކަމެއް ނުކުރެވޭނެ.\nއެހެންވީމާ، މިއަދު އެބަ ވިދާޅުވެދެއްވަންޖެހޭ، އެބޭފުޅުންގެ ޕްލެޖްތަކުގެ ތެރޭގައި، އެބޭފުޅުންގެ މެނިފެސްޓޯގައި އެބަ ވިދާޅުވޭ، ތިމަންނާމެންނަށް ވެރިކަން ލިބިއްޖެކަމަށްވަންޏާ، ބަރުލަމާނީ ނިޒާމަކަށް މިތަން ބަދަލުކުރާނަމޭ. އޭގެ މާނައަކީ، ފުރަތަމަ ސުވާލަކީ، ބަރުލަމާނީ ނިޒާމަށް ބަދަލުވެއްޖިއްޔާ، 2019 ގައި މިއޮންނަ އާންމު އިންތިޚާބުގައި ރައްޔިތުންގެ މަޖިލީހުގެ މެޖޯރިޓީ، ރައްޔިތުން އެބޭފުޅުންނަށް ދޭނެތޯ؟ އެމެޖޯރިޓީ ރައްޔިތުން އެބޭފުޅުންނަށް ނުދީފިކަމަށްވަންޏާ، ވެރިކަން ބަދަލުވީ. އެ މެޖޯރިޓީއަކީ ޕީ.ޕީ.އެމް.އިން، ޕީ.ޕީ.އެމް.ގެ މެންބަރުން ރައްޔިތުންގެ މަޖިލީހުގައި ނަގާ އިންތިޚާބަކަށް ވެއްޖެކަމަށްވަންޏާ، އެބޭފުޅުންގެ ވެރިކަން ނިމިގެންދިޔައީ. 18 މަސްދުވަހު މަޑުކުރާކަށް ނުވެސްޖެހޭނެ. އެބޭފުޅުންނަށް މެޖޯރިޓީ ލިބިގެން، މިބަދަލު ގެންނަވައިގެން މިކަންކަން ކުރިއަށް ގެންދަވާ ކަމަށްވަންޏާ، މިހާރުވެސް އެބޭފުޅުންނަކަށް ވިދާޅެއްނުވެވޭނެ، ތިމަންނާމެންގެ ޕާޓީއިން ބަރުލަމާނީ ނިޒާމެއް އައިސްފިކަމަށްވަންޏާ، ތިމަންނާމެންގެ ޕާޓީއިން ބަރުލަމާނީ ނިޒާމެއްގެ އެންމެ އިސްމީހެއްގެ ގޮތުގައި، މަސައްކަތްކުރާ ބޮޑުވަޒީރަކަށް ތިމަންނާމެން ހަމަޖައްސާނީ މިހާރު ނުކުމެވަޑައިގެން ހުންނެވި ރިޔާސީ ކެންޑިޑޭޓު ކަމަށް ވިދާޅެއްނުވެވޭނެ. މިހާ ދެކޮޅުނުޖެހޭގޮތަކަށް އޮތް ކަންތައްތަކެއްގެ ވާހަކަ އަޅުގަނޑު މިދަންނަވަނީ، އެބޭފުޅުން ރައްޔިތުންނަށް ހާމަކަންބޮޑުގޮތެއްގައި، ސާފުކޮށްދެއްވާށޭ. މިއީ އަޅުގަނޑު ހަދައިގެން ދައްކާ ވާހަކައެއްނޫން. މިއީ، އެބޭފުޅުންގެ މެނިފެސްޓޯގައި، ލިޔުއްވާފައި އޮންނަ ވާހަކަތައް. އެހެންވީމާ، އެބޭފުޅުން ރައްޔިތުންނާ ހަމައަށް ވަޑައިގެން ވާހަކަފުޅު ދައްކަވާއިރު މިވާހަކަތައް އެބަޖެހޭ، އެބޭފުޅުން ސާފުކޮށްދެއްވާން.\nދެންމެ ޢަބްދުއްރަޙީމް އެ ވިދާޅުވީ، 160 ރަށް، އަޅުގަނޑުމެންގެ ސަރުކާރުގެ ތެރޭ ޓޫރިޒަމަށް ދޫކޮށްގެން، އެކަމާބެހޭގޮތުން އިދިކޮޅު ބޭފުޅުން ދެއްކެވި ވާހަކަފުޅު. އެބޭފުޅުންގެ ސަރުކާރުގައި މިކަހަލަ 400 އެތައް ރަށެއް، އެތައް ބިމެއް އެބައޮތް ދެއްވާފައި. އަދި އެތަންތަނުގެ ތެރެއިން ހެދުނީ ކިތައް ރިޒޯޓުތޯ؟ ދަތުރުފަތުރުގެ ނިޒާމާއި، މި އެކިކަންކަމަށް ބަރޯސާކޮށްފައި ދިން ބިންތަކަށްވީ ކިހިނެއްތޯ؟ ދަތުރުފަތުރުގެ ނިޒާމު ކޮބައިތޯ؟ އެ ނިޒާމެއް މިއަދަކު ނެތޭ. އޭގެ ބަދަލުގައި މި ސަރުކާރުން ދަތުރުފަތުރާ ބެހޭގޮތުންވެސް ކުރާ ކަންކަން މިކުރަނީ. އެހެންވީމާ، ދެން ކޮންމެ ތަނަކަށް ވަޑައިގެން، ކުޅުދުއްފުށީގައިވެސް ވިދާޅުވެދެއްވަން ޖެހޭނީ، މިތަނުގައި އެއަރޕޯޓެއް ހަދައިދޭނަމޭ. އެކަމަކު، ކުޅުދުއްފުށީގައި އެއަރޕޯޓު އެއޮތް ނިމެނީ. ނޮޅިވަރަންފަރުގައިވެސް އެބޭފުޅުން މިކަހަލަ ކޮންމެވެސް ވާހަކައެއް ދައްކަވާނެ. ނަރުދަމާވެސް އަޅައިދެއްވާނަމޭ. މިތަނުގައި ނަރުދަމާގެ މަސައްކަތް ހިނގައި، ނިމެން ކައިރިވަނީ.\nމިވާހަކަތައް ދެއްކީމާ، މިއަދު އެބޭފުޅުން އަޅުގަނޑަށް ޖަވާބު ދެއްވަމުން އެ ވިދާޅުވާ ވާހަކަފުޅުތަކުގެ ތެރޭގައި ހިމެނެނީ، އޭރުގެ އޮޑިޓަރ ޖެނެރަލް ނިޔާޒު އިބްރާހީމް، ރައީސް ޔާމީނާ މި ރިޒޯޓުތައް ދޫކުރާތީ، ވަރަށް ގިނަ ވާހަކަތައް ދެއްކިއޭ. ރައީސް ޔާމީން އޭނާއަށް ޖަވާބު ދިނޭ، ތިވަނީ، ޒާތީ ވަނީއޭ. މިއީ، މުޅިން ދޮގު ވާހަކަ. މިއީ، އޮޅުވާލައިގެން ދައްކާ ވާހަކަ. މިއީ، ދޮގު ވާހަކަ. ނިޔާޒު އިބްރާހީމް، އަޅުގަނޑުގެ ކައިރިއަކަށް، އޭރުގެ އޮޑިޓަރ ޖެނެރަލް ވަޑައެއްނުގަންނަވާ، އެ ވިދާޅުވާ، 160 ރިޒޯޓު ދޫކޮށްގެން އެ ވާހަކަ ދައްކާކަށެއް. ނިޔާޒު އިބްރާހީމް އަޅުގަނޑާ ބައްދަލުކުރައްވައި ދެއްކެވި ވާހަކައަކީ، އޮޑިޓަރ ޖެނެރަލްގެ ހައިސިއްޔަތުން. ރައީސޭ، ތިމަންނާ ކަންބޮޑުވާކަމެއް އެބައޮތޭ. އެއީ، އެމް.އެމް.ޕީ.އާރު.ސީ. އޭރުގެ ޓޫރިޒަމްގެ އެތައް ބައިވަރު ރަށެއް ހިންގާ ކުންފުނި، އެ ކުންފުންޏާއި، އެމް.ޕީ.އެލް. އާ ދޭތެރޭގައި މުޢާމަލާތުތަކެއް އެބަ ހިނގައޭ. މި މުޢާމަލާތުތަކާ ދޭތެރޭގައި ތިމަންނާ ހިތްހަމައެއްނުޖެހެއޭ. އެއީ، އެމް.ޕީ.އެލް. ރާއްޖޭގެ ޕޯޓްސް ސަރަޙައްދުގައި، ބޯޑު ކްލިއަރ ކުރަން އެ އޮންނަ ކުންފުނި. އެމް.ޕީ.އެލް. އިން ދިވެހިފައިސާ އިސްވެ އެބަދެއޭ، އެމް.އެމް.ޕީ.އާރް.ސީ.އަށް ޑޮލަރު ގަތުމަށްޓަކައި. އެހެންވީމާ، އެމް.އެމް.ޕީ.އާރް.ސީ.އިން ޑޮލަރު ދިނުމުގައި ދެފަރާތުން އެއްބަސްވެފައި އޮންނަ އެއްބަސްވުމާ އެއްގޮތަށް މި ކަންކަމެއް ނުހިނގައޭ. މިއީކީއެއް، ކުރެވިގެންވާނެ ކަމެއް ނޫނޭ. މިކަން އެބަ ހުއްޓާލަން ޖެހެއޭ. އެއީ، އަޅުގަނޑާ ދެއްކި ވާހަކައަކީ. 165 ރަށް ނެރޭތީ، ނޫނީވިއްޔާ ޓޫރިޒަމުން ރަށްތަކެއް ނުކުންނާތީ، އެ ވާހަކަ ދެއްކީކީއެއް ނޫން. އަޅުގަނޑާ އެ ވާހަކަ ދެއްކީމާ، އަޅުގަނޑު އޭނާއަށް ދިން ޖަވާބު، އޭރުވެސް ހަމަ ނޫސްތަކުގައި ޖަހާފައި އެހެރީ. އަދި، އަޅުގަނޑުމެންގެ ފަރާތުން ބުނަމުން މި ގެންދިޔައީ. އަޅުގަނޑު ބުނިން، ތިއީކީއެއް އަޅުގަނޑު ބެހޭނެކަމެއް ނޫނޭ. ކުންފުންޏެކޭ އެމް.ޕީ.އެލް.އަކީ. އެމް.ޕީ.އެލް.ގެ ބޯޑުން ނިންމާފައި، އެމް.ޕީ.އެލް.ގެ މަނީ ޗޭންޖަރސް ލައިސަންސެއް އޮތް ކަމަށްވަންޏާ، ބޭރު ފައިސާ މާރުކުރުމުގެ، ބޭރު ފައިސާ ގަނެ ވިއްކުމުގެ ލައިސެންސެއް އެމް.އެމް.އޭ.އިން ދީފައި އޮތް ކަމަށްވަންޏާ، ތިއީކީއެއް މައްސަލައެއްނޫނޭ. ޤާނޫނީ ގޮތުން، އަދި އެހެން ގޮތަކުންވެސް ތިއާދޭތެރޭގައި، އުފުލޭނެ ފިޔަވަޅެއް ނޯންނާނެއޭ. ދެން، ދެ ފަރާތުގައި މުޢާމަލާތު ހިނގާފައި އޮތްގޮތުން، ލަސްވެގެން ދާކަމަށްވަންޏާ، އެމް.ޕީ.އެލް. އިން އަޅާ ފިޔަވަޅެއް އަޅާނެއޭ. އެކަމަކުވެސް، އޭނާ ހިތްޕުޅުހަމަނުޖެހިގެން ވިދާޅުވީ، އެހެންނަމަވެސް، ތިމަންނާ އެބަޖެހެއޭ، މިވާހަކަ ދައްކަން. އަޅުގަނޑު ދެންނެވީ، ފެނިވަޑައިގަންނަވާގޮތަކަށް ތިޔަ ކަންތައް ކުރައްވާށޭ.\nއެހެންވީމާ، ފެނިވަޑައިގަންނަވާގޮތަށް އެ ކަންތައް ކުރައްވާފައި، އެ ކަންކަން ނިމިގެން ދިޔައީމާ، އޭނާ މިއަދު މަޤާމުން ދުރުވެވަޑައިގެން އެ ހުންނެވީ. އެހެންވީމާ، މިއީކީއެއް އެއްގޮތަކަށްވެސް ޒާތީވެގެން، 160 ރަށް ނުކުމެގެން، ދެއްކި ވާހަކައެއް ނޫން މިއީކީއެއް. އެހެންވީމާ، ވާހަކަ އޮޅުވުމާއި، ވާހަކަ ބަދަލުކުރުމާއި، މީހުންގެ އަބުރަށް އަރައިގަތުމާއި، ތަންތަން އެންދުމާއި، މިކަހަލަ ހުރިހާ ކަމެއް، އަޅުގަނޑުމެންނަށް ކުރިއަށްއޮތް ތަނުގައިވެސް ފެނިގެންދާނެ.\nއެކަމަކު، މި ރަށްރަށަށް އައިސްފައި، އަޅުގަނޑުމެން މި ވާހަކަ ދައްކާއިރު، އަޅުގަނޑު މި ވާހަކަ މި ދައްކަނީ، މުޅި ދިވެހިރާއްޖޭގެ ރައްޔިތުން މި ކަންކަމަށް، ސަމާލުކަންދޭނެކަމަށް ގަބޫލުކޮށްގެން. ނޮޅިވަރަންފަރުގައިވެސް ހަމަ ކޮންމެ ބޭފުޅަކުވެސް ވިސްނާވަޑައިގަންނަވަންވީ، އަޅުގަނޑުމެން ގަބޫލުކުރާ ޕާޓީތަކަށްވުރެ، ސިޔާސީ މީހުންނަށްވުރެ، މަތިވެރިކޮށް އަޅުގަނޑުމެން ގަބޫލުކުރާ، އަޅުގަނޑުމެން ބަލައިގަންނަންޖެހޭ ބައެއް ކަންތައްތައް އެބަހުއްޓޭ. އެއީ، ރާއްޖޭގައި އޮންނަންވީ ކޮންކަހަލަ ދީނެއްތޯ. ކޮން ދީނެއްތޯ އޮންނަންވީ. އެހެން ބަޔަކަށް ޖާގަ ދޭނަންތޯ. ރާއްޖޭގައި އިސްލާމީ އުސޫލުތައް ހިންގާނަންތޯ. ދީނަށް އިޙުތިރާމް ދެވެނީ ކިހާވަރަކަށްތޯ. މިކަހަލަ އެތައް ކަމެއް ވިސްނާފައި، ދެން އަޅުގަނޑުމެން ވިސްނަންޖެހޭނީ، މިކަހަލަ ރަށްރަށަށް އަޅުގަނޑުމެންނަށް ބޭނުންވެފައިހުރި ކަންކަމުގެ ތެރޭގައި، ހުރިހާ އެންމެންނާ ދޭތެރޭގައި އިންސާފާއި ޢަދުލު، ޤާނޫނާއި ޝަރީޢަތާ އެއްގޮތަށް ހަމަހަމަކަން ޤާއިމުކޮށްދޭނެތޯ. އަދި، މިކަހަލަ ރަށްރަށުގައި ދިރިއުޅޭ ރައްޔިތުންގެ ސަލާމަތާއި، މަޞްލަޙަތާއި ރައްކާތެރިކަންއޮތީ، ކިހާ މިންވަރަކަށްތޯ. މިކަހަލަ ކަންތައްތަކެއް އަޅުގަނޑުމެންނަށް ޙައްލުނުކުރެވޭވަރަށް، މިކަހަލަ ކަންތައްތަކެއް މީގެ ކުރީގެ ސަރުކާރުތަކުގެ ތެރޭގައި ފެނިފައި އޮތީމާ، ދޮގެއްތޯ ޤާނޫނު މި ދެންނެވިގޮތަށް ތަންފީޒު ކުރަން ފެށީ. އަދި، މަރުގެ ޙުކުމް ތަންފީޒު ކުރުމުގެ ވާހަކަ ދައްކައި އެއަށް ޢަމަލީ ސިފަ ގެންނާނެ ވާހަކަ ދައްކަންފެށީ، މުޅި ރައްޔިތުންގެ ޙައްޤުގައި. އެ ބޭފުޅުން އެބަޖެހޭ މިއަށް ޖަވާބު ދެއްވަން. އެބޭފުޅުން ހަމައެކަނި ސިޔާސީ ކުށްވެރިންތަކެއްގެ ވާހަކަ ދައްކަވައިގެން ދެކޮޅެއްނުޖެއްސޭނެ. އަޅުގަނޑު މި ދެންނެވި ކަހަލަ އެތައް ބައިވަރު ސުވާލަކަށް އެބަޖެހޭ، މިއަދު ކެންޑިޑޭޓު ނުކުމެވަޑައިގެން ރައްޔިތުންނާ ވާހަކަފުޅު ދައްކަވާއިރު، ޖަވާބު ދެއްވަން. އެ ޖަވާބު ދެއްވަންޖެހޭ ސަބަބަކީ، އެ ބޭފުޅުންނަކީވެސް ރާއްޖޭގައި ވެރިކަން ކުރެއްވި ބޭފުޅުން.\nއަޅުގަނޑުމެންނަށް މީގެ ކުރީގައި ކަމުނުދިޔައީ، ދިވެހިރައްޔިތުންނަށް ކަމުނުދިޔައީ، 30 އަހަރުގެ ދިގު ވެރިކަމެއް، މާ ދިގުވެގެން ދިޔައީމާ. އަދި އޭގެފަހުން، ތިން އަހަރުގެ ވެރިކަމެއް، މާ ކުރުވެގެން ދިޔައީމާ ކަމުނުދިޔައީ. އެހެންވީމާ، 30 އަހަރާއި ތިން އަހަރާ، މި ދޭތެރޭގެ ޢަދަދެއް ނޫންތޯ ރައްޔިތުންނަށް ވެރިކަން ކުރަން ކަމުދަނީ. އަޅުގަނޑުގެ ޒަޢާމަތުގައި، އިރާދަކުރެއްވިޔާ، ފަސް އަހަރު ފުރިގެން މިދަނީ. ފަސް އަހަރު ފުރުމުގެ ކުރިން އިންތިޚާބެއް މިއޮންނަނީ. އެހެންވީމާ، 30 އަހަރު ހުރި މައްސަލަތަކެއްގެ ވާހަކަ ދެއްކެވި ބޭފުޅުން، މިއަދު އެ ބޭފުޅުން އެ ތިއްބެވީ އެއް ގޮނޑިއެއްގައި، އެއް ފަޅުވެރިންނާއެކީ. އަޅުގަނޑުމެންނަކީ އޭރުވެސް ތިން އަހަރުގެ ވެރިކަމާ ދެކޮޅަށް ވާހަކަ ދެއްކި މީހުން. މިއަދުވެސް އަޅުގަނޑުމެން މި ކުރަންޖެހެނީ މި ހަނގުރާމަ ހަމަ އެކަނިމާއެކަނި. އަޅުގަނޑުމެންނާއެކީ ތިބީ އެމް.ޑީ.އޭ. އަޅުގަނޑުމެން މި ދަތުރު ފެށީވެސް އެމީހުންނާއެކީ. އިރާދަކުރެއްވިއްޔާ، މި ދަތުރު ނިމިގެން ފާގަތިކަމާއެކީ، ރައްޔިތުންނާއެކީ، ކުރިއަށްދާނީވެސް ހަމަ އަޅުގަނޑުމެންނާއި އެމް.ޑީ.އާ. ގުޅިގެން. އޭގެ އެހެން ސިޔާސީ ފިކުރުގައި ތިއްބެވި ބޭފުޅުންނަކީ، އެ ބޭފުޅުންގެ ފިކުރުތައް ޙަޤީޤަތުގައި، ޤަރުބަ ގަތުމުގެ ކުރިން، އެ ފިކުރުތައް މާ ކުރިއަށް ވެއްޓުނީ. ވެއްޓުނީމާ، އެ ކަންކަން ތަޙައްމަލު ނުކުރެވިގެން ކުށްތަކަށް އަރައިގަތީ. ކުށްތަކަށް އަރައިގަތީމާ، އެ ބޭފުޅުން މިއަދު އެ އުޅުއްވާގޮތަށް އުޅުއްވަން ޖެހިވަޑައިގަތީ. އެކަމަކު، ކޮންމެ މީހަކުވެސް އެމީހަކު ދާންވާ ހިސާބަށް ޤާނޫނާއި ޝަރީޢަތުގެ ތެރެއިން އޭނާ ދާން މަސައްކަތްކޮށްފި ކަމަށްވަންޏާ، އޭނާއަށް ދާންވާ ހިސާބަކަށް ދެވޭނެ. އިންތިޚާބަކަށް ވާދަކުރާނަމަ، މިއަދު ބަންދުގައި ތިއްބެވި ހުރިހާ ބޭފުޅުން 23 ސެޕްޓެންބަރުގައި، މިއަންނަ މަހު، މަހެއްހާ ދުވަސް މިއޮތީ، މަހެއްހާ ދުވަހު ނަގާ ވޯޓުގައި އެ ބޭފުޅުންގެ ނަންފުޅުތައް ޖެހުމަށް އެބޭފުޅުން މަސައްކަތް ކުރަމުން. އޭގެ ކުރީގައި މި ދެންނެވިގޮތަށް، މަސައްކަތް ކުރެއްވީމާ، ޢަދުލުއިންސާފު އެއްވަރަކަށް އެންމެންނަށް ހަމަހަމަކޮށް ޤާއިމުކޮށްދޭ ސަރުކާރެއްގައި، ހަމަ އެ ބޭފުޅުން ކުރެއްވިޔަސް، ހަމަ އެބޭފުޅުންނަށް ދިމާވާނެ ދަތިތަކެއް ހުންނާނެ. އެއީކީއެއް، ރައީސް ޔާމީން ކުރާކަމެއް ނޫން. ރައީސް ޔާމީނަކީ، ތަނެއްގައި ޤާއިމުވެފައި ހުންނަ ނިޒާމު ދަމަހައްޓަން މަސައްކަތްކުރާ މީހެއް.\nއެހެންވީމާ، މި ވާހަކަ ރައްޔިތުންގެ އަރިހަށް ވަޑައިގެން ދެއްކެވިއަކަސް އަޅުގަނޑަކަށް ހިއެއްނުވޭ، ރައްޔިތުންގެ ތެރެއިން ގިނަ ބަޔަކު މި ވާހަކަ ދައްކާނެހެނެއް. ރައްޔިތުން މިއަދު ބޭނުންވަނީ، ތަރައްޤީ. ތަރައްޤީގެ ވާހަކަ ދައްކާ ކަމަށްވަންޏާ، މި ރަށްރަށުން ފެންނަން އެހެރީ ތަރައްޤީ. މި ފޮތުން ފެންނަން އެހެރީ، އޭގެ ތަފްސީލު. ތަފާސް ހިސާބު. އެހެންވީމާ، މި ފޮތް އަދި ލައްޕާލިޔަސް، އަޅުގަނޑުމެންގެ ލޯތަކެއް އަދި މަޅައެއްނުލަން. އަޅުގަނޑުމެން މާލެއަށް ދިޔަޔަސް، ނޮޅިވަރަންފަރަށް އަޔަސް، ކުޅުދުއްފުށްޓަށް ދިޔަޔަސް، އުލިގަމަށް ދިޔަޔަސް، މި ފެންނަނީ، ތަރައްޤީގެ ބިނާތަކާއި، ތަރައްޤީގެ މަޝްރޫޢުތައް. މި ފޮތް ލައްޕާފައި ބާއްވާ. އެކަމަކު، ރައްޔިތުންގެ ހިތުގައި ރައްޔިތުންނަށް ލިބިފައިހުރި ކަންކަމާއި، މި ރަށްރަށުގައި ހިނގަމުންދާ ކަންކަން ރައްޔިތުންގެ ހިތަކުން ފިލައިގެންނުދާނެ. އެއަކަށް ޖަވާބެއް ނުދެއްވޭނެ. އެއަށް ހަމަ ވިދާޅުވާން އޮންނާނެ ވާހަކައަކީ، ތިމަންނާމެން ނުކުތީކީއެއް ފުރަތަމަ މިކަހަލަ މަޝްރޫޢުތަކެއް ހިންގާކަށްނޫނޭ. މިއަށްވުރެ މާ ނިޔަނެތިކޮށް، މިއަށްވުރެ މާ މަޢުޞޫމުކޮށް، ޖަޒީރާތަކެއްގައި ތިބެގެން ޤުދުރަތީގޮތުން އަންނަ ކަންކަމެއް ކުރާށޭ. އެކަމަކު، އެ ދަތުރު ބަދަލުވެއްޖެ. އެބަ އެނގިވަޑައިގަންނަވާ، މި އޮއި ބާރު ކަނޑެއްގައިކަން މި އުޅުއްވަނީ.\nއެހެންވީމާ، ދެން ވިދާޅުވާންޖެހޭ ވާހަކައަކީ، އިންޑިޔާގެ ކަނޑަކީ، ތިމަންނާމެންގެ ސަރުކާރެއްގައި، ޚާރިޖީ ސިޔާސަތުގައި ވިދާޅުވާ ވާހަކައެއް. އިންޑިޔާގެ ކަނޑަކީ، ހަމަޖެހޭ އަމާން ތަނަކަށް ވާނެއޭ. އިންޑިޔާ ކަނޑަކީ މިއަދުވެސް މި ސަރުކާރުގެ ޚާރިޖީ ސިޔާސަތުގައި ލިޔެވިފައި އޮތް ވާހަކައެއް އެ ވިދާޅުވަނީ. އިންޑިޔާގެ ކަނޑަކީ އެއްވެސް އިސްތިޢުމާރީ ބާރެއްގެ ނުފޫޒު ފޯރާނެ ތަނެއްނޫން. އަޅުގަނޑުމެން ކަށަވަރުކުރަން ބޭނުންވޭ، އަޅުގަނޑުމެންގެ ސަލާމަތަށްޓަކައި، އިންޑިޔާ ކަނޑަކީ އިސްތިޢުމާރީ އެއްވެސް ބާރެއްގެ ބެލުމުގެ ދަށުގައި އޮންނަ ތަނަކަށް ނުވުން. އެއީ، އަޅުގަނޑުމެން ހުރިހާ އަވަށްޓެރި ޤައުމުތަކުގެ ސަލާމަތަކީ. އަދި އަމުދުން، ދިވެހިރާއްޖެ ކަހަލަ، ކުޑަކުޑަ ދައުލަތުގެ ސަލާމަތްކަން އޮތީ އެގޮތަށް. އެހެންވީމާ، އެ ބޭފުޅުން އެބަ ވިދާޅުވެދެއްވަންޖެހޭ، މިއަދު އެ ބޭފުޅުން ވިދާޅުވާ ވާހަކަތަކުގެ ތަފްސީލު.\nއަޅުގަނޑުވެސް ހަމަ ވާހަކަކޮޅު ނިންމާލާނަން. އަޅުގަނޑުގެ ވާހަކަކޮޅު ނިންމާލަމުންވެސް އަޅުގަނޑު ދަންނަވާލަން ހަމަ ބޭނުންވަނީ، މިއަންނަ މަހު 23 ވަނަ ދުވަހު ވޯޓާ ހަމައަށް ވަޑައިގަންނަވާއިރު، އަޅުގަނޑު މި ދެއްކި ކަހަލަ ވާހަކަ ތިޔަބޭފުޅުންގެ ޚިޔާލުފުޅަށް ގެންނަވާ. އަޅުގަނޑުމެން ސިޔާސީ ފިކުރާއި، ސިޔާސީ މީހުންނާއި، ސިޔާސީ ވިސްނުންތަކާއި، އަޅުގަނޑުމެން އެބަޖެހޭ ކުޑަކޮށް ދުރުގައި އަޅުގަނޑުމެން މިކަންކަމާ ދޭތެރޭގައި ގޮތެއް ނިންމަން. އެއީ، އަޅުގަނޑުމެން ކަހަލަ ކުޑަކުޑަ ދައުލަތަކަށް އަމާންކަންއޮތީ ކޮން ގޮތެއްގައިތޯ. އަޅުގަނޑުމެން ކަހަލަ ކުޑަކުޑަ ދައުލަތަކަށް މި އުޅެނީ، ދެ ސިޔާސީ ފިކުރެއް، އަޅުގަނޑުމެންގެ މިއޮތް ކުދިކުދި ރަށްރަށުގައި އަޅުގަނޑުމެންނަށް އަމާންކަމާއެކީ ނުގެންގުޅެވިގެން މިއުޅެނީ.\nއެހެންވީމާ، އަޅުގަނޑުމެންގެ ޚިޔާލަށް ގެންނަވާ، އިސްލާމީ ދައުލަތެއްގައި، އެހެން ދީންތަކުގެ ފައްޅި އަޅާނެ ޖާގަ އޮތްތޯ ސުވާލު ކުރެވެމުންދާއިރު، މިއިން ރަށެއްގައި ފައްޅި އަޅައިފި ކަމަށްވަންޏާ، ދެން އަޅުގަނޑުމެންގެ ތެރޭގައި އޮންނަ ހިތްހަމަނުޖެހުމާއި، ނުތަނަވަސްކަމާއި، ދެން މި ތަންތަނުގައި އުފެދޭނެ ހަމަނުޖެހުމާއި ދޭތެރޭގައި ވިސްނާވަޑައިގަތީމާ، އަޅުގަނޑަށް ހީވަނީ، އަޅުގަނޑު މި ދައްކާ ވާހަކަ ވަރަށް ސާފުވާނެކަންނޭނގެ. މިއުޅެނީ، ދެ ފިކުރެއް. އަޅުގަނޑުމެންގެ ތެރޭގައި އެއްވެސް ގޮތަކަށް އިޙުތިރާމާއެކީ ނުގެންގުޅެވިގެން. އަޅުގަނޑުމެން ކަންކަން ކުރީމާ، އަޅުގަނޑުމެންނަށް ފެނިގެން މިދަނީ، އަޅުގަނޑުމެންނަކީ އިސްވެ މީހުންނަށް ގޯނާކުރާ ބައެއްނޫން. އަދި، އެހެންނޫނަސް، އަޅުގަނޑުމެންނަކީ، މީހުންނަށް ގޯނާކުރާ ބައެއްނޫން. އަޅުގަނޑުމެންނަކީ ތަންތަން އަންދާ ބައެއްވެސްނޫން. އެކަމަކު، އިދިކޮޅުގައި ތިއްބެވި ބޭފުޅުންވެސް ރައްޔިތުންނަށް އެބަ ކަށަވަރުކޮށްދެއްވަން އެބަޖެހޭ، އެ ބޭފުޅުންނަކީވެސް ރައްޔިތުންނަށް ހެޔޮއެދުމާއި، ރައްޔިތުންނަށް ބޭނުންވާ ތަރައްޤީއާއި، ރައްޔިތުންނަށް ބޭނުންވާ މަޞްލަޙަތާއި، އަދި ބޭރު ދުނިޔޭގެ ކުރިމަތީގައި، ދިވެހި ދައުލަތް އެއްގޮތަކަށްވެސް ކޮމްޕްރޮމައިޒް ނުކުރާނެ ބައެއްކަން އެ ބޭފުޅުން އެބަޖެހޭ ވިދާޅުވެދެއްވަން. އެ ވާހަކަތައް ވިދާޅުވެދެއްވާފައި، ދެން އެބޭފުޅުން ކުރިއަށް ވަޑައިގަންނަވާށޭ. ދެން އެ ބޭފުޅުން ރައްޔިތުންނާ ކުރިމަތިލައްވައި، ދެއްވަންޖެހޭ ޖަވާބުތައް އަޅުގަނޑު މި ދަންނަވާލީ. ބައެއް ކަހަލަ ސުވާލުތައް މި ދަންނަވާލީ.\nއެއަރޕޯޓުގެ ކަންތައް. ގިޞާޞް ހިފުމުގެ ކަންތައް. އިސްލާމްދީނަށް ކަމޭހިތުން. އަދި ހަމަ އެހެންމެ، އަދިވެސް އެ ބޭފުޅުން މަސައްކަތް ކުރައްވާނެތޯ، އެ ބޭފުޅުންގެ ސަރުކާރެއްގައިވެސް މިސްކިތްތައް ފިޔަވައި، އެހެން ދީންތަކުން އަޅުކަން ކުރާނެ، އެހެން ތަންތަން ފައްޅިތަކާއި، މިކަހަލަ ތަންތަނަށް މިތަނުން ޖާގަ ދޭނެތޯ. އެ ސުވާލު ކުރައްވާނެ. އެއަށް، އެބަޖެހޭ ރައްޔިތުންގެ ކުރިމަތީގައި، ޖަވާބު ދެއްވަން. މިކަހަލަ ކަންކަމެއް މިކަހަލަ މަޢުޞޫމު މުޖުތަމަޢުގައި އަޅުގަނޑުމެން އޮޅުންފިލުވަން ބޭނުންވަނީ. އަޅުގަނޑުމެންގެ ކުރިއެރުމާއި، އަޅުގަނޑުމެންނަށް އޮތް ހުރިހާ ނިޢުމަތެއް އޮތީ، ﷲގެ މަގުގައި އަޅުގަނޑުމެން ތިބެގެން. އެހެންވީމާ، މިވާހަކަ ދެއްކީމާ، މިއީ ހަމައެކަނި ޤާނޫނުއަސާސީގައި އޮތް މާއްދާއެއްގެ ދެ ފޮޅުވަތުން ފުއްދައިލެވޭނެ ކަމެއްކަމަށް ޖަވާބު ދެއްވީމާ، އެ ބޭފުޅުންގެ ވިސްނުންފުޅާއި ފިކުރު، އަޅުގަނޑު މި ދެންނެވި ކަހަލަ ކަންކަމުގައިހުރި މިންވަރު ރައްޔިތުންނަށް ހާމަކޮށް ބޮޑުކޮށް އެބަ އެނގޭ.\nއަޅުގަނޑު އެދެނީ، ނޮޅިވަރަންފަރަށް އިތުރު ތަރައްޤީ އައުން. އަޅުގަނޑު މި ދަންނަވާލި މަޝްރޫޢުތައް ނޮޅިވަރަންފަރުގައި ހިނގަމުންދާކަން، ނޮޅިވަރަންފަރުގެ ރައްޔިތުންނަށް އެނގިވަޑައިގަންނަވާނެ. އެންމެ އަވަހަށް، ދެން އިރާދަކުރެއްވިއްޔާ، އަޅުގަނޑު ބަލާނަން ވޯޓުގެ ކުރިންވެސް، އިރާދަކުރެއްވިއްޔާ، މިތަނުގައި ފެނުގެ މަޝްރޫޢު ފެށްޓޭތޯ ބަލާނަން. އެކަމަކު، މަޝްރޫޢުތައް ޓެންޑަރކޮށްގެން، ބޭރުގެ ކުންފުނިތަކަށް ދިނީމާ، ދިމާވާ މައްސަލަތައް ހުރިކަން އަޅުގަނޑު މި ދަންނަވާލީ. މިކަހަލަ މަޝްރޫޢުތަކެއް އެކި ހިސާބުގަނޑުގައި ފެށީ. މި ރަށުގެ ހައުސިންގ މަޝްރޫޢަކީވެސް މިހެންއޮތް މަޝްރޫޢެއް. އެހެންވީމާ، މިކަހަލަ ބޮޑެތި މަޝްރޫޢުތައް ފަރާތް ފަރާތަށް ދޫކުރާއިރު، ސަރުކާރުން ވިސްނަންޖެހޭ ކަންކަން ހުންނާތީއާއެކީ، ފެނުގެ މަޝްރޫޢުވެސް މިތާނގައި ނުފެށި މިއޮތީ. އިރާދަކުރެއްވިއްޔާ، ހަމަގައިމުވެސް ވޯޓުގެ ކުރިން ފެށޭތޯ، ނޫނީވިއްޔާ، ހަމަގައިމުވެސް، އިރާދަކުރެއްވިއްޔާ، މި އަހަރުގެ ތެރޭގައި މި މަޝްރޫޢު ފެށިގެންދާނެ. މި މަޝްރޫޢަކަށް ދަތިވާ އެހެން އެއްވެސް ކަމެއްނެތް. ހުރިހާ ފައިސާއެއް ހަމަޖެހިފައި. ހުރިހާ ކުރެހުންތަކެއް ނިމިފައި. އެއްފަހަރު ޓެންޑަރ ކުރެވިފައި. ހަމަ ރަނގަޅު، މިކަން ކުރެވޭ ވަރުގެ ޤާބިލު ބަޔަކު އަޅުގަނޑުމެންނަށް ލިބުނީމާ، މި މަޝްރޫޢުވެސް ފެށިގެންދާނެ. އެ ހިސާބުން ނޮޅިވަރަންފަރަށް ބޭނުންވާ ހުރިހާކަމެއް މި ވަގުތަށް ފުދިގެން ދިޔައީ.\nހަމައެއާއެކީ، އަޅުގަނޑުމެންނަށް ފަސް އަހަރު ދެއްވައިފި ކަމަށްވަންޏާ، ދެން އިރާދަކުރެއްވިއްޔާ، މި މަގުތަކުގައި އަޅުގަނޑުމެން ހިނގާނީ ތާރުގެ މަތީގައި. ތިޔަބޭފުޅުންގެ އަތްޕުޅުމަތީގައި، އަޅުގަނޑަށް ތިޔަބޭފުޅުންނަށް އެހީވުމުގެ ފުރުޞަތު އޮތީ. ތިޔަބޭފުޅުން މިކަންކަމުގައި އަޅުގަނޑުމެންނާއެކީ، ތިއްބަވައިފި ކަމަށްވަންޏާ، އިރާދަކުރެއްވިއްޔާ، އަޅުގަނޑުގެ ތަރައްޤީ މަޝްރޫޢު ހިންގުމުގައި އެއްގޮތަކަށްވެސް އަޅުގަނޑު ހަމަ މިއީ، ގޯޅިއަޅައިގެން ކަންކަންމަތީ ބަލާނެ މީހެއްނޫން. އަޅުގަނޑު މަޝްރޫޢުތަކާއެކީ، އަޅުގަނޑު ދާނީ ކުރިއަށް. އެއްގޮތަކަށްވެސް އެހެން މީހަކު، މި މަޝްރޫޢުތައް ހުއްޓުވަން ދައްކާ ވާހަކައަކީ، އަޅުގަނޑު އިޖާބަދޭނެ މަޝްރޫޢެއް ނޫން. އިޖާބަދޭނެކަމެއްވެސް ނޫން. އެކަންކަން މި ފެންނަނީ. 31 މިލިއަން ރުފިޔާ، 230 މިލިއަން ރުފިޔާ. އެއީ، ނޮޅިވަރަންފަރަށް އެކަނި ތަފާތު ފެންނަން ހުރިވަރު.\nވާހަކަކޮޅު އެއްސެވީތީ ވަރަށް ބޮޑަށް ޝުކުރު ދަންނަވަން.\nއިރާދަކުރެއްވިއްޔާ، އަޅުގަނޑުމެންގެ ކުރިއަށް އޮތް މުސްތަޤުބަލަކީ، އަޅުގަނޑުމެންނަށް ފާގަތި މުސްތަޤުބަލެއް ކަމުގައި ﷲ ލައްވާށި!


Asset recovery commission uvaalan govaalaifi\nއެސެޓް ރިކަވަރީ ކޮމިޝަން އުވާލަން އާދަމް ޝަރީފް ގޮވާލައްވައިފި\nމަޑުއްވަރީ ދާއިރާގެ މެންބަރު އާދަމް ޝަރީފް އުމަރު. އެސެޓް ރިކަވަރީ ކޮމިޝަން އުވާލަން އޭނާ ގޮވާލެއްވި ދެއްވި --\nދައުލަތުން ގެއްލިފައިވާ ފައިސާތައް ހޯދުމަށް މި ސަރުކާރުން އުފައްދާފައިވާ "ޕްރެޒިޑެންޝަލް ކޮމިޝަން އޮން ކޮރަޕްޝަން އެންޑް އެސެޓް ރިކަވާ" ނުވަތަ އެސެޓް ރިކަވަރީ ކޮމިޝަން އުވާލަން މަޑުއްވަރީ ދާއިރާގެ މެމްބަރު އާދަމް ޝަރީފް ގޮވާލައްވައިފި އެވެ.\nއެމްއެމްޕީއާރުސީގެ ހިޔާނާތުގެ މައްސަލަ ދިރާސާކުރުމަށް މަޖިލީހުގެ ޖުޑިޝަރީ ކޮމިޓީއާއި ސަލާމަތީ ހިދުމަތްތަކާ ބެހޭ ސަބް ކޮމިޓީން މިއަދު ބޭއްވި ބައްދަލުވުމުގައި އާދަމް ވިދާޅވީ އެސެޓް ރިކަވަރީ ކޮމިޝަން ހަދައިން ދެ އަހަރު ދުވަސް ފާއިތުވެގެން ދިޔައިރުވެސް އެކަަށީގެންވާ މަސައްކަތްތަކެއް ނުކުރެވުނު ކަމަށެވެ. އަދި އެ ކޮމިޝަން އުފެދުނުއިރުވެސް ކޮމިޝަންގެ ނަޒާހާތްތެރިކަމާމެދު ސުވާލު އުފެދޭ ކަމަށެވެ.\n"އެއީ އެމީހަކާ ދޭތެރޭ އިނގިލި ދިއްކުރާ ކަހަލަ މައްސަލައެއް އޮތް މީހަކު ހިމެނިގެން އެކަން ކުރެވުނީމަ އަޅުގަނޑު ދެކޭ ގޮތުގައި ރަނގަޅެއް ނުވާނެ. އަދި މިހާރުވެސް މި މަސައްކަތްތައް ކުރިއަށް ނުދާތީ އަޅުގަނޑު ދެކޭގޮތުގައި ހަރަދުތަކެއް ބޭކާރުވެގެން އެބަދޭ. އެހެންވީމާ އަޅުގަނޑު ގަބޫލުކުރަނީ ހަމަ އެސެޓް ރިކަަވަރީ ކޮމިޝަން އުވާލަން ނުވަތަ ހަމަ އުވާލުމުގެ ބަދަލުގައި އާ ބަޔަކު އައްޔަނުކޮށްގެން މަސައްކަތް ކުރަން ޖެހޭނެކަމަށް ނަތީޖާ ނެރެން ބޭނުންވާ ކަމަށް ވަންޏާ." އާދަމް ވިދާޅުވި އެވެ.\nއެމްއެމްޕީއާރުސީގެ ހިޔާނާތުގެ ފައިސާ ލިބުނު މީހުންގެ ތެރޭގައި ދައުލަތުގެ މަގާމުތަކުގައި ތިބި 119 މީހަކު ހިމެނާ ކަމަށް އެސެޓް ރިކަވަރީ ކޮމިޝަނުން މަޖިލީހަށް ފޮނުވާފައިވާ ލިސްޓުގައި ބުނެފައި ވެއެވެ. މިއަދު މަޖިލީހުގެ ސަބް ކޮމެޓީން ވަނީ އެ އެންމެން މަގާމުން ވަކި ކުރަންވެސް ފާސްކޮށްފަ އެވެ. ކޮމެޓީން އެގޮތަށް ފާސްކުރި ނަމަވެސް އެކަން އެގޮތަށް ތަންފީޒްކުރާނެކަމުގެ ޔަގީންކަން ނެތް ކަމަށް ޝަރީފް މިއަދު ވިދާޅުވި އެވެ.\n"މީގެ ކުރިންވެސް މި ސަރުކާރުގައިވެސް ތެެރެއިން ކޮރަޕްޝަން ހިންގާފައި ހަމަ އެމްއެމްޕީއާރުސީއާ ގުޅުން ހުރި ކަންކަމުގައިވެސް އަޅުގަނޑުމެންނަށް ފެނިގެންދިޔައީ ވަރަށް ބޮޑަށް ދޯހަޅިކޮށް އެކަށީގެންވާ ފިިޔަވަޅެއް ނޭޅި ދޫކޮށްލައިފައި އޮތްކަން." ޝަރީފް ވިދާޅުވި އެވެ.\nއެސެޓް ރިކަވަރީ ކޮމިޝަނަކީ، ކޮމިޝަނުން ތަހުގީގުކުރެވޭ މައްސަލަތަކާ ގުޅިގެން ތަހުގީގީ އިދާރާއަކުން އަޅަންޖެހޭ އެންމެހައި ފިޔަވަޅުތަކެއް އެޅުމާއި ޖިނާއީ މައްސަލަތައް ތަހުގީގުކުރާ އިދާރާއަކަށް ލިބިދޭ އެންމެހައި ބާރުތަކެއް ލިބިގެންވާ ކޮމިޝަނެއް ކަމަށް ރައީސް އޮފީހުން މީގެ ކުރިން ބުނެފައި ވެއެވެ. ނަމަވެސް އެ ކޮމިޝަނުން އެކަށީގެންވާ މަސައްކަތް ނުކުރާ ކަމަށް ބުނެ ކޮމިޝަންގެ މަގްސަދާމެދު އާންމުންވެސް ވަރަށް ބޮޑަށް ސުވާލު އުފައްދަ އެވެ.\nރައްޔިތުންގެ މަޖިލިސް އެމްއެމްޕީއާރްސީ އާދަމް ޝަރީފު އުމަރު + ކޮމިޝަން އޮން ސްޓޭޓް އެސެޓް ރިކަވަރީ\nހިޔާނާތުގައި ހިމެނޭ ބޭފުޅުން ވަކިކުރަން ފާސްކޮށްފި\nހިޔާނާތް ބަލާ ކޮމިޝަނަށް އެމްޑީޕީގެ ނުރުހުން\n"ލިސްޓުގައި އޮތް މީހުންނަކީ އަދި ކުށްވެރިންނެއް ނޫން"


ކޯންފްލާ ކިރުބޯކިބާ | Lonumedhu\nހަނޑޫ މުގުރައިގެން ތައްޔާރު ކުރާ ކިރުބޯކިބަލުގެ ރެސިޕީ މީގެ ކުރިން ވާނީ އަހަރުމެން ގެނެސްދީފައެވެ. މިފަހަރު މިއޮތީ ކޯންފްލާ އަޅައިގެން ނިކަން ފަސޭހައިން ހަދާލެވޭ ކިރުބޯކިބަލެއްގެ ރެސިޕީއެކެވެ.\nމިރެސިޕީއިން ތައްޔާރު ކުރެވޭނީ:7އިންޗީގެ ހަތަރެސްކަން ބޯކިބަލެކެވެ.\n3 ރާނބާ ފަތް (ކޮންމެ އެތިކޮޅެއްގައި6އިންޗި)\n1 ބޮޑު ފޮނިތޮށި\n¾ ޖޯޑު ހަކުރު\n2/3 ޖޯޑު ކޯންފްލާ\n1 މޭޒުމަތީ ސަމުސާ ރޯޒްވޯޓަރ\n1. ބޯކިބާ ސެޓް ކުރަން ބޭނުން ކުރާނެ ތަބަކުގެ ފުލުގައާއި އަރިމަތި ތަކުގައި ކުޑަ ތެޔޮކޮޅެއް އުނގުޅާލާށެވެ. އަހަރުމެން އުނގުޅީ ގާތްގަނޑަކަށް ¼ ސައިސަމުސަލުގެ ތެލެވެ.\n2. ފެނާއި، ރާނބާ ފަތާއި، ފޮނިތޮށްޓާއި، ކާފޫރުތޮޅިކޮޅު ތެއްޔަކަށް އަޅާފައި މަޑު ގިނީގައި ކައްކާށެވެ. ކައްކާނީ ތެލީގައިވާ ތަކެތި ދެބައިކުޅައެއްބަޔަށް ހިނދެންދެނެވެ. އަހަރުމެންނަށް މިކަމަށް ބައިގަޑިއިރެއް ހާއިރު ނެގިއެވެ.\n3. ފެންގަނޑު ކައްކާ ނިމުމުން އެއިން2ޖޯޑު ފެން އެހެން ބޮޑު ތެއްޔަކަށް އަޅާށެވެ. އަދި ކާށިކިރާއި ހަކުރު ކޮޅުވެސް ހަމަ އެތެލީގެ ތެރެއަށް އަޅާށެވެ. ދެން ގިރާލާށެވެ.\n4. ދެން ހުއްޓާ ނުލާ ގިރަމުން ކޯންފްލާ ކޮޅު ތެއްޔަށް އަޅާ އެއްކޮށްލާށެވެ.\n5. ތެލި އުނދުން މައްޗަށް އުދާފައި މަޑު ގިނީގައި ބަހައްޓައިގެން އޮލަވަންދެން ކައްކާށެވެ. ކެކެމުން ދާއިރު ގެންދަންވާނީ ހުއްޓާނުލާ ގަށަމުންނެވެ. ރަނގަޅަށް އޮލަވާއިރު ތެލީގައިވާ ތަކެއްޗަށް ހުންނާނީ އޮފުކަމެއް އައިސްފައެވެ. އަދި އެހިސާބަށް ދާއިރު ގަށަންވެސް ކުޑަކޮށް އުނދަގޫ ވާނެއެވެ.\n6. އުނދުން ނިވާލުމަށް ފަހު ރޯޒްވޯޓަރ އަޅައި އެއްކޮށްލާށެވެ.\n7. ދެން ކުރިން ތެޔޮ އުނގުޅާ ތައްޔާރުކުރި ތަބަކުގެ ތެރެއަށް ތެލި އޮއްސާލާށެވެ. މަތިވެސް އޮމާން ކޮށްލާށެވެ. ދެން ބޯކިބާ ސެޓްކުރަން ބެހެއްޓީމާ ނިމުނީއެވެ. އަހަރުމެންގެ ބޯކިބާ އޮތީ ފްރިޖަށް ލީތާ ގަޑިއެއްގެ އިރު ފަހުން ބަލާލިއިރު ސެޓުވެފައެވެ.


Minister Ali Waheed Huvadhoo Atholhah Vadaigenfi - Vaguthu\nމިނިސްޓަރ ވިޔަފާރި ވެރިންނާ ބައްދަލު ކުރައްވަނީ -- ފޮޓޯ : ޓޫރިޒަމް މިނިސްޓްރީ\nރަސްމީ ދަތުރުފުޅެއްގައި ޓުއަރިޒަމް މިނިސްޓަރު އަލީ ވަހީދު އިއްޔެ ހުވަދު އަތޮޅަށް ވަޑައިގެންފިއެވެ.\nމިނިސްޓަރ އަލީ ވަހީދު ހުވަދު އަތޮޅަށް ވަޑައިގަތީ މީހުން ދިރިއުޅޭ ރަށްރަށުގައި ފަތުރުވެރިކަން ކުރިއަރުވަން ޓުއަރިޒަމް މިނިސްޓްރީން ކުރަމުން އަންނަ މަސައްކަތުގެ މައުލޫމާތު ރައްޔިތުންނާއި ހިއްސާ ކުރެއްވުމަށެވެ. މިނިސްޓަރުގެ މި ދަތުރުފުޅަކީ3ދުވަހުގެ ދަތުރު ފުޅެކެވެ. މި ދަތުރުގައި ހުވަދު އަތޮޅު ދެކުނުބުރިއަށާއި ހުވަދުއަތޮޅު އުތުރުބުރިއަށް ވަޑައިގަންނާނެއެވެ.\nމިނިސްޓަރ އަލީ ވަހީދު ވަނީ ގދ. އަތޮޅު ކައުންސިލާއި ގދ. ތިނަދޫގެ ކައުންސިލާއި ބައްދަލުކުރައްވާފައެވެ. މި ބައްދަލުވުމުގައި، މީހުން ދިރިއުޅޭ ރަށްރަށުގައި ފަތުރުވެރިކަން ކުރިއެރުވުމަށް ހުރި ގޮންޖެހުންތަކާއި ދަތިތަކާއި ބެހޭގޮތުން މަޝްވަރާކޮށްފައިވެއެވެ.\nމި ދަތުރުފުޅުގައި މިނިސްޓަރ ވަނީ ތިނަދޫގެ ދަނޑުވެރިންނާއި ބައްދަލު ކޮށް ދަނޑުތަށް ބައްލަވާލައްވާފައެވެ. އަދި ގެސްޓް ހައުސް ވިޔަފާރި ވަރުގަދަ ކުރުމަށްޓަކައި ތިނަދޫގެ ގެސްޓް ހައުސް ވިޔަފާރިވެރިންނާއި ވެސް ބައްދަލުކުރައްވައި ވަނީ މަޝްވަރާކުރައްވާފައެވެ.\nޓުއަރިޒަމް މިނިސްޓްރީން ވިދާޅުވީ، މި ދަތުރުފުޅުގެ މައިގަނޑު ބޭނުމަކީ ހުވަދޫ އަތޮޅުގައި ފަތުރުވެރިކަން ތަރައްގީ ކުރުމަށް އެރަށްތަކުގެ ކައުންސިލާއި ވިޔަފާރިވެރިންގެ ހިޔާލާއި ލަފާ ހޯދުންކަމުގައެވެ. ގދ. އަތޮޅު ކައުންސިލާއި ގދ. ތިނަދޫ ކައުންސިލާއި މިނިސްޓަރު ބައްދަލުކުރައްވާފައި ވާއިރު، ގއ. އަތޮޅު ކައުންސިލާއި، ގއ. ވިލިނގިލީ ކައުންސިލްގެ އިތުރުން ދާއިރާގެ މަސްލަހަތުވެރިންނާއި ބައްދަލުކުރެއްވުމަށް ވަނީ ހަމަޖެހިފައި ކަމަށެވެ.\nމިނިސްޓަރގެ މިދަތުރުފުޅުގައި ގދ. ކާނޑެއްދޫ، ގއ.ވިލިނގިލި އަދި ގއ.ކޫއްޑޫ އަށް ޒިޔާރަތް ކުރައްވާނެއެވެ.


Mainbafainnah Heyokoh Hithumah Kurun Enme Molhu Ithuru Vegenvaa Dua - Vaguthu\nމައިންބަފައިންނަށް ހެޔޮކޮށް ހިތުމަށް ކުރުން އެންމެ މޮޅު އިތުރުވެގެންވާ ދުއާ\nމައިންބަފައިންނަކީ ތިމާ ދުނިޔެއަށް އައުމުގެ އަސްލެވެ. އަދި މައިންބަފައިންނަކީ މާތްﷲގެ ހަޟްރަތުގައި ހާއްސަ މަގާމެއް ދެވިގެންވާ ބައެކެވެ. އެހެނީ މައިންބަފައިންނަށް ކިޔަމަންތެރިވުމަށް ޤުރުޢާނުގެ އެތަށް އާޔަތެއްގައި އަންގަވާ ވަހީކުރައްވާފައިވާތީއެވެ.\nމައިންބަފައިންގެ ގަދަރު އެހާ އުފުލިގެންވަނީ ދަރިންނަށްޓަކައި މައިންބައިން އުފުލި ބުރަ އާއި ވެދެއްވި ޤުރުބާނީގެ ސަބަބުންނެވެ.\nމައިންބަފައިންނަށް އުރެދުމަކީ އެންމެ ބޮޑެތި ފާފައިގެ ތެރޭގައި ހިމެނޭ ކަމެކެވެ. އެހެންކަމުން ދަރިންނަށް އަމުރުވެ ވޮޑިގެންވަނީ އިސްލާމްދީނުގެ ހުކުމަކަށް އުރެދުމަށް އަމުރު ނުކުރާ ހިނދެއްގައި މައިންބަފައިންނަށް ކިޔަމަން ވުމަށެވެ.\nމައިންބަފައިންގެ ފުށުން ސުވަރުގެ ލިބުމަށް މަގުފަހިވާއިރު މައިންބަފައިންނަށް ހެޔޮދުޢާ ކުރުމަކީ ވަރަށްވެސް މުހިންމު ކަމެކެވެ. އަދި މައިންބަފައިންނަށް ހެޔޮ ދުޢާ ކުރުމުގައި ކުރުން އެންމެ މޮޅު އިތުރުވެގެންވާ ދުޢާ ތިރީގައި އެވަނީއެވެ،\n( وَقُل رَّبِّ ارْحَمْهُمَا كَمَا رَبَّيَانِي صَغِيرًا ) الإسراء/23-24\nމާނައީ: "އަދި ބުނާށެވެ! ހައްދަވާ ގެންގުޅުއްވާ އިލާހެވެ. ކުޑަކުއްޖަކު ކަމުގައި، ތިމަންނާ ވީ ދުވަހު، ތިމަންނާގެ ޙާލު ބަލައި، ބޮޑުކުރި ފަދައިން، އެދެމީހުންނަށް ރަޙްމަތް ލައްވައިފާނދޭވެ!\nމި ދުޢާ އަކީ ކީރިތި ޤުރުޢާނުގައި މައިންބަފައިންނާ ގުޅޭ ގޮތުން ވާރުތަ ވެފައިވ ދުޢާތަކުގެ ތެރޭގައި ހިނެނޭ އެންމެ މޮޅު އިތުވެގެންވާ ދުޢާއެވެ.\nއެހެންކަމުން މައިންބަފައިން ދުނިޔޭގައި ތިއްބަސް ނުވަތަ މަރުވެ ދިޔުމަށް ފަހުވެސް މި ދުޢާ ކުރުމަކީ މޮޅު އިތުވެގެންވާ ކަމެކެވެ.


ވަންކަން ނުކުރާށެވެ. | Landhooinfo\nޙަސަން ޒަޔާން އަޙްމަދު 1 އަހަރު ކުރިން\tޚިޔާލެއް ދެއްވާ\nއެހެންދުވަސް ދުވަހަށްވުރެ އަވަހަށް މިއަދު މޫސަ ސުކޫލަށް އައެވެ. އޭނާ ސްކޫލަށް އައިއިރުވެސް އޭނާއަތުގައި ގޭމުކުޅޭއެއްޗެއް އޮތެވެ. ހީވަނީ އެއީ ގޭމް ބޯއީއެއް ހެންނެވެ. އިރުކޮޅެއް ނުވެ އެކްލާހުގެ އެހެންކުއްޖެއް ކަމުގައިވާ އަލީވެސް އައިއްސިއެވެ. އޭ ތިޔައި ކޯޗެއްތަ؟ ދީބަލަ މަކުޅެލަން. އަލީ ބުންޏެވެ. އަލީ ހަމަ އެހެން ބުނުމާއެކީ ގޭމްބޯއީ އަލީ އަތަށްދީފައި މޫސަ އެތަނުން ދިޔައެވެ.\nދެން ބެލު ޖެހީމައި ހުރިހާ ކުދިން ކްލާހަށްވަނެވެ. ސަރ އަށް ނުދައްކަން ވެގެން ދެން އަލީ ގޭމު ކުޅޭ އެތި ދަބަހަށް ލިއެވެ.\nދެން ސަރ ވެސް ކްލާހަށް ދުރުއްވެއްޖެއެވެ. ފައިހާ ބުންޏެވެ. މިއަދު އަޅުގަނޑު ގެނައި ގޭމް ބޯއީ ނެތެވެ. ކޮންމެސް ކުއްޖަކު ނަގައިފިއެވެ. ޓީޗަރު އެހޯދަން ދަބަސް ތަށް ބެލިއެވެ. އަލީ ގެ ދަބަސް ބެލިއިރު އަލީގެ ދަބަހުގައި އެބައޮތެވެ. ހަމަވަގުތުން އަލީ ކުލާހުން ބޭރަށް ލިޔެވެ. އެދުވަހު ކްލާހުގެ ހުރިހާކުދިންވެސް އަލީ އާއި ވަރަށް މަލާމާތްކޮށް ހެދިއެވެ. އަލީ ނިންމީ އެއީ މޫސާ އަލީއަށް ދިން ލަނޑެއްކަމުގައެވެ.\nއެހެންދުވަހެކެވެ. މޫސަ އަށް ކްލާހަށް އާދެވުނީ ވަރަށް ލަހުންނެވެ. ޓީޗަރު މޫސަ އައުމުން ސުވާލުކުރެއްވިއެވެ. ކިހިނެއްވެގެން ލަސްވީ؟ މޫސަ ބުންޏެވެ މާލަހުން ހޭލެވުނީއެވެ. ދެން އެއްފަހަރެއްކަމަށް މޫސަ ދޫކޮށްލިއެވެ. އެހެންނަމަވެސް މީގެ ފަހުން ކޮނމެ ދުވަހަކު ވެސް މޫސަ އަންނަނީ ވަރަށް ލަހުންނެވެ. އަދި ކްލާހުގައި ވަރަށް ސަކަރާތްވެސް ޖަހައެވެ.\nހަފްތާއެއްވަރު ފާއިތުވެއްޖެއެވެ. މޫސަގެ އުޅުމަކަށް ބަދަލެއް ނާދެއެވެ. މިހެން އުޅެނިކޮން އަނެއްކާވެސް ޓީޗަރު ގެން ގުޅޭ ވަރަށް ރީތި ފޯނެއް މޫސަ ވަގަށް ނަގައިފިއެވެ. ވަގަށްނެގީ މޫސަކަމެއް ޓީޗަރަކަށް ނޭންގެއެވެ. އެހެންނަމަވެސް ޓީޗަރު މޫސަ ގާތު އެހިއެވެ. ކޮންކުއްޖެއް ސަރ ގެ ފޯނު ނެގީ؟ އަޅުގަނޑަކަށް ނޭންގެއެވެ. މޫސަ ބުންޏެވެ. އަނެއްކާ އަލީ ކަންނޭންގެއެވެ. ޓީޗަރު އަލީގެ ދަބަސް ބެލިއެވެ. އެކަމަކުވެސް ނެތެވެ.\nދެން ހުރިހާކުދިންގެ ދަބަސް ތަށްބެލިއެވެ. ނަމަވެސް ނުފެނުނެވެ. ދެން މިގޮތަށް ކޮންމެ ދުވަހަކު ކަންތައްވާތީ ހުރިހާކުދިންނަށް ފެންނަ ގޮތަށް ޓީޗަރު މިބޭއްވީ 32 ޖީބީ ގެ ޕެންޑްރައިވް އެކެވެ. އަދި ސީސީ ޓީވީ ކެމެރާއަށް އަރާގޮތަށް ޕެންޑްރައިވް ބޭއްވީ އެ ނަގަނީ ކޮންކުއްޖެއްތޯ ބަލާށެވެ. އެހެންނަމަވެސް މޫސައަކަށް މިކަމެއް ނޭންގެއެވެ. ދަނޑިވަޅު ބަލާފައި މޫސަ އައިސް އެއްކަލަ ޕެންޑްރައިވް ނަގައި ޖީބަށްލިއެވެ.\nއޭގެ އަނެއްދުވަހެވެ. ޕެންޑްރައިވް ނެގީ ކޮންކުއްޖެތޯ ޓީޗަރު ސުވާލުކުރެއްވިއެވެ. އަޅުގަނޑެއް ނުނަގަން . ހުރިހާކުދިންވެސް ޖަވާބުދިނެވެ. ދެން ޓީޗަރ މޫސަ އޮފީހަށް ގެންދިޔައެވެ.\nދެން މޫސަ އޮފީހަށް ގެންގޮސް މަށްސަލަ ބަލާފައި މޫސަގެ މަންމަ ކައިރީ މޫސަ ވަށްކަން ކުރާވާހަކަ ބުންޏެވެ. ދެން ބްލެކް ފައިލް ގައި ނޯޓް ކުރިއެވެ. ދެން އޭގެ ފަހުން މޫސަޔަކީ ވަރަށް ރަގަޅު ކުއްޖެކެވެ.\nލިޔުނީ: ޙަސަން ޒަޔާން އަޙްމަދު\nޙަސަން ޒަޔާން އަހްމަދަކީ ލިޔުންތެރިކަމަށް ޝައުޤުވެރިކަން ހުންނަ ކުއްޖެކެވެ. ޒާއްކޮ އެންމެ ލިޔާހިތްވަނީ ކުޑަކުދިންގެ ކުރުވާހަކައާއި، ކުޑަކުދިންގެ ޖޯކްތަކެވ.\nޒަޔާންގެ ޖޯކް ތަކުން ( އައިސްލޭންޑް އާއި، ފިންލޭންޑް )\nއެމީހަކު ފޭހުނު އިލޮށިގަނޑު ހެރޭނީ އެމީހެއްގެ ލޮލަށެވެ. ( ކުރުވާހަކަ )\nޒަޔާންގެ ޖޯކްތަކުން (އޫރިދޫ ފޮށި!)\nޒަޔާންގެ ޖޯކްތަކުން ކަތީބުގެ ފެކްސް\nހުރިހާ ލިޔުންތައް (17)


ދަތރުރުހިޔާ ޢިމާރާތުގެބައެއް ކުއްޔަށްދިނުން\nހދ.ނޮޅިވަރަންފަރު ބަނދަރުސަރަހައްދުގައި ކައުންސިލްއިދާރާއިން ޢިމާރާތްކޮށްފައިވާ "ދަތުރުހިޔާ" ސާފްކޮށް\nބެލެހެއްޓުމަށް ޝަރުތުކޮށް ޢިމާރާތުގެބައެއް ކުއްޔަށްދިނުމަށް މިއިދާރާއިންކުރި ނަންބަރ (IUL)262/262/2019/37 (30 ޖޫން2019 ) އިޢުލާނުގައި ބައެއް މަޢުލޫމާތު ފުރިހަމަ ނުވާތީ، އެއިޢުލާންބާތިލުކޮށް އެޢިމާރާތުންކުއްޔަށް ދޫކުރުމަށްހަމަޖެހިފައިވާބައި ކުއްޔައްހިފާނެފަރާތެއްހޯދުމަށް އިޢުލާންކުރަމެވެ.\nވީމާ، ދަތުރު ހިޔާ ސާފުކޮށް ބެލެހެއްޓުމާއިއެކު ޢިމާރާތުން ކުއްޔަށް ދޫކުރާބަޔަށް ގެންނައްޖެހޭ ބަދަލުތައް\nއަމިއްލަޚަރަދުގައި ގެނެސް ކުއްޔަށްހިފުމައް ޝައުޤުވެރިވާ ފަރާތްތަކުން 2019 ސެޕްޓެންބަރ 16 ވާ ހޯމަ ދުވަހުގެ 10.00 އަށް ކައުންސިލްއިދާރާގެ ޖަލްސާކުރާމާލަމަށް ދުރުވެ މަޢުލޫމާތު ސާފުކުރެއްވުމަށްފަހު 2019 ސެޕްޓެންބަރ 24 ވާ އަންގާރަ ދުވަހުގެ 10.00 އަށް އަންދާސީހިސާބު ހުށައެޅުއްވުންއެދެމެވެ. މަޢުލޫމާތު ސާފުކުރުމަށް ޙާޟިރުނުވާ ފަރާތްތަކުންނާއި ގަޑިޖެހިގެން ހާޟިރުވާ ފަރާތްތަކުންހުށައަޅާ އަންދާސީހިސާބު ގަބޫލުނުކުރެވޭނެއެވެ. މިއިޢުލާނާއިގުޅިގެން މަޢުލޫމާތުސާފުކުރުމަށާއި އަންދާސީހިސާބު ހުށައެޅުމަށް ބަދަލުގައި މީހަކުފޮނުވާނަމަ އެކަންއެނގޭނެ ލިޔުމެއް ހުށައެޅުންވުންއެދެމެވެ.\nމިއިޢުލާނާގުޅިގެން ހުށައަޅާހުށައެޅުންތަކަށް ޕޮއިންޓްދެވޭނެއުޞޫލަކީ:\nv ހުށައަޅާއެއްމެބޮޑުއަގަކަށް % 60\nv ތަންސާފުކޮށް ބެލެހެއްޓުމަށް % 30\nv މާލީތަނަވަސްކަށް % 10\nމިހެންވެމިކަން އާއްމުކޮށް އެންގުމަށް އިޢުލާންކުރީމެވެ.\nސުންގަޑި: 24 ސެޕްޓެންބަރު 2019 1000


Huvadhoo Ah Fahureh! Shortboard Gaumee Champion Kan Gahdhoo Hoodhu Ah! ހުވަދޫ އަށް ފަޚުރެއް! ޝޯޓްބޯޑް ގައުމީ ޗެމްޕިއަންކަން ގައްދޫ ހޫދު އަށް! – Huvadhoo News Huvadhoo Ah Fahureh! Shortboard Gaumee Champion Kan Gahdhoo Hoodhu Ah! Huvadhoo News\nހުވަދޫ އަށް ފަޚުރެއް! ޝޯޓްބޯޑް ގައުމީ ޗެމްޕިއަންކަން ގައްދޫ ހޫދު އަށް!\nގައުމީ ރާޅާ އެޅުމުގެ މުބާރާތުގެ ޝޯޓްބޯޑް ޗެމްޕިއަންކަން ހޯދި ހޫދް އަހްމަދު :-- ފޮޓޯ: މިހާރު\nރާޅާއެޅުމުގެ ގައުމީ މުބާރާތުގެ ޝޯޓްބޯޑް ކެޓެގެރީގެ ޗެމްޕިއަންކަން ހޫދު އަހްމަދު ހޯދައި ހުވަދު އަތޮޅާއި، ގައްދޫ ނަން ވިދުވާލައިފިއެވެ.\nސީ ސްޕޯޓްސް ރަންނަމާރި ޗެލެންޖްގައި ޝޯޓްބޯޑް ކެޓެގެރީގެ ޗެމްޕިއަންކަން ހޫދު ހަވީރު ކުރިއަށް ގެންދިޔަ ފައިނަލް ހީޓް ހޫދު ކާމިޔާބު ކުރީ 10.26 ޕޮއިންޓުންނެވެ. ރަނަރަފް ހޫދު ފައިނަލްގައި ވާދަކުރީ އަހްމަދު އާގިލް (އައްމަޑޭ) އާ އެވެ. ފައިނަލްގައި އައްމަޑޭ ވަނީ 8.60 ޕޮއިންޓް ސްކޯކޮށްފަ އެވެ. އަދި އެކެޓެގެރީގެ ލޯ މެޑަލް ހަމައެޓީމުގެ ނަޖާހް މުހައްމަދު ވަނީ ހޯދާފައެވެ.\nޓީމު އިވެންޓްގެ ދެވަނަ ހޯދި ގދ. ގައްދޫ ޓީމުގެ ހޫދު ފައިނަލްގެ ނަތީޖާ އަނބުރާލީ އެންމެ ފަހު ދެ ރާޅުންނެވެ. ޖުމުލަ ހަތް ރާޅުގައި އެޅި ހޫދު ވަނީ އެންމެ ފަހު ރާޅުގައި 4.93 ޕޮއިންޓް އަދި ހަވަނަ ރާޅުގައި 5.33 ޕޮއިންޓް ސްކޯކޮށްފަ އެވެ. އައްމަޑޭ އެންމެ ގިނައިން ސްކޯކުރީ އޭނާ އެޅި ފުރަތަމަ ރާޅުގަ އެވެ. އެ ރާޅުގައި އޭނާ 3.83 ޕޮއިންޓް ސްކޯކުރި އެވެ.\nގައުމީ ރާޅާ އެޅުމުގެ މުބާރާތުގައި ހުވަދު އަތޮޅަށް ނިސްބަތްވާ ރާޅާ އެޅުންތެރިން ވަނީ ބޮޑެތި ކާމިޔާބީ ތައް ހޯދާފައެވެ. އެގޮތުން ނެޝަނަލް ސާފިންގ ޗެމްޕިއަންކަންވެސް ހޯދާފައިވަނީ ހުވަދޫ ދަރިއަކަށެވެ.\nމީގެ އިތުރުން ރާޅާއެޅުމުގެ ގައުމީ މުބާރާތުގެ ދެވަނައަށް އެންމެ މޮޅު ޓީމަކަށް ގދ ގައްދޫ ތަމްސީލްކުރި ޓައިގާ ވޭވް ވަނީ ހޮވިފައެވެ.\nގައުމީ ރާޅާ އެޅުމުގެ މުބާރާތުގެ ޝޯޓްބޯޑް ޗެމްޕިއަންކަން ހޯދި ހޫދް އަހްމަދު :– ފޮޓޯ: މިހާރު\nމިއަހަރުގެ މުބާރާތުގައި 14 ޓީމެއް ހިމެނޭއިރު، މާލެ ފިޔަވައި އެންމެ ގިނަ އެތުލީޓުން ހިމެނެނީ ގދ. ގައްދޫ ޓީމުގަ އެވެ. މާލެއިން 44 ރާޅާއެޅުންތެރިން ބައިވެރި ވާއިރު، ގައްދޫއިން ވަނީ 10 ރާޅާއެޅުންތެރިން ބައިވެރި ވެފަ އެވެ. އަދި ގދ. ވާދޫއިން ވަނީ ހަ ސާފަރުން ބައިވެރި ވެފައިއެވެ.\nރާޅާއެޅުމުގެ ގައުމީ މުބާރާތް


Victory katai Green streets premier league ah | Mihaaru\n18 ޖުލައި 2017 - 23:46\nއެސްޓީއޯ މާލޭ ލީގުގައި މިރޭ ޓީސީ ސްޕޯޓްސް ކްލަބް އަތުން 4-1 އިން ބަލިވެ ވިކްޓަރީ ގަދަ ހަތަރަކުން ކެޓިއިރު. މި ނަތީޖާއާ އެކު ކްލަބް ގްރީން ސްޓްރީޓްސް އިން ގަދަ ހަތަރެއް ކަށަވަރުކޮށް ދިވެހި ޕްރިމިއާ ލީގުން ފުރުސަތު ހޯދައިފި އެވެ. އަދި މި ނަތީޖާއާ އެކު ޓީސީ އަށް އުއްމީދު އާވިއިރު އެ ޓީމަށް ޖެހޭނީ މާދަމާ ހަވީރު ގްރީން އާއި އީގަލްސް ކުޅޭ މެޗުގެ ނަތީޖާއަށް އިންތިޒާރުކުރާށެވެ.\nފުރަތަމަ ޑިވިޝަނުގައި އަލަށް ވާދަކުރާ ގްރީން ސްޓްރީޓްސް އަށް މިރޭގެ ނަތީޖާއާ އެކު ޕްރިމިއާ ލީގުން ފުރުސަތު ލިބުނީ އެ ޓީމަށް ވުރެ ކުރިއެރުމުގެ ފުރުސަތު އޮތް ދެ ޓީމުގެ ތެރެއިން އެއް ޓީމަ ކެޓުމާ ގުޅިގެންނެވެ. އެ ޓީމަށް ވުރެ ކުރިއަށް އެރުމުގެ ފުރުސަތު މިހާރު އޮތީ އީގަލްސް އަށް އެކަންޏެވެ.\nގްރީން ސްޓްރީޓްސް 24 ޕޮއިންޓާ އެކު ތިން ވަނައިގައި އޮތްއިރު އެ ޓީމާ އެކު ޕްރިމިއާ ލީގުން ފުރުސަތު ހޯދާފައިވަނީ 26 ޕޮއިންޓް ހޯދާފައިވާ މާޒިޔާ އާއި ނިއު ރޭޑިއަންޓެވެ.\nފަހު ޖާގަ ލިބޭނެ ޓީމެއް އެނގޭނީ މާދަމާ ހަވީރު ގްރީން އާއި އީގަލްސް ކުޅޭ މެޗަށް ފަހު އެވެ. އެ މެޗުން ގްރީން މޮޅުވެއްޖެ ނަމަ އީގަލްސް ކަޓައި ޓީސީ އަށް ފުރުސަތު ލިބޭނެ އެވެ. އީގަލްސް ބަލިނުވެ ފަރުޖައްސާލައިފި ނަމަ އެ ޓީމަށް ޖާގަ ލިބި ޓީސީ ކަޓާނެ އެވެ. މި ވަގުތު 22 ޕޮއިންޓާ އެކު ލަނޑުގެ ތަފާތުން ހަތަރު ވަނައިގައި ޓީސީ އޮތްއިރު އީގަލްސް އޮތީ 22 ޕޮއިންޓާ އެކު ފަސް ވަނައިގަ އެވެ.\nމިރޭ މޮޅުވެގެން ޕްރިމިއާ ލީގުން ފުރުސަތު ލިބެން އޮތް ވިކްޓަރީ އޮތީ 22 ޕޮއިންޓާ އެކު ހަ ވަނައިގަ އެވެ. އެ ޓީމަށް ދެން ޖެހޭނީ އަންނަ އަހަރު ފުރަތަމަ ޑިވިޝަނުން ޖާގައެއް ކަށަވަރުކުރަން މާލޭ ލީގު ކޮލިފައިންގައި ވާދަކުރާށެވެ. މި ބުރުގައި ވާދަކުރާނީ ގަދަ ހަތަރަކުން ކަޓާ ހަތަރު ޓީމާއި ދެ ވަނަ ޑިވިޝަނުގެ ޗެމްޕިއަން ކްލަބް ޒެފްރޯލާއި ރަނަރަޕް ކުޑަހެންވޭރެވެ. އަންނަ އަހަރު ފުރަތަމަ ޑިވިޝަނުން ޖާގަ ލިބޭނީ މީގެ ގަދަ ހަތަރު ޓީމަށެވެ.\nވިކްޓަރީގެ ކޯޗު އަލީ ސުޒޭން ބުނީ މިރޭ ފެނިގެންދިޔައީ ޖުމްލަކޮށް ވަރަށް ގޯސް މެޗެއް ކަމަށާއި ވިކްޓަރީ އަށް މެޗުގެ ތެރެއަށް އެއްގޮތަކަށް ވެސް ނުވަދެވުނު ކަމަށެވެ.\n"ޓީސީ ފެނުނީ މާބޮޑަށް ވެސް މޯޓިވޭޝަން ރަނގަޅުކޮށް. އަޅުގަނޑުމެންނަށް މިރޭ ފުރުސަތު އޮތްއިރު ވެސް އެފަޓެއް ނުލެވި މިދިޔައީ،" ބޮޑު ހަރަދެއްކޮށް ވަރުގަދައަށް ސީޒަނަށް ތައްޔާރުވި ޓީމުގެ ކޯޗު ސުޒޭން ބުންޏެވެ.\nޓީސީގެ ކޯޗު މުހައްމަދު ނިޒާމް (ނިޒާމްބެ) ބުނީ އެ ޓީމުން ކުރަން ޖެހޭ ކަންތައްކޮށްފި ކަމަށާއި ގަބޫލުކުރަނީ މާދަމާގެ މެޗަށް ފަހު ޓީސީ އަށް އެ ފުރުސަތު ލިބޭނެ ކަމަށް ކަމަށެވެ.\n"މި ބުރުގެ ތިން ވަނަ މެޗުން ފެށިގެން ޓީސީން މި އަންނަނީ ވަރަށް ރަނގަޅަށް ކުޅެމުން. ކުޅުންތެރިން ވަރަށް ބުރަކޮށް މަސައްކަތްކުރޭ. މިރޭ ވެސް އަދި ކުރީ މެޗުގައި ވެސް ޓީސީން ކުރަން ޖެހޭ ކަންތައްކޮށްފައި މިއޮތީ. އެއީ މޮޅުވުން. ހައްގުވަންޏާ ޕްރިމިއާ ލީގުން ފުރުސަތު ލިބޭނެ ކަމަށް ގަބޫލުކުރަނީ،" ނިޒާމްބެ ބުންޏެވެ.\nމިރޭގެ މެޗުގައި ވިކްޓަރީގެ ފަރާތުން އެކަށީގެންވާ ކުޅުމެއް ނުފެނުނުއިރު ޓީސީން ވަނީ 32 ވަނަ މިނެޓުގައި އިބްރާހިމް މަހުދީ (ފޭދޫ އިއްބެ) ގެ ލަނޑުން ލީޑު ނަގައިފަ އެވެ. އޭގެ ފަހުން 37 ވަނަ މިނެޓުގައި އިބްރާހިމް ވަހީދު ހަސަން (އިއްބެ) ވެސް ލަނޑެއް ޖެހުމާ ގާތަށް ދިޔަ އެވެ.\nދެ ވަނަ ހާފު ފަށައިގެން 49 ވަނަ މިނެޓުގައި ޓީސީގެ ނާއިޒް ހަސަން (ދާދު) ގެ ނުރައްކާތެރި ހަމަލާއެއް ފޮނުވާލިއިރު އެ ޓީމުގެ އިއްބެ ވަނީ 55 ވަނަ މިނެޓުގައި ލީޑު ފުޅާކޮށްފަ އެވެ. މުހައްމަދު ސާމިރު ގޯލަށް ޖެހި ބޯޅަ ވިކްޓަރީ ކީޕަރު މަހްމޫދު އަލް ޔޫސުފް ބްލޮކްކޮށް ފޮނުވާލި ވަގުތު އިއްބެ ވަނީ ގޯލް ތެރެއަށް ބޯޅަ ވައްދާލައިފަ އެވެ.\nވިކްޓަރީ އަށް އުއްމީދެއް ލިބުނީ 75 ވަނަ މިނެޓުގައި ކެރިޗް އަންދްރޭ ޖެހި ލަނޑުންނެވެ. އެކަމަކު މި ލަނޑަށް ފަހު ވެސް އެ ޓީމަށް ކުޅެގަނެވޭ ގޮތްނުވިއިރު ޓީސީގެ މުހައްމަދު އައްޒާމް ވަނީ އެ ޓީމުގެ ތިން ވަނަ ލަނޑު ޖަހައި މެޗު އަނެއްކާ ވެސް އަނބުރާލައިފަ އެވެ. އަދި 82 ވަނަ މިނެޓުގައި ޓީސީގެ ކޮނޭލިއަސް ސްޓެވާޓް ކީޕަރު ކައިރިން ނައްޓާލުމަށް ފަހު ވައްދާލި ގޯލާ އެކު އެ ޓީމަށް މެޗުން ތިން ޕޮއިންޓް ކަށަވަރުވި އެވެ.\nއިތުރު ލިޔުންތައް ވިކްޓަރީ ސްޕޯޓްސް ކްލަބް ޓީސީ ސްޕޯޓްސް ކްލަބް ގްރީން ސްޓްރީޓް މާލޭ ލީގް 2017\nޓީސީ ބަލިކޮށް ގްރީން ސްޓްރީޓްސް ތިން ވަނަ އަށް


Barulamaanee petition ah MDP MP inn ge fini tharuheebeh - One Online\nބަރުލަމާނީ ޕެޓިޝަނުގައި ސޮއިކުރި އެމްޑީޕީގެ މަޖިލިސް ބައެއް މެންބަރުން ---\nބަރުލަމާނީ ޕެޓިޝަނަށް އެމްޑީޕީ އެމްޕީންގެ ފިނި ތަރުހީބެއް\nވެރިކަމުގެ ނިޒާމު، ބަރުލަމާނީ ނިޒާމަށް ބަދަލުކުރުމަށް ރައީސުލްޖުމްހޫރިއްޔާ އިބްރާހިމް ސޯލިހަށް ހުށަހެޅުމަށް ތައްޔާރުކޮށްފައިވާ ޕެޓިޝަނުގައި މިހާތަނަށް ސޮއިކުރައްވާފައި ވަނީ ވެރިކަންކުރާ ކޯލިޝަނުގައި ހިމެނިވަޑައިގަންނަވާ މައި ޕާޓީ، އެމްޑީޕީގެ 13 މެންބަރުން ކަމަށް ބައެއް މަސްދަރުތަކުން ބުނެފި އެވެ.\nމިދިޔަ ހުކުރު ދުވަހު ސޮއިކުރަން ފަށާފައިވާ އެ ޕެޓިޝަނުގެ މަސައްކަތް ރާއްޖޭގެ ހުރިހާ ކަންކޮޅެއްގައި ވެސް ކުރަމުން އަންނައިރު ގިނަ އަދަދެއްގެ ރައްޔިތުން ސޮއިކޮށްފައިވާ ކަމަށް އެކަމުގައި އިސްކޮށް އުޅުއްވާ އެމްޑީޕީގެ މަޖިލިސް މެންބަރަކު ވިދާޅުވި އެވެ.\nއެގޮތުން މިހާތަނަށް އެމްޑީޕީގެ މަޖިލިސް މެންބަރުންގެ ތެރެއިން 13 މެންބަރަކު ސޮއިކުރައްވާފައިވާ ކަމަށް އޭނާ ވިދާޅުވި އެވެ.\nބަރުލަމާނީ ޕެޓިޝަނުގައި ސޮއިކުރެއްވި މެންބަރުން\n1. ރައްޔިތުން މަޖިލީހުގެ ނައިބު ރައީސް އަދި ގަލޮޅު އުތުރު ދާއިރާގެ މެންބަރު އީވާ އަބްދުﷲ\n2. މާފަންނު މެދު ދާއިރާގެ މެންބަރު އިބްރާހިމް ރަޝީދު (ބޮންޑޭ)\n3. ހެންވޭރު އުތުރު ދާއިރާގެ މެންބަރު އިބްރާހިމް މުއިއްޒު\n4. އުނގޫފާރު ދާއިރާގެ މެންބަރު މުހައްމަދު ވަހީދު (ވައްޑޭ)\n5. މަޑަވެލި ދާއިރާގެ މެންބަރު ހުސެއިން ފިރުޝާން\n6. ގައްދޫ ދާއިރާގެ މެންބަރު އަހުމަދު ޒާހިރު\n7. ބިލެއްދޫ ދާއިރާގެ މެމްބަރު އަހުމަދު ހަލީމް (ދޮންބިލެތް)\n8. ހުޅުދޫ ދާއިރާގެ މެންބަރު އިލްޔާސް ލަބީބް\n9. މާފަންނު އުތުރު ދާއިރާގެ މެންބަރު އިމްތިޔާޒް ފަހުމީ\n10. ވިލިފުށީ ދާއިރާގެ މެންބަރު ހުސައިން އަފީފް\n11. ގަލޮޅު އުތުރު ދާއިރާގެ މެންބަރު މީކާއިލް ނަސީމް\n12. މައްޗަންގޯޅި އުތުރު ދާއިރާގެ އެމްޑީޕީ މެމްބަރު މުހައްމަދު ރަޝީދު\n13. ވެލިދޫ ދާއިރާގެ މެންބަރު މުހައްމަދު އަބްދުﷲ ޝަފީގު\nސޮއި ހޯދުމުގައި އިސްކޮށް އުޅުއްވާ މަޖިލިސް މެންބަރަކު ނަން ނުޖެހުމަށް ޝަރުތުކޮށް ވަން އަށް ވިދާޅުވީ، ޖުމުލަކޮށް ހުރިހާ މެންބަރުންހެން ބަރުލަމާނީ ނިޒާމު ގެނައުމަށް ތާއިދު ކުރައްވާ ކަމަށާއި އެހެން ނަމަވެސް އެ ޕެޓިޝަނުގައި ސޮއިކޮށްފިނަމަ ދިމާވެދާނެ ފިއްތުންތަކަކާ ހުރެ ޖެހިލުންވެވަޑައިގަންނަވަނީ ކަމަށެވެ.\n"ވަރަށް ގިނަ މެންބަރުން ހަމަ ދިމާލަށް ބުނެފައި އެބަހުރި ތިމަންނަމެން ބޭނުމޭ ތީގަ ސޮއިކުރަން އެކަމު ކީއްހޭ ކުރާނީ ތީގަ ސޮއިކޮށްފިޔާ ދަތިތަކެއް ކުރިމަތި ވެދާނެ އޭ. އެހެންވީމަ ސޮއި ނުކުރިޔަސް ތިމަންނަމެން ތިބޭފުޅުންނާ އެކުގައި އެބަތިބީމޭ،" އެމްޑީޕީގެ މަޖިލިސް މެންބަރަކު ވިދާޅުވި އެވެ.\nއެ ޕެޓިޝަނާ ގުޅޭ ގޮތުން ރައީސް ނަޝީދު ވެސް ވަނީ ވާހަކަދައްކަވައިފައެވެ. އެމްޑީޕީގެ ވަޓްސްއެޕް ގްރޫޕަކަށް ނަޝީދު ފޮނުއްވި މެސެޖެއްގައި ވަނީ ވީހާވެސް ގިނަ ބަޔަކު ޕެޓިޝަނުގައި ސޮއިކުރުމަށް އެދިވަޑައިގެންފައެވެ.\nބަރުލަމާނީ ނިޒާމަށް ވެރިކަން ބަދަލުކުރުމަށް އެންމެ ބޮޑަށް ވަކާލާތުކުރައްވާ ބޭފުޅަކީ އެމްޑީޕީގެ ރައީސް އަދި މަޖިލިސް ރައީސް، ރައީސް ނަޝީދެވެ. އެމަނިކުފާނު މީގެ ކުރިން ތަކުރާރުކޮށް ވިދާޅުވެފައިވާ ގޮތުގައި ރާއްޖެއަށް އެންމެ ރަނގަޅު ވެރިކަމުގެ ނިޒާމަކީ ބަރުލަމާނީ ނިޒާމެވެ.\nއެކަމާ ގުޅޭ ގޮތުން ރައީސް ސޯލިހުގެ ތަރުޖަމާނު މުހައްމަދު މަބްރޫކު އަބްދުލްއަޒީޒު ވިދާޅުވީ ރައީސްގެ ފޯކަސްއަކީ ނިޒާމު ބަދަލުކުރެއްވުން ނޫން ކަމަށާއި އެމަނިކުފާނުގެ ފޯކަސްއަކީ އިގުތިސާދު އަލުން އާރާސްތުކޮށް ވައުދުތައް ފުއްދުން ކަމަށެވެ.\nގުޅޭ ޓެގު އެމްޑީޕީ ރައްޔިތުންގެ މަޖިލިސް ބަރުލަމާނީ ނިޒާމް ރިޔާސީ ނިޒާމު ރިޔާސީ އިންތިހާބު 2023


MNU gai furathama faharah PhD hadhaifi | Mihaaru\nތައުލީމީ ދާއިރާ އިން ރާއްޖެ އިން ޕީއެޗްޑީ ހާސިލްކުރި ދެ ދަރިވަރުންގެ ތެރެއިން ސުނެއިނާ އަށް، ހޯމް މިނިސްޓަރު އަޒްލީން މިރޭ ސެޓްފިކެޓް ހަވާލުކޮށްދެއްވަނީ.--ފޮޓޯ: އެމްއެންޔޫ\n27 މާޗް 2018 - 01:53 20 comments\nމޯލްޑިވްސް ނޭޝަނަލް ޔުނިވާސިޓީ (އެމްއެންޔޫ) ގައި ފުރަތަމަ ފަހަރަށް ދެ ދަރިވަރަކު ޕީއެޗްޑީ ހާސިލް ކޮށްފި އެވެ. މިއީ ރާއްޖޭގައި ފުރަތަމަ ހެދި ޕީއެޗްޑީ އެވެ.\nދަރުބާރުގޭގައި މިރޭ ބޭއްވި ދިވެހި ގައުމީ ޔުނިވަސިޓީގެ ދަސްވެނިވުމުގެ ހަފުލާގައި، އެތަނުން ފުރަތަމަ ޕީއެޗްޑީ ފުރިހަމަ ކުރި ކަމުގެ ސެޓްފިކެޓް ހާސިލް ކުރީ ސުނެއިނާ ރަޝީދާއި އާއިޝަތު އަލީ އެވެ. އެ ދެ ދަރިވަރުން ވެސް ޕީއެޗްޑީ ހެދީ ތައުލީމީ ދާއިރާ އިންނެވެ.\nސުނީނާ ޕީއެޗްޑީގެ ތީސިސް ލިޔުނީ މިހާރު ޓީޗަރުން ތަމްރީން ކުރަމުން އަންނަ ގޮތާއި ދިމާވާ ގޮންޖެހުންތަކުގެ މައްޗަށެވެ. އަދި ކުރިމަގުގައި އެ ތަމްރީނުތައް ރާވައި ހިންގިދާނެ ގޮތްތަކާ ބެހޭ ގޮތުން ވެސް ވަނީ އޭނާގެ ތީސީސްގައި އަލިއަޅުވާލައިފަ އެވެ.\nތައުލީމީ ދާއިރާއިން ރާއްޖެ އިން ޕީއެޗްޑީ ހާސިލްކުރި ދެ ދަރިވަރުންގެ ތެރެއިން އާއިޝަތު އަލީއަށް، ހޯމް މިނިސްޓަރު އަޒްލީން މިރޭ ސެޓްފިކެޓް ހަވާލު ކޮށްދެއްވަނީ.--ފޮޓޯ: އެމްއެންޔޫ\nއާއިޝަތު އަލީގެ ތީސިސް ހާއްސަ ކުރީ އިހުޒަމާނުގައި ރާއްޖޭގައި އޮތް ތައުލީމީ ސިޔާސަތުތަކާ ބެހޭގޮތުންނެވެ.\nމިރޭގެ ރަސްމިއްޔާތު ޝަރަފުވެރި ކޮށްދެއްވައި ވާހަކަ ދައްކަވަމުން ހޯމް މިނިސްޓަރު އަޒްލީން އަހުމަދު ވިދާޅުވީ، ރާއްޖޭގައި ތިބެގެން ޕީއެޗްޑީ ހާސިލް ކުރުމުގެ ފުރުސަތު ފަހިވެގެން ދިއުމަކީ ކުރިއްސުރެ ވެސް އޭނާ ދެކެވަޑައިގަނަވަމުން އައި ހުވަފެނެއް ކަމަށެވެ. އެހެންވެ އެކަން ހާސިލްވެ، ޕީއެޗްޑީ ނިންމި ދެ ދަރިވަރުންގެ ދަސްވެނިވުމުގެ ހަފުލާ ޝަރަފުވެރި ކޮށްދެއްވުމަކީ ލިބިވަޑައިގެންނެވި ފަޚުރެއް ކަމަށް ވިދާޅުވި އެވެ.\nއޭނާ ވިދާޅުވީ މީހުން މަދު ގައުމެއްގައި އެމްއެންޔޫ ފަދަ ޔުނިވާސިޓީއެއް ތަރައްގީ ކުރުމަކީ ލިބުނު ވަރަށް ބޮޑު ކާމިޔާބީއެއް ކަމަށެވެ. އަދި ރާއްޖޭގައި އެމްބީބީއެސް އަށް ކިޔަވައިދޭން ފަށާ ފުރަތަމަ މަރުކަޒަކީ ވެސް އެމްއެންޔޫ ކަން އަޒްލީން ފާހަގަކުރެއްވި އެވެ.\nއެމްއެންޔޫއިން މިރޭ ބޭއްވި ގްރެޖުއޭޝަން ހަފުލާ ޝަރަފުވެރިކޮށްދެއްވައި ހޯމް މިނިސްޓަރު އަޒްލީން ވާހަކަދައްކަވަނީ.-- ފޮޓޯ: އެމްއެންޔޫ\nއޭނާ ވިދާޅުވި ގޮތުގައި ތައުލީމް އުނގެނުމަކީ މީހާ ބޮޑާވެ ކިބުރުވެރިވާން ޖެހޭ ކަމެއް ނޫނެވެ. އެއީ މާތްﷲ ހަވާލު ކުރައްވާފައިވާ ވަރަށް ބޮޑު އަމާނާތެއް ކަމަށާއި އެކަމަށް ހިޔާނަތްތެރިވުމަކީ އެއްވެސް ހާލަތެއްގައި ކޮށްގެން ވާނެ ކަމެއް ނޫން ކަމަށް ވިދާޅުވި އެވެ.\n"އިލްމެއް ލިބުނަސް އަދި އަޚުލާގީ ސިފަތަކުން ނަފްސު ޒީނަތްތެރި ނުކޮށްފި ނަމަ އެކަމުން ތިމާ އަށް ލިބޭނެ އެއްވެސް މޮޅެއް ނޯންނާނެ. އަދި ހިތްހަމަ ޖެހުމެެއް ވެސް ނޯންނާނެ. ތިމާގެ އިލްމީ ގާބިލްކަން ބަލާ މިންގަނޑަކީ ހަމައެކަނި އަތަށް ލިބޭ ސެޓްފިކެޓްތައް ކަން ހައްދަވައިގެން ނުވާނެ. ތަޖުރިބާ އަކީ ވެސް މުހިއްމު އެއްޗެއް ކަން ގަބޫލުކުރަން ވާނެ،" އަޒްލީން ވިދާޅުވި އެވެ.\nހައްގު ބަސް ބުނަންޖެހޭ ވަގުތުތަކުގައި އެކަން ކުރަން ޖެހޭނެ ކަމަށާއި އަނިޔާވެރި ފިތުނައިގެ އަލިފާންގަނޑުން ރާއްޖެ ސަލާމަތް ކުރުމަކީ ވެސް މިރޭ ދަސްވެނިވި ދަރިވަރުންގެ ޒިންމާއެއް ކަމަށް އަޒްލީން ވިދާޅުވި އެވެ.\nއެމްއެންޔޫގެ އެކި ކޯސްތަކުން މިރޭ ވަނީ 290 ދަރިވަރަކު ދަސްވެނިވެފަ އެވެ. އެއީ ޑިގްރީން ފެށިގެން މަތީގެ ކޯސްތަކުގެ ދަރިވަރުންނެވެ. އެމްއެންޔޫގެ މި މަހު ދަސްވެނިވުމުގެ ދެ ވަނަ ހަފުލާ އަންނަ އާދިއްތަ ދުވަހުގެ ރޭ ބާއްވާނެ އެވެ.\nއިތުރު ލިޔުންތައް ތައުލީމް ދިވެހި ގައުމީ ޔުނިވަސިޓީ ކިޔަވާކުދިން ކުރީގެ މިނިސްޓަރު އަޒްލީން އަހުމަދު މަތީ ތައުލީމު ޕީއެޗްޑީ ޕީއެޗްޑީ ތީސިސް\nޑރ.އައިޝާ، ތައުލީމީ ދާއިރާއަށް ޚާއްސަ ފޮތެއް ނެރެފި\nއެމްއެންޔޫގެ ބޮޑު ކެމްޕަހެއް ހުޅުމާލޭގައި އިމާރާތްކުރަނީ


Niyaavi Sifainge Meehaa Valhulaifi - Vaguthu\nނިޔާވި ސިފައިންގެ މީހާ ވަޅުލައިފި\n7 މަސް ކުރިން ( އޮކްޓޯބަރ 5, 2019 )\nސާޖަންޓް ޢަލީ ރިޔާޒްގެ ޖަނާޒާގެ ތެރެއިން - ފޮޓޯ: އެމްއެންޑީއެފް\nއެމްއެންޑީއެފްގެ ޓްރޭނިންގް ހަދަމުން ދަނިކޮށް މިއަދު ކުއްލިގޮތަކަށް ނިޔާވި ސިފައިންގެ ސްޓާފްސާޖެންޓް، އަލީ ރިޔާޒް ރަސްމީ އިއްޒަތުގައި ވަޅުލައިފިއެވެ.\nރިޔާޒްގެ ޖަނާޒާ ބާއްވާފައިވަނީ މިރޭ އިޝާ ނަމާދަށް ފަހުއެވެ. މި ޖަނާޒާގައި ގިނަ އަދަދެއްގެ ބަޔަކު ބައިވެރިވެފައިވާއިރު، ސިފައިންގެ އިސް ބޭފުޅުންނާއި ގިނަ އަދަދެއްގެ ސިފައިން ބައިވެރިވިއެވެ.\nއެމްއެންޑީއެފް އިން ވިދާޅުވީ ރިޔާޒް ނިޔާވީ މިއަދު ހެނދުނުގެ ވަގުތެއްގައި، "ބަނޑަށް ވައިގެ އުނދަގޫތަކެއް ވާކަމަށް ކައިރީގައި ހުރި ދަރިވަރަކު ކައިރީގައި ބުނިތަނާހެން ގައިން ވަރުދޫވެގެން" ވެއްޓުމާއި ގުޅިގެން ފަރުވާދެމުން ދަނިކޮށް ކަމަށެވެ. އަލީ ރިޔާޒް ނިޔާވީ އިމަޖެންސީގައި މާލެ ގެނެވި އޭޑީކޭ ހޮސްޕިޓަލުގައި ފަރުވާދެމުން ދަނިކޮށެވެ.\nސާޖަންޓް ޢަލީ ރިޔާޒްގެ ކަށުނަމާދު ކުރުން - ފޮޓޯ: އެމްއެންޑީއެފް\nއަލީ ރިޔާޒަކީ، އެމްއެންޑީއެފްގެ މެރިން ޑިޕްލޮއިމަންޓް ޔުނިޓް (އެމްޑީޔޫ)2ގައި މަސައްކަތް ކުރައްވާ ބޭފުޅެކެވެ. ދ. ކުޑަހުވަދޫއަށް އުފަން ސްޓާފް ސާޖަންޓް ރިޔާޒް ސިފައިންގެ ޚިދުމަތާ ގުޅިލައްވާފައި ވަނީ 2003 ފެބްރުވަރީ 18 ވަނަ ދުވަހުގައެވެ.\nސިފައިންގެ ޚިދުމަތުގައި ސްޓާފް ސާޖަންޓް ޢަލީ ރިޔާޒް ހޭދަކުރެއްވި 16 އަހަރާއި7މަހާއި 17 ދުވަހުގެ ތެރޭގައި، މިނިވަން ފަންސާހުގެ މެޑަލް، ސާރކް ސަމިޓް މެޑަލް، ސިފައިންގެ ޚިދުމަތުގެ ކުލަ، ދިގު މުއްދަތެއްގައި ޚިދުމަތްކުރުމުގެ ކުލަ އަދި ހުނަރުވެރިކަމުގެ ކުލަ އާއި އަޚްލާޤީ ކުލަ3ވަނަ ފަހަރަށް ވެސް ވަނީ ލިބިފައެވެ.\nސާޖަންޓް ޢަލީ ރިޔާޒަކީ އެމްއެންޑީއެފްގެ ތަމްރީނު މަރުކަޒުތަކުގައި ސިފައިން ތަމްރީނު ކުރުމުގައި އެތަކެއް މަސައްކަތްތަކެއް ކުރައްވާފައިވާ މުދައްރިބެކެވެ.\nއޮކްޓޯބަރ 5, 2019 22:32\nމަރުހޫމަށް ސުވާރުގޭގެ ދާއިމީ ނިޢުމަތް ލައްވާށި. އާއިލާއަށް ކެތްތެރިކަން ދެއްވާށި. އާމީން.\nއޮކްޓޯބަރ 6, 2019 09:05\nއާމީން ، ޔާރައްބަލް ޢާލަމީން.\nއޮކްޓޯބަރ 6, 2019 02:26\nސުވަރުގެ މިންވަރު ކުރައްވާށި..!\nއޮކްޓޯބަރ 6, 2019 21:15\nމަރުހޫމާޔަށް ސުވަރުގޭގެ ދާއިމީނިޔުމަތްދެއްވާންފާންދޭއެވެ. އާމީން\nއޮކްޓޯބަރ 7, 2019 19:14


Chlorine Alhaigen Male' Ge Maguthah Dhonnanee | Hathaavees\nކްލޮރިން އަޅައިގެން މާލޭގެ މަގުތައް ދޮންނަނީ\nމާޗް 22, 2020 ހަތާވީސް އޮންލައިން\nރާއްޖެއިން ކޮވިޑް19 ފެނިފައިވުމާއި ގުޅިގެން އެކަމުން ރައްކާތެރިވުމަށް ކުރާ މަސައްކަތުގައި މާލޭގެ މަގުތައް ކްލޮރިން އަޅައިގެން ދޮވެ ސާފު ކުރުމަށް މާލެސިޓީ ކައުންސިލުން ނިންމައިފިއެވެ.\nމާލޭ ސިޓީ ކައުންސިލުން ނެރުނު ބަޔާނެއްގައި ބުނީ މާލޭގެ މަގުތައް ކްލޮރިން އަޅައިގެން ދޮވެ، ސާފު ކުރުމުގެ މަސައްކަތް އެ ކައުންސިލުން މާދަމާ ފަށާނެ ކަމަށެވެ. އެ މަސައްކަތުގައި އެމްއެންޑީއެފުން ބައިވެރިވާނެ ކަމަށް މާލެސިޓީ ކައުންސިލުން ބުނެއެވެ. މާލެސިޓީ ކައުންސިލުން ބުނީ ކުނި ޖަމާވާ ގޮތަށް މަގުމަތީގައި ބަހައްޓާފައި ހުންނަ ޕެލެޓްތަކާއި ހަލާކު ވެފައި ހުންނަ ޕެލެޓްތައް ނެގުމުގެ މަސައްކަތް ވެސް މާދަމާ ކުރާނެ ކަމަށެވެ.\nރާއްޖެއިން ކޮވިޑް19 ފެނިފައިވާއިރު މާލެސިޓީ ކައުންސިލުން ވަނީ މާލޭގެ ޕާކުތައް ވެސް ބަންދުކޮށްފައެވެ.\nރާއްޖެއިން ކޮވިޑް19 އަށް ޖުމްލަ 13 މީހަކު ޕޮޒިޓިވް ވެފައިވާއިރު އޭގެތެރެއިން ހުރިހާ އެންމެންނަކީ ވެސް ބިދޭސީންނެވެ. އަދި އޭގެތެރެއިން ތިން މީހަކު އެ ބައްޔަށް ރަނގަޅުވެފައިވާ ކަމަށް ސަރުކާރުން ވަނީ ދާދިފަހުން ހާމަކޮށްފައެވެ.\nރާއްޖޭގައި ކޮވިޑް19 ފެތުރިފައިވާތީ ސަރުކާރުން ވަނީ މި މަހުގެ 12ވަނަ ދުވަހުން ފެށިގެން 30 ދުވަހުގެ މުއްދަތަށް ސިއްހީ ކުއްލި ނުރައްކަލުގެ ހާލަތު އިއުލާން ކޮށްފައެވެ. މި ހާލަތުގައި މާލޭގެ ކެފޭތަކާއި ރެސްޓޯރެންޓުތައް ބަންދު ކޮށްފައިވާއިރު ޖަމާއަތުގައި ނަމާދު ކުރުމާއި ހުކުރު ކުރުންވެސް ވަނީ މަނާކޮށްފައެވެ. އަދި އެއް ރިސޯޓުން އަނެއް ރިސޯޓަށް މީހުން ދިއުމާއި ރިސޯޓުތަކުން މީހުން ދިރިއުޅޭ ރަށްތަކަށް ދިއުން ވެސް ސަރުކާރުން ވަނީ މަނާ ކޮށްފައެވެ.\nPrevious ޕޮޒިޓިވްވި މީހަކާއި ޑައިރެކްޓު ކޮންޓެކްޓުވި ދެ ދިވެއްސަކު ޓެސްޓު ކުރަނީ\nNext ފެލައިނީއާ ބައްދަލުވެފައިވާ މީހުން ރިޕޯޓު ކުރުމަށް އެދިއްޖެ


Kashmirge Haggugai Bollywoodge Haanunna Dhakkan Nukerunu Vaahaka Dhekki Zaaira Naseem - Vaguthu\nކަޝްމީރުގެ ހައްގުގައި ބޮލީވުޑްގެ ހާނުންނަށް ދައްކަން ނުކެރުނު ވާހަކަ ދެއްކީ ޒާއިރާ ނަސީމް\nޒާރާ ނަސީމް ފޮޓޯއަކަށް ހުއްޓިލައިގެން: ފޮޓޯ މީސްމީޑިއާ\nއިންޑީއާގެ ކަޝްމީރުގައި މުސްލިމުންނާއި މެދު ހިންގާ ލާއިންސާނީ އަމަލުތަކާއި ގުޅިގެން ބޮލީވުޑްއަށް ނިސްބަތްވާ މަޝްހޫރު މުސްލިމު ތަރިން ކަމަށްވާ، ސަލްމާން ހާން، ޝާހްރުކް ހާން،އަދި ސައިފް އަލީ ހާން ފަދަ މަޤްބޫލް ބަތަލުންގެ ބަހެއް ނުބުނާތީ، އިންޑިއާގެ މުސްލިމުން ދަނީ އެކަމަށް ފާޑުކިޔަމުންނެވެ.\nއެ ތަރިންގެ މަޤްބޫލްކަމުގެ ބޭނުން ހިފާ، މުސްލިމުންނަށް ކުރާ އަނިޔާ އާއި ދެކޮޅަށް އަޑު އުފުލުމުގެ ބަދަލުގައި ސަރުކާރުގެ އެކި އިވެންޓްތަކުގައި ބައިވެރިވެ، ސަރުކާރަށް ހިއްވަރުދޭތީ އެ ތަރިންނަށް ވަނީ މުސްލިމުންގެ ފާޑުކިޔުން އަމާޒުވެފައެވެ.\nއެހެންމަވެސް ކަޝްމީރުގެ މުސްލިމުންނަށް ކުރާ އަނިޔާ އާއި މެދު އަޑުއުފުލާ، ބޮލީވުޑްގެ ކުރީގެ ބަތަލާ ޒާއިރާ ހާން ފާޅުގައި ކުރަމުންދާ މަސައްކަތަށް ގިނަ ބައެއްގެ ތައުރީފް ވަނީ ލިބިފައެވެ.\nދަންގާލް އާއި ދަ ސްކައި އިޒް ޕިންކް ފަދަ ކާމިޔާބު ފިލްމްތަކުން ވިދާލި ޒާއިރާ ފިލްމް ކުޅުމާއި ދުރަށް ދިރައީ އޭނާގެ އަގީދާ ބަލިކަށިވާކަމަށް ބުނެއެވެ.\nބޮލީވުޑާއި ދުރަށް ދިޔަ ނަމަވެސް، ޒާޢިރާ ދަނީ އިންޑިއާގައި ހުރި އިޖުތިމާއީ މައްސަލަތަކަށް ފާޅުގައި ފާޑުކިޔަމުންނެވެ. އަދި އިންޑިއާގައި މުސްލިމުންނާއި މެދު ޒަމާނުއްސުރެ ހިންގާ ތަފާތު ކުރުމާއި، ލާއިންސާނީ އަމަލުތަކަށް އޭނާ ދަނީ ފާޑުކިޔަމުންނެވެ.\n"އަހަންނަކަށް ނުވިސްނޭ ކަޝްމީރުގައި ހިނގާ ކަންކަމުގެ ވާހަކަ އަހަރުމެންނަށް ނުދެއްކެންވީ ސަބަބެއް. އަހަރުމެންގެ އަޑު ކަނޑުވާލަނީ ކީއްވެތަ؟" ޒާއިރާގެ އިންސްޓަގްރާމްގައި ލިޔެފައިވެއެވެ.\nޒާރާ ވަނީ ކަޝްމީރަކީ ޒަމާނުއްސުރެ ވަރަށް ހާލުގައި އޮތްތަނެއް ނަމަވެސް އެ ވާހަކަ ދައްކާނެ ބަޔަކު ނެތް ކަމަށް ބުނެފައެވެ.\nހިތާމަ އާއި ހިތްދަތިކަން އިހުސާސްކުރަމުންދާ ކަޝްމީރުގެ މުސްލިމުންގެ އަޑު ކަނޑުވާލާ، ކަޝްމީރުގައި ހިނގަނީ ދާހިލީ ހަމަނުޖެހުމެއް ކަމަށް ދެއްކުމަށް މަސައްކަތް ކުރާތީ ޒާއިރާ ވަނީ ނުރުހުން ފާޅުކޮށްފައެވެ.\nކަޝްމީރުގެ ހާލަތު ގޯސްވެފައި ވަނީ އިންޑިއާގެ ގާނޫނުއަސާސީގައި ކަޝްމީރަށް ބާރުތަކެއް ދިނުމާ ބެހޭ ގޮތުން އޮންނަ 370 ވަނަ މާއްދާ އިސްލާހުކޮށް ޖައްމޫ އާއި ކަޝްމީރަކީ ދެ ޔޫނިއަން ޓެރިޓަރީސްގެ ގޮތުގަައި ހަމަޖައްސަން އިންޑިއާ ސަރުކާރުން ނިންމުމާއި ގުޅިގެންނެވެ. މިހެން ހެދުމުން ކަޝްމީރު ބަދަލު ވެގެން ދާނީ ގާނޫނުހަދާ މަޖިލީހެއް ނެތް ޔޫނިއަން ޓެރިޓަރީއަކަށެވެ. .\nކުރިން އޮންނަނީ ކަޝްމީރުގެ ދާއިމީ ރަށްވެހިކަން ދިނުމާއި މުދާ މިލްކު ކުރުމުގައި ގޮތް ކަނޑައެޅުމުގެ ބާރު ކަޝްމީރަށް އޮންނަ ގޮތަށެވެ.\nނަމަވެސް އެގޮތް އުވާލާ މިހާރު ވަނީ ހިންދޫންނަށް ވެސް ކަޝްމީރުން ބިން މިލްކް ކުރެވޭ ގޮތް ހަދަން ނިންމާފައެވެ. ކަޝްމީރުން މުސްލިމުންގެ އަޣުލަބިއްޔަތު ނައްތާލުމަކީ އިންޑިއާގެ ވެރިކަންކުރާ ބީޖޭޕީގެ ކެމްޕޭން ވައުދެކެވެ. މި ވައުދު ފުއްދަން އިންޑިއާއަށް އެންމެ ބޮޑު އެހީއެއް ވަމުންދަނީ އިސްރާއީލުން ކަމަށް ރިޕޯޓްތައް ބުނެއެވެ.\nއަހަރެންނެއް ޤަބޫލެއްނުކުރަން ތިބުނާ ޙާނުންނަކީ މުސްލި މުންކަ މަށް.އޭނަ މެން އެއުޅޭ ސިފަޔަށް މުސްލި މުންނެއް ނޫޅޭނެ.އެހެންޏާ އެކެއް މުސްކުޅިވީއިރުވެސް ކައިވެންޏެއް ނުކުރޭ.ދެން ހުރި މީހާ ނަ މަކަށް މުސްލި މެއް އޭނަ އަޅުކަން ނުކުރާ އެއްޗެއްނެތް މިދުނިޔޭގަ.ދެން ހުރި މީހާ އޭނަގެ އަންހެންދަރި އޮރިޔާ މުން ފިލް މްކުޅޭން ފޮނުވައިގެން އުޅެނީ.\nފެބުރުއަރީ 10, 2020 13:01\nނަސީމް ވަސީމެއް ނޫން\nފެބުރުއަރީ 11, 2020 10:50\nމިހާރު ދިވެހިރާޖޭގަ ވެރިކަމުގަތިބީވެސް ހަމަ މުސްލިމުން ނަން ފޮހެލަން އުޅޭބައިގަނޑެއް


BREAKING: Commiteee Ge Mugarriru Kamun Eesa Isthiufaa Dhevvaifi - Vaguthu\nކޮމިޓީގެ މުގައްރިރު ކަމުން އީސަ އިސްތިއުފާ ދެއްވައިފި\nރައްޔިތުންގެ މަޖިލީހުގެ އިޖްތިމާއީ ކޮމިޓީގެ މުގައްރިރުގެ މަގާމުން ކެނދިކުޅުދޫ ދާއިރާގެ މެންބަރު އަހްމަދު އީސަ އިސްތިއުފާ ދެއްވައިފިއެވެ.\nމަޖިލީހުގެ އާމީންއާންމު ފާތިމަތު ނިއުޝާ ވަނީ މި ކަން "ވަގުތު" އަށް ކަށަވަރު ކޮށްދެއްވައިފައެވެ. ނިއުޝާ ވިދާޅުވީ، އީސަ އެ މަގާމުން އިސްތިއުފާ ދެއްވި ކަމުގެ ސިޓީ މަޖިލީހުގެ އިދާރާއަށް ލިބިފައިވާ ކަމަށެވެ.\nއީސަ މަޖިލީހަށް ފޮނުވި ސިޓީ ވެސް ވަނީ ލިބިފައެވެ. އެ ސިޓީގައި އީސަ ވިދާޅުވެފައިވާ ގޮތުގައި، އޭނާ އެ މަގާމުން އިސްތިއުފާ ދެއްވީ އޭނަގެ މައްޗަށް ތުހުމަތު ކުރެވޭ ގެވެށި އަނިޔާގެ މައްސަލައާ ގުޅިގެން ތަހުގީގީ އިދާރާތަކުގެ ތަހުގީގަށް އެއްބާރުލުން ދެއްވުމުގެ ގޮތުންނެވެ.\nރީނދޫ ކުލަ ހުރިއްޔާ އަޅާނުލެވޭނެ! 😏\nމެއި 20, 2021 20:43\nމެއި 20, 2021 18:04\nތިޔަ ހުރިހާ އެންމެންވެސް އަތައްގިވާތަން މިފެންނަނީ. ޖާހިލުމީހުން މަގާމުތަކަށް ނުހޮވާ\nމެއި 20, 2021 19:32\nތަހްގީގު ނިމެންދެން ޑރ. އިޔާޒްގެ ދީނީ ސުވާލާ ޖަވާބު ވައިބަރ ގްރޫޕުން އަހްމަދު އީސާ ޑިލީޓްނުކޮށް ބައިދަން ފެނޭ


SunOnline: Insaaniyyatukan Iskurun: Beeru meeha ah Adu Ivi Nufenna meehaa ahves feni dhaane\nއިންސާނިއްޔަތުކަން އިސްކުރުން: "ބީރު" މީހާއަށް އިވި "ކަނު" މީހާއަށް ފެނިވެސްދާނެ\nމުހައްމަދު އައުޒަމް 01 Mar 2019, 16:44\nކަޝްމީރުގައި ދިން ހަމަލާއަށް ފަހު އިންޑިއާގެ ބަޔަކު ފާކިސްތާނުގެ ދިދަ އަންދަނީ ---\n"ބީރު" މީހާއަށް އަޑު އިވުމާއި "ކަނު" މީހާއަށް ފެނި ވެސް ދާނެއޭ މިބުނަނީ ނުކުޅެދުންތެރިކަން ހުންނަ ފަރާތަކަށް އެއްވެސް ކުޑައިމީސް ބަހެއް ބުނުމުގެ ނިޔަތެއްގައެއް ނޫނެވެ. ފެނުމާއި އިވުމާއި އިހުސާވުމަކީ އިންސާނާގެ ފަސް ހިއްސުގެ ތެރޭގައި ހިމެނޭ ހިއްސުތަކަށްވާ އިރު، އެ ހިއްސުތަކަކީ ރޫހާނީ ހިއްސުތަކެއް ވެސް މެ އެވެ.\nމުހިންމު ކަންތައްތަކަށް ބީރު ކަންފަތެއް ދިނުމާއި ފެންނަ މަންޒަރުތައް ނުފެންނަ މަންޒަރުތަކަށްވެ އިންސާނާގެ ހަމަ ބުއްދި އޮޅޭ ހިސާބަށްދާކަން އެނގޭ ހެއްޔެވެ؟ މިއީ ކުޅެދޭ މީހުން ނުކުޅެދުންތެރި ކަމަށް ހުށަހެޅި އިއާދަ ނުކުރެވޭނެ ބޮޑެތި ގެއްލުންތަކަށް އިންސާނާ ހުށަހެޅިގެން ދިއުމުގެ އެއް އަސްލެެވެ. މިއީ ވެސް އެފަދަ މިސާލެކެވެ.\nއިންޑިއާގެ ކަޝްމީރުގައި ދާދި ފަހުން ދިން ޓެރަރިސްޓް ހަމަލާއެއްގައި އިންޑިއާގެ 40 ސިފައިން މަރުވުމާ ގުޅިގެން ދެ ގައުމުގެ ދެމެދުގެ މަސްރަހު ވަނީ ވަރަށް ބޯޑަށް ގޯސްވެފަ އެވެ. ޕާކިސްތާނުގެ ޖަމާއަތަކުން ދިން ހަމަލާއެއް ކަމަށް ބުނެ އިންޑިއާ އިން ވަނީ އެގައުމަށް ހަމަލާތަކެއް ވަނީ ދީފަ އެވެ. އަދި ޕާކިސްތާނުން ރައްދުގައި ހަމަލާދީ އިންޑިއާގެ ފައިޓާ ޖެޓެއް ވެސް ވަނީ ވައްޓާލައިފަ އެވެ.\nދެ ގައުމުގެ ދެމެދުގައި މަސްރަހު ގޯސްވެގެން ދިޔަ އިރު އެންމެ ބޮޑަށް ފާހަގަވެގެން ދިޔައީ އިންޑިއާގެ މީޑީއާތަކުން މަސްރަހު އިތުރަށް ގޯސްކުރަން، އަންދަމުން ދިޔަ އަލިފާންގަނޑު ތަކެވެ. "ޖިންގޮއިސްޓިކް ޖާނަލިޒަމް" ނިވާފަތް ގަނޑެއްގެ ގޮތުގައި ބޭނުންކުރަމުންދިޔަ އިރު އިންޑިއާގެ ގިނަ މީހުންނަށް ރެޔަކާ ވެސް ނުލަ އެވެ. އަޑު ގަދަ މީހާ ރުއް ގިނަވާނެއޭ ބުނާ ފަދައިން ކޮންމެ ނޫސްވެރިއަކު ވެސް ބެލީ އެ މީހެއްގެ އަޑުގެ ވަރުގަދަ ނުފޫޒު ބޭނުންކޮށްގެން މަސްރަހު ގޯސްކުރުމަށެވެ.\nޕައިލެޓާ މެދު ބެހެއްޓި އިންސާނިއްޔަތުކަމުގެ ސަބަބުން ތައުރީފް އޮހެނީ\nޕާކިސްތާނުން، އިންޑީއާ އިން ދޭން ފެށި ހަމަލާތަކަށް ރައްދުދީ އިންޑިއާގެ ޕައިލެޓެއް އަތުލައިގަތް ފަހުން މަންޒަރު ވަނީ ބަދަލުވެފަ އެވެ. ކުރިން އިންޑިއާގެ މީޑިއާތަކުގައި ގުގުމާލި ވަރުގަދަ ވިހަ ޖުމްލަތަކުގެ އަޑުތައް މިހާރު ވަނީ އަޑުމަޑުވެފަ އެވެ.\nޕާކިސްތާނުން އަތުލައިގަތް އިންޑިއާގެ ޕައިލެޓް އަބީނަންދަން ވަރުތަމަންއާ މެދު އެގައުމުގެ ސިފައިން ބެހެއްޓި އިންސާނިއްޔަތުކަމަށް އިންޑިއާގެ ރައްޔިތުންގެ ތައުރީޕް ވެސް ޕާކިސްތާނުގެ ސިފައިންނަށް ވަނީ އޮހެން ފަށައިފި އެވެ.\nޕައިލެޓް އެންމެ ފުރަތަމަ ފެނުނީ ޕާކިސްތާނުގެ ކަޝްމީރުގެ ރައްޔިތުންނަށެވެ. އޭނާ ފެނުމާ އެކު ރައްޔިތުންގެ ބަޔަކު އައިސް އޭނާއަށް ހަމަލާދީ މަރާލަން އުޅުނެވެ. ނަމަވެސް ޕާކިސްތާނުގެ ސިފައިން އައިސް ވަނީ އެކަން ހުއްޓުވައިފަ އެވެ.\nIndian pilot thanks Pak Army for saving him from lynch mob pic.twitter.com/uGyxXXAcrH\n— atifnadeem (@atifnadeem23) February 28, 2019\nޚުދު ޕައިލެޓް ވެސް ވަނީ، ޕާކިސްތާނުން އާންމުކުރި ވީޑިއޯއެއްގައި، އޭނާގެ ފުރާނަ ސަލާމަތްކޮށްދިނީތީ ޕާކިސްތާނުގެ ސިފައިންނަށް ޝުކުރު އަދާކޮށްފަ އެވެ.\n"އަހަންނާ މެދު ކަންތައްތައް ކުރީ ވަރަށް ރަނގަޅަށް. އެނބުރި އިންޑިއާއަށް ދިއުމަށް ފަހު ވެސް ހަމަ ބުނާނީ މިހެން." ޕައިލެޓް ބުންޏެވެ.\nއިންޑިއާގެ މަޝްހޫރު ޖާނަލިސްޓް ބަރްކާ ދަތު ވިދާޅުވީ ޕައިލެޓްއާ ދޭތެރޭ ކަންތައްކުރީ ވަރަށް ޕްރޮފެޝަނަލްކޮށް ކަމަށާއި އަދި އޭނާ ސަލާމަތުން ހުރިތަން ފެނުމުން ވަރަށް ބޮޑަށް އުފާވާ ކަމަށެވެ.\n"މޮބް މެންޓާލިޓީ"ގެ މީހުންނަކީ ވަރަށް ނުރައްކާތެރި ބައެއް\nއިންޑިއާގެ ޕައިލެޓްއަށް ޕާކިސްތާނުގެ އާންމުންގެ ބޮޑު މޮބަކުން އައިސް ދިން މަރާލަން ދިން ހަމަލާއަކީ އާ ކަމެއް ނޫނެވެ. ދެ ގައުމުގެ ބޯޑަރު ސަރަހައްދުގައި ދިރިއުޅޭ "މޮބް މެންޓާލިޓީ"ގެ މީހުންގެ ޝިކާރައަކަށް މީގެ ކުރިން ވެސް އެތަކެއް ބަޔަކުވެ ފުރާނަ ގެއްލިގެން ގޮސްފައިވެ އެވެ.\nއިރާނުގެ ލިޔުންތެރިޔާ ޝަހްރަމް ކޮސްރާވީ އޭނާ ލިޔުއްވި "އިލީގަލް ޓެރެވަލާ- އެން އޮޓޯ އޮތްނާގްރޮފީ އޮފް ބޯޑާސް"ގައި އިންޑިއާ ޕާކިސްތާނުގެ ބޯޑަރު ސަރަހައްދުގެ ނުރައްކާތެރިކަން ވަރަށް ރަނގަޅަށް ބަޔާންކޮށްދީފައިވެ އެވެ.\n"ބެހްރޫޒް އަކި އީރާނަށް ނިސްބަތްވާ އަހަރެންގެ ރައްޓެއްސެއް. އެއް އަހަރު ޕާކިސްތާނުގެ ކަރާޗީގައި ކިޔެވުމަށް ފަހު ބެހްރޫޒް ބޭނުންވީ އިންޑިއާއަށް ދާން. އެއީ އީރާން އިރާގު ހަނގުރާމައިގެ ދުވަސްވަރު. އޭރު އިވިފައި އޮތް ގޮތުން ދިއްލީގައި ހުންނަ އދ.ގެ ޔޫއެންއެޗްސީއާރު އިން އީރާނުގެ މީހުންނަށް މާ ހޮޔޮ. ބެހްރޫޒް ބޭނުންވީ އިންޑިއާގެ ލާހުރުން އިންޑިއާއަށް ވަގަށް ވަންނަން. ބަހުރޫޒް އަތުގައި ނެތް ލާރިއެއް. އެހެންވެ އޭނާ ހިޔާރުކުރީ އެ ގޮތަށް އިންޑިއާއަށް ވަންނަން. މިއަދާ ހަމައަށް ވެސް ބެހްރޫޒްގެ ހަބަރެއް ނުވޭ،" ކޮސްރާވީ އޭނާގެ ފޮތުގައި ބުނެފައިވެ އެވެ.\nMoment when indian pilot was captured. Saved by #PakArmy from the angry mob.#budgam #PakistanArmyZindabad #Pakistanstrikesback pic.twitter.com/5iqhNWz9sR\n— Ahle Media Wal Jamat (@AMWJ_Pak) February 27, 2019\nބެހްރޫޒް ވިދާޅުވީ އެފަދައިން ބޯޑަރު ހުރަސްކުރާ މީހުން އެ ސަރަހައްދުގެ އާންމުންގެ ބޮޑެތި މޮބްތަކުގެ ޝިކާރައަކަށްވެ ވަރަށް ގިނައިން މަރުވެފައިވާ ކަމަށެވެ. ޚުދު އޭނާ އިންޑިއާއަށް ކުރި ދަތުރުތަކުގައި މީހުންނާ ބައްދަލުވެ އެ ވާހަކަތައް ކަށަވަރުކޮށްދީފައިވާ ކަމަށް ވެސް އޭނާ ވިދާޅުވި އެވެ.\nހަނގުރާމައިގެ އަސީރުންނަށް ކަމޭ ހިތުމަށް ދީން ވެސް ބާރު އަޅާ\nޖެނީވާ ކޮންވެންޝަންގެ ހަނގުރާމައިގެ އަސީރުންނަށް ކަމޭހިތައި އިންސާނިއްޔަތުކަން ބެހެއްޓުމަށް ބުނެފައިވާ ފަދައިން އިސްލާމް ދީން ވެސް އެފަދައިން އަމަލުކުރުމަށް ވަނީ އަންގަވައިފަ އެވެ.\nއިޓަލީގެ އިސްތިއުމާރުގެ ދަށުން ލީބިޔާ މިނިވަންކުރުމަށް ޖިހާދު ކުރެއްވި އެގައުމުގެ މަޝްހޫރު ލީޑަރު އުމަރު މުހުތާރު، އިޓަލީގެ ދެ ސިފައިން ރަހީނުކުރި މައްސަލާގައި ވިދާޅުވެފަ އެވެ.\n— iFaqeer (@iFaqeer) February 27, 2019\n"އަހަރުމެން އަސީރުންނެއް ނުމަރަމެވެ."\nއުމަރު އެފަދައިން ވިދާޅުވުމުން އޭނާގެ އަހު ވިދާޅުވި އެވެ.\n"އެކަމަކު އިޓަލީ ސިފައިން އަސީރުން މަރައެވެ."\nނަމަވެސް އުމަރު ވިދާޅުވި އެވެ. "އެ މީހުންނަކީ އަހަރުމެންގެ މުދައްރިސުންނެއް ނޫނެވެ." [މާނައަކީ: އަހަރެމެން އެމީހުން ކަންކަން ކުރާ ގޮތަށް ކަންކަން ކުރާކަށް ނުޖެހެއެވެ. އަހަރެމެން ކަންކަން ކުރަން ޖެހެނީ އަހަރެމެންގެ ރަސޫލާ އަންގަވާފައިވާ ފަދައިންނެވެ.]\nއަސީރުންނަށް ކަމޭ ހިތައި އިންސާނިއްޔަތުކަން ބެހެއްޓުމަށް އަންގަވާފައި އޮތްނަމަވެސް ފަހަކަށް އައިސް ހުދު މުސްލިމުންގެ ތެރޭގައި އަސީރުންނާ މެދު ވަރަށް އަނިޔާވެރިކޮށް ކަންތައްކުރަމުންދާތަން ފެނެ އެވެ. ޕާކިސްތާނު ފަދަ ގައުމުތަކުގައި ހަރަކާތްތެރިވާ ޓެރެރިސްޓް ޖަމާއަތްތަކުން، އެގަމުގެ ސިފައިން ރަހީނުކޮށް ބޯ ބުރިކޮށް ވީޑިއޯކޮށްފައި ހުންނަ މަންޒަރު ވެސް ދޭތެރެ ދޭތެރެއިން ފެނެ އެވެ. ހުދު ސީރިއާގައި ވެސް އެފަދަ މަންޒަރުތައް ތަކުރާރުވަމުންދާ ތަން ފެނެ އެވެ.\n"މޮބުން" ޕައިލެޓް މަރާލިނަމަ ވާނީ ކިހިނެއް؟\nއިންޑިއާގެ ޕައިލެޓްއާ މެދު ޕާކިސްތާނުގެ ސިފައިން އިންސާނިއްޔަތުކަން ބެހެއްޓިނަމަވެސް، އޭނާ އަތުލައިގަތް ސަރަހައްދުގެ މީހުންގެ މީހުން އަމަލުތަކުގެ ވާހަކައަކީ ނުދައްކައި ދޫކޮށް ނުލެވޭނެ ވާހަކައެއް ނޫނެވެ.\nދެ ގައުމުގެ ދެމެދުގައު މަޝްރަހު ގޯސްވެ ޕައިލެޓް މަރާލި ނަމަ އިންޑިއާގެ އުތުރި އެރުމަކަށް ހުއްޓުމަކަށް ނާންނާނެ އެވެ. އެގައުމުގެ މީޑީއާތަކަށް ވެސް އޭގެ ފައިދާ ރަނގަޅަށް ނަގައި ބޮޑު ހަނގުރާމައަކަށް ބަދަލުވެގެން ދިއުމުގެ ފުރުސަތު އޮންނާނެ އެވެ. މިއީ ރޯވެފައިވާ އަލިފާންގަނޑަކަށް އިތުރަށް ދަރު އެޅުން ފަދަ ކަމެކެެވެ.\n: I was earlieracritic of IK, but after the wise&restrained speech he gave on TV I have become his admirer.\n— Markandey Katju (@mkatju) February 28, 2019\nއޭގެ ބަދަލުގައި ޕާކިސްތާނުގެ ސަރުކާރުން އަމަލުތައް ބެހެއްޓި ގޮތުން ގިނަ ބައެއްގެ ތައުރީފް އިމްރާން ހާންއަށް ދަނީ އޮހެމުންނެވެ. އިމްރާން ހާން ވަނީ އެ ޕައިލެޓް މިއަދު މިނިވަންކުރާނެ ކަށް ވެސް އިއުލާންކުރައްވައިފަ އެވެ. އިމްރާން ވިދާޅުވީ މިއީ ސުލްހައަށް ޖާގަ ދިނުމުގެ ގޮތުން ނިންމެވި ނިންމުމެއް ކަމަށެވެ.\nޕައިލެޓްގެ ހާދިސާއަށް ފަހު، ބަތަލަކަށް ނުވި ނަމަވެސް މިހާރު އޭނާއަކީ ބަތަލެއް ކަމަށް މީޑީއާތަކުން ދަނީ ސިފަކުރަމުންނެވެ. ޕައިލެޓްއާ މެދު ޕާކިސްތާނުން ބެހެއްޓި އިންސާނިއްޔަތުކަމުގެ ލާމަސީލް މިސާލަކީ ފަހުގެ ތާރީހެއްގައި ހިނގި އެންމެ ފާހަނގަކޮށްލެވޭ އެއް ހާދިސާއެވެ.\nGreat News- @ImranKhanPTI says the Indian Pilot #AbhiNandan will be released tomorrow asa“goodwill gesture” ????\nޙުދު ދެ ގައުމުގެ ރައްޔިތުންގެ ތެރޭގައި ވެސް ހަނގުރާމައިގެ ތެރޭގައި ސުލްހަ އިހްތިޔާރުކުރުމަށް ގޮވާލުން މިހާރު ދަނީ އިތުރުވަމުންނެވެ.


Marakee sunpaakan bodu veyndhevini echcheh - khuthba | Fainu Online\nމަރަކީ ސުންޕާކަން ބޮޑު ވޭންދެނިވި އެއްޗެއް - ޚުޠުބާ\nއަޙްމަދު ޝަރީފް 1 ޖެނުއަރީ 2021, ހުކުރު, 16:13\nމާާތް ﷲ އިންސާނުން ހެއްދެވި މަޤްޞަދު ބަޔާންކުރައްވަމުން މިދުނިޔޭއާއި ކާއިނާތު ފަނާވެދާނެކަމާއި ދިރިދެމި ވޮޑިގެންވަނީ ހަމައެކަނި ﷲކަން ބުނެދެވުން ކޮންމެ ނަފްސަކީ މަރުގެ ރަޙަ ލިބިގަންނާނެ އެއްޗެއްކަން މިއަދުގެ ޚުޠުބާއިން ހަނދާންކޮށްދީފިއެވެ. ކީރިތި ޤްރްއާނުގެ މޫރިތި އާޔަތްތަކާއި ސުންނަތުގެ އަލީ ވަނީ މަރަކީ ވޭންދެވިނި އެއްޗެއްކަމާއި މަރާ ބައްދަލު ނުކުރާނެ ހަމަ އެއްވެސް އިންސާނެއް ނުވާނެކަމުގައި ވަނީ ބުނެދީފައެވެ.\nމިގޮތުން ކިތައްމެ މާތް މަޚްލޫޤަކަށްވެސް މިމަރުން ސަލާމަތްނުވޭނެ ކަމާއި އެކަމަކީ ވަރަށްވެސް ވޭންދެނިވި އެއްޗެއްކަމުގައި ކީރިތިމާތް ނަބިއްޔާގެ ބަސްފުޅުތަކުން އެނގޭކަމާއި އިންސާނާ މަރަށް ޙާޟިރުކުރެވޭ ވަޤުތު ކަން ހިނގާނެގޮތްވެސްވަނީ ބަޔާންކޮށްދެއްވާފައެވެ. އެވަގުތު އެމީހެއްގެ ޙާލު ބަޔާންކުރައްވަމުން ޚުޠުބާގައި ވިދާޅުވެފައިވަނީ "އިންސާނާ މަރަށް ޚާޟިރުވުމުން ވަރަށް ގިނަ ކަންތައްތައް ހަނދާންވާނެއެވެ. އޭނާގެ ވަށައިގެންވާ މީހުން ފެނުމުން އެމީހުންނާއި ވާހަކަދައްކަން ބޭނުންވާނެއެވެ. ކުރިމަތިން ފެންނާނީ މަލާއިކަތް ބޭކަލުންގެ ޖަމާޢަތާއިއެކު މަލަކުލްމައުތު އެ އިންސާނާގެ ފުރާނަ ހިއްޕަވަން ވަޑައިގަންނަވާ ތަނެވެ".\nމަރަކީ ވޭންދެނިވި އަދި އެހާމެ ސުންޕާކަން ބޮޑު އެއްޗެއް ބަޔާންކުރައްވަމުން ޚުޠުބާގައި ފާހަގަކުރައްވާފައިވަނީ މިދުނިޔެއަކީ މުސީބާތާއި އިމްތިޙާނުން ފުރިގެންވާ ގޮވައްޗެއް ކަމުން ﷲވަނީ މަރުވުމާއި ދިރުއްވުން ލައްވާފަކަމުގައެވެ. އަދި ހަމަ އެއާއިއެކު ޣާފިލުކަމުގެ ނިދިން ހޭލާ ފާފަތަކުން ދުރުހެލިވެ ތަވުބާވުމަށްވެސްވަނީ ހަނދާންކޮށްދީފައެވެ.\nއިންސާނާގެ ބަދުނަސީބުކަމާއި ހިތާމައިގެ ކޮޅެއްނެތްކަން ދެނެގަތުމަށްޓަކައި އަމިއްލަ ނަފްސަށް ސުވާލުތަކެއް ކުރުމަށްވެސްވަނީ ބުނެދެއްވާފައެވެ. އެގޮތުން ފަރްޟް ފަސްނަމާދު އަދާކުރެވޭތޯ އާއި، ޤުރްއާނުން އެއްވެސް މިންވަރެއް ކިޔެވޭތޯއާއި، ﷲގެ ހެއްދެވި ހެއްދެވުމާއި ކުޅަދުންވަންތަކަމާއިމެދު ވިސްނާލިންތޯއާއި، ކުށްފާފަތަކުން ދުރުވެ ހެޔޮކަންކަމަށް އަވަސްވެ ގަނެވޭތޯ ސުވާލުކުރުމަށްވެސްވަނީ އިރްޝާދު ދެއްވާފައެވެ.\nލޮބުވެތި ކިޔުންތެރިން! އަހަރެމެންގެ މާތް ނަބިއްޔާގެ ޙާލާއިމެދު ވިސްނާ ފިކުރުކޮށްލުމުން އަހަރަމެންގެ މަރުގެ ޙާލަކީ ކޮބައިކަމާއިމެދު ވިސްނާލަމާ ހިނގާށެވެ. އެކަލޭގެފާނަށް މަރުގެ ސަކަރާތް އެހާބޮޑުއިރު އަހަރެމެންގެ ޢަމަލުތަކާއިމެދު ވިސްނާލަމާ ހިނގާށެވެ. ކޮންމެ އިންސާނަކީވެސް ކުށް ކުރެވޭނެ މީހެކެވެ. ނަމަވެސް ބުއްދިވެރިއަކީ ކުރެވޭ ކުށަށް މަޢާފަށް އެދި ތަވުބާވާ މީހުންނެވެ. އަދި މަރުވާނެކަމާއި މަރަށް ތައްޔާރުވާންޖެހޭނެކަން އަބަދާއި އަބަދުވެސް ހަނދާންކުރާށެވެ. މަރު ބައްދަލުކުރާނެ ތަނަކާއި ވަގުތެއް، ޢުމުރަކާއި ދުވަހެއް އަދި ދުވަސްވަރެއް އެކަކަށްވެސް ނޭނގޭނެއެވެ. ވީއިރު، އަބަދުވެސް މަރު ހަނދާންކުރަމާ ހިނގާށެވެ. އެއީ ފާފަތަކުން ދުރުހެލިވޭނެ މަގެއް ކަމުގައިވެސް ދަންނާށެވެ. ދާއިމީ ޙަޔާތުގެ ފެށުމަކީ މަރުކަމާއި މަރުމަތި އަމާން ނުވެއްޖެނަމަ އެޙަޔާތާއިމެދު ހިތާމަކުރަންޖެހޭނެއެވެ. އެހެންކަމުން މަރުމަތި އަމާންކޮށްދެއްވާ، ފާފަތައް ފުއްސަވާ ދެއްވާ ސުވާރުގެ މިންވަރު ކޮށްދެއްވުމަށާއި، ހެޔޮވެގެންވާ މަރަކުން ޝަހާދަތުގެ ދެކަލިމަ މަތީ މަރުގެންނެވުމަށް އަބަދާއި އަބަދު ދުޢާކުރަމާ ހިނގާށެވެ. މިއީ ކުޑަކަމެއްކަމުގައި ނުދެކޭށެވެ. މަރު އަހަރެމެންނާއި ބައްދަލުކުރާނީ ކުރިމަތިންނެވެ. އަދި އަހަރަމެން ދަތުރުކުރަމުންމިދަނީވެސް މަރާއި ކައިރިއަށްކަން ދަނެ ޢަމަލުތައް އިޞްލާޙްކުރަމާ ހިނގާށެވެ.\nރިޝްވަތު ކައިގެން ހަށިގަނޑުގައި ޖަހާ މަހަށް އެންމެ އެކަށީގެންވަނީ ނަރަކަ


Kaalheh Fenfulhiakun Fenboa Manzaru Fenna Video Eh - Vaguthu\nކާޅެއް ފެންފުޅިއަކުން ފެންބޯ މަންޒަރު ފެންްނަ ވީޑިއޯއެއް\nމިހާރު މީސް މީޑިއާގައި ވަކި ހިއްޕާލާަފައިވާ ވީޑިއޯއަކުން ފެނިގެން ދަނީ ކާޅެއް ފެންފުޅިއަކުން ފެންބޯ މަންޒަރެެވެ. މިއީ މަދުން ނޫނީ ނުފެންނަ މަންޒަރެވެ.\nމި ވީޑިއޯއިން ފެނިގެން ދަނީ ކާޅެއް ބިންމަތީގައި ހުރި ފެންފުޅިއެއްގެ ތެރެއަށް ކަލެއް އެއްލާލުމަށްފަހު، އޭގެން ފެންބޯ މަންޒަރެވެ.\nމި ވީޑިއޯއިން ފުރަތަމަ ފެނިގެން ދަނީ، އޭތީގެ ތުންފަތުން ބިން މަތިން، ގަލެއް ނަގާ މަންޒަރެވެ. އެއީ އޭތި ފެންބޯންވެގެން ޖައްސާ މޮޅު ސްޓަންޓެކެވެ. ދެން ފެނިގެން ދަނީ އޭތި ފެންބޯ މަންޒަރެވެ.\nLike crows and other corvids, magpies are exceptionally intelligent birds, with cognitive abilities rivalling those of primates. Here,amagpie uses water displacement to getadrink, showing an apparent understanding of cause and effect relationships. https://t.co/RI14jLPImF pic.twitter.com/Wbu0vKyzPq\n— Steve Stewart-Williams (@SteveStuWill) November 15, 2020\nއެ ދޫންޏަކީ ކާޅުގެ ވައްތަރެއް ކަމަށް ވެއެވެ. އަދި އެއީ ވަރަށް ވިސްނުން ތޫނު ދޫންޏެއް ކަމަށްވެސް ވެއެެވެ.\nއެ ދޫނި މަސައްކަތް ކުރަމުން ގޮސްފައި ވަނީ، އެ ގާކޮޅު ފެނު ތެރެއަށް އެއްލާުލުމުން، ފެން މައްޗަށް އަރާނެ ކަމަށް ބަލައެވެ. އޭތީ ބޭނުންވި ގޮތަށް ކަންވިއެވެ.\nމި ވީޑިއޯއަކީ ރެޑިޓްގައި އާއްމު ކުރި ވީޑިއޯއެއް ކަމަށް ވެއެވެ. އެހެން ނަމަވެސް މިހާރު އެ ވީޑިއޯ ޓްވިޓާގައިވެސް ވަނީ އާއްމުކޮށްފައެވެ.\nޖެނުއަރީ 5, 2021 19:28\nއެއީ ކާޅެއްނޫން، ޓުވީޓްގައި އިންހެން އެއީ 'މެގްޕައި' magpie ކިއާ ދޫންޏެއް\nޖެނުއަރީ 5, 2021 20:40\nވީޑިއޯ ރަގަޅަށް ބަލާލުމުން އެނގެނީ އެއީ ކާޅެއް ނޫންކަމެވެ. ކާޅާ ވައްތަރު ގޮތެއް ހުއްޓަސް އޭގެ ހިނގުމާއި ފަތްތަކުގެ އެކުލެވިގެންވާ ކުރެހުންތަކުން އެއީ ކާޅެއްނޫންކަން އެނގެއެވެ. ނަމަވެސް ވަރަށް ބުއްދިވެރި އެވެ.\nޖެނުއަރީ 5, 2021 23:14\n" ބުއްދިވެރި ކާޅު " ގެ ނަމުގައި ތިޔަވާހަކަ ޖީލުލްއުސްތާޛް މުޙައްދު ޖަމީލު ވަނީ މީގެ އެތައްއަހަރެއްކުރިން '' ކުޑަކުދިންގެ ބަގީޗާ ކިޔާ ވާހަކަ ފޮތުގައި ގެނަސްދެއްވާފައެވެ މިހާރުގެ ކުދިންނަށް ފަހަރުގައި އެކަން ނޭގި އޮވެދާނެއެވެ


Dhivehinge Aadha Kaadhaigai Dhe "Kaafu"? - Vaguthu\nދިވެހިންގެ އާދަކާދައިގައި، ދެ "ކ"؟\n2 އަހަރު ކުރިން ( ފެބުރުއަރީ 26, 2018 )\nދިވެހި އިސްރަށްވއްސެއް. ފޮޓޯ: މޯލްޑިވްސް ޓައިމްސް\n"ދިވެހިންގެ އާދަކާދައިގައި، ދެ ކ؟" ސިކުނޑިއަށް ނަގައިނުގަނެވުނު ސުވާލެއް ދެއްތޯއެވެ؟ ނަމަވެސް ތިޔާގެ ތެރެއިން ގިނަބަޔަކު ކުރަމުން އަންނަ ކަމެއްގެ ވާހަކައެކެވެ. ދެ ކާފޭ މިކިޔަނީ ދިވެހި ބަހުގައި އޮންނަ "ކ" ދެފަހަރަށް ބޭނުން ކުރުމަށެވެ. މިފަހަރު އެޔަށް ކިޔާނީ " ކުދި ކިޔުމާއި ކުށް ކިޔުމެވެ."\nކުދި ކިޔުމާއި، ކުށް ކިޔުމަކީ ހުނަރަކަށް ވެދާނެވެ. ނުވަތަ އަނެކާގެ ކާމިޔާބީއަށް ވެސް ވެދާނެވެ. ކޮންމެ ކަމެއްގައި ވެސް ހަމަޔެއް ލަމަޔެއް އޮންނަ ގޮތަށް މިކަމުގައި ވެސް ވަކި މިންގަޑުތަކެއް، ވަކި އުސޫލުތަކާއި، ހަމަތަކެއް އޮވެއެވެ.\nކުށް ކިޔުމަކީ ފާޑު ކިޔުމެވެ. ފާޑު ކިޔަންވާނީ އެންމެނެއް ނޫނެވެ. އެކަމަށް ވެސް ޤާބިލު ބައެއް ތިބޭނެކަން އެއީ ޤަބޫލު ކުރަންޖެހޭނެ ކަމެކެވެ. އެހެން އެކަން ނުވަނީ ނަމަ، ފާޑު ނުކިޔޭކަށް އެއްޗެއް އަދި ކަމެއްވެސް ނޯންނާނެވެ. ކޮންމެ ކަމެއްގައި ވެސް ރަނގަޅާއި ނުބައި އޮވެއެވެ. އެއްބަޔަކު ރަނގަޅުކަމަށް ތަރުހީބު ދޭއިރު އަނެއްބަޔަކު ހީ ހީފައި ނުބަޔަށް ފާޑު ކިޔައި ކުދި ކިޔަނީއެވެ.\nދިވެހިންނަކީ ޒަމާނުއްސުރެން އެކަކު އަނެކަކަށް އެހީތެރިވެ، އެކަކުގެ މައްސަލަތަށް ފާހަގަ ކޮށް، ހައްލު ކުރަން ޚިޔާލުދީ ނަސޭހަތް ދިން ބަޔެއްކަން އަޅުގަނޑުމެންނަށް މިހާރު ފެންނަން ހުރި ހެކި ތަކުން އެނގެން އެބަހުއްޓެވެ. އެހެން ކަމުން މި ފަދަ ރަނގަޅު އާދަ އަޅުގަނޑުމެން ދަމަހައްޓައި އަޅުގަނޑުމެންގެ ދަރީންގެ މުސްތަޤްބަލަށް މި އާދަތަށް ފޯރު ކޮށްދޭން އެބަޖެހެއެވެ.\nވަރަށް އާދައިގެ ކަމަކަށް ވިސްނާލަމާ ހިނގާށެވެ. ޕޯޑިއަމްއަކަށް އަރައި، ވާހަކަ ދައްކާ މީހާ ކިތައްމެ އިބުރަތްތެރި ނުވަތަ ކިތައްމެ ރަނގަޅު ވާހަކަ އެއް ދެއްކިޔަސް، މި ބުނާ ކުދި ކިޔާމީހުން ނަށް ފާޑު ކިޔޭނެ ކިތައްމެ ކަމެއް ފެންނާނެވެ. ބަޔަކު މީހުން ޤަބޫލު ކުރާގޮތުގައި، އެއީ ވަރަށް މޮޅު ހުނަރެކެވެ.\nމިކަމުގެ ހަގީގަތަށް ބަލައިލަމާ ހިނގާށެވެ. ބަޔަކު ކުރިކަމެއްގައި ނުވަތަ ބުނިއެއްޗެއްގައި ފާޑު ކިޔޭވަރުގެ ކަމެއް އޮވެގެން ފާޑު ކިޔާމީހާ އަކީ އަސްލު މޮޅު މީހެއް ނޫނެވެ. މޮޅު ފާޑުކިޔުންތެރިންނަކީ ކުށެއް ނުވަތަ މައްސަލައެއް ހޯދައި، އެ ކަން ކުރި މީހާ އާއި ޙިއްސާ ކޮށް އެކަން ރަނގަޅުކުރެވޭނެ ގޮތް ކިޔައިދޭ މީހާއެވެ.\nއެހެން މިސާލަކަށް ޖެލިމާ ހިނގާށެވެ. މިއަދު އަޅުގަނޑުމެން ގެ މެދުގައި އޮންލައިން ނޫސްތަކަކީ ވަރަށް ގިނަ ބަޔަކު ކިޔައި އުޅޭ އެއްޗެކެވެ. އެގޮތުން ބައެއް ނޫސް ތަކުގައި ޝާޢިރު ކުރެވޭ ލިޔުންތަކަކީ ހާހުން ބައެއް ފަހަރު ލައްކަ އިން މީހުން ކިޔައި އުޅޭ ލިޔުން ތަކެކެވެ. ނަމަވެސް ހިތާމަ ކުރަން ޖެހޭ ކަމަކީ އެ ކިޔުންތެރިންގެ ތެރެއިން ގިނައީ ލިޔުމަށް ފާޑު ކިޔާއި، ލިޔުމުގައި ހުންނަ އުނި ކަންތަކުގެ ވާހަކަ ދައްކާ މީހުންނެވެ. ހޯދަން ޖެހޭ އިބްރަތް ނުލިބި މާޖާކުރުމުގައި އުޅޭ މީހުންނެވެ. އެކަން އަޅުގަނޑުމެންގެ ލޮލަށް ފެންނަން އެބަހުއްޓެވެ.\nކޮންމެ ނޫހެއްގައި ވެސް ލިޔުމަށް ޚިޔާލު ދިނުމަށް ވަކި ގޮޅިއެއް އޮވެއެވެ. އެއީ ލިޔުމާއި ދޭތެރޭ ކިޔުންތެރިން ގެ ޚިޔާލު ހޯދުމަށެވެ. ކިޔުންތެރިންގެ ޚިޔާލު އަޅުގަނޑުމެންނަށް ފެނިގެންވެސް ދެއެވެ. ނަމަވެސް ދެރަވާން ޖެހެނީ އެތަށް ސަތޭކަ މީހުން ކިޔާ ލިޔުމަކުން ދެ ތިން މީހުން ފިޔަވައީ ދެން ތިބި އެންމެންނަކީ ކުށް ކިޔާއި، ފާޑުކިޔާ މީހުންނަށް ވާތީއެވެ. މިގޮތަށް މި ކަންތަށް ކުރާ މީހުންނަށް ނޭނގި ނަމަވެސް އެތައްބައެއްގެ އަބުރަށް އަރައި ގަނެވިފައި ވެސް އެބަހުއްޓެވެ.\nއޮލިމްޕަހަށް ވަދެ ފިލްމެއްބަލައިލައިފައި ނުކުމެ ފާޑު ކިޔައި އޭގައި ހުރި މައްސަލަ ތަކަށް ޖޯކް ޖަހައި ހަދާމީހުން މި ދިވެހި ރާއްޖޭގައި ވެސް މަދެއް ނޫނެވެ. އެކެއްގެ ހުނަރަކަށް މަލާމަތް ކުރަމުން ބިތަށްޖެހި ދުވާއިރު، އެންމެ ފަހަރަކު ވެސް އެ ބައެއް ކުރި މަސައްކަތެއްގެ ބުރަމިން އިހްސާސް ކޮށްލިން ތޯއެވެ؟ ތިމާ ފާޑު ކިޔާނެ އެއްވެސް ޖާގަ އެއް އެބައިން ހެއްޔެވެ؟ ތިމާ އަކީ ކާކު ހެއްޔެވެ؟ އޭނަ ގައިގައި ހުރި ހުނަރު ތިމާ ގައިގާ އެބަހުރި ހެއްޔެވެ؟ ތިމާ އެއަށް ވުރެ މޮޅު ފިލްމެއް ހެދިން ހެއްޔެވެ؟ އެއަށް ވުރެ މޮޅަށް ލަވަކިޔައި އުޅުނުނިން ހެއްޔެވެ؟ ލިޔުނިން ހެއްޔެވެ؟ ހައްތަހާވެސް އަމިއްލަ މީހާއަށް އިނގިލި ދިގުކޮށް ކުރެވޭ ސުވާލު ތަކެކެވެ.\nކޮންމެއަކަސް ޢަޅުގަނޑުމެންނަކީ ވަރަށް ދެރަ ނިކަމެތި އިންސާނުންނެވެ. ހުރިހާ ކަމެއް އެންމެ ފުރިހަމަ ގޮތުގައި ނުކުރެވޭނެވެ. އަދި އަތުގެ ފަސް އިގިލި އެއްވަރު ނުވާ ފަދައިން އެކަކު އަނެކަކު ގެ ވިސްނުމާއި މިޒާޖާއި އެހެނިހެން އާދަތަށް ވެސް ތަފާތު ވާނެވެ. ބުނަން މިއުޅެނީ އެންމެން ހިތްހަމަ ޖެހޭ ގޮތަށް ކަންތަށް ނުވާނެ ވާހަކައެވެ. އެހެން ނަމަވެސް ރަނގަޅު ނިޔަތެއް ގައި މަސައްކަތެއް ކޮށްފި ކަމުގައި ވަނީނަމަ ތަރުހީބައި ހިއްވަރު ދޭށެވެ.\nފާޑުކިޔަން ބޭނުން ވާކަމަށް ވަންޏާ އޭގެ ހައްލު ފުރަތަމަ ހޯދާށެވެ. އެ އެއްޗެއް އެއަށް ވުރެ ފުރިހަމަ ކުރެވޭނެ ގޮތް ހޯދާށެވެ. އަނެކާގެ މަސައްކަތަށް އިޚްތިރާމް ކޮށް ޚިޔާލު ދޭށެވެ. ފާޑު ކިޔުމަކީ ކުރިއެރުމެކޭ ބުނެވޭނީ އޭރުންނެވެ. ތިމާ އަކީ ވެސް މީހަކަށް ވާނީ އޭރުންނެވެ. ކުށް ކިޔުމައި ކުދި ކިޔުން ދޫކޮށް އެކުވެރިކަމާއި އެކު ޚިޔާލު ދީ އުޅޭށެވެ.\nފެބުރުއަރީ 26, 2018 23:47\nޢަސްލު ވަރަށް ރަނގަޅު ލިޔުމެއް ތީ މިޔަދު އަޅުގަނޑުމެންގެ ތެރޭގައި މިއަދު ކަންހިނގާ ގޮތް. ޥަރަށް ދެރަ\nފެބުރުއަރީ 27, 2018 12:27


Rayyithunge Furaana Salaamaiy Kurumakee Sarukaaruge Ehmme Is Siyaasathu: Raees\nރައްޔިތުންގެ ފުރާނަ ސަލާމަތް ކުރުމަކީ ސަރުކާރުގެ އެންމެ އިސް ސިޔާސަތު: ރައީސް\nކޮވިޑް19އާ ގުޅިގެން ސަރުކާރުން އެންމެ އިސް ސިޔާސަތަކީ ކިތަންމެ ބޮޑު ގުރުބާނީއެއް ވެގެންވެސް ރައްޔިތުންގެ ފުރާނަ ސަލާމަތް ކުރުން ކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވިދާޅުވެއްޖެއެވެ.\nކޮވިޑް19އާ ގުޅިގެން މިއަދު ގައުމާއި މުހާތަބު ކުރައްވަމުން ރައީސުލްޖުމްހޫރިއްޔާ ވިދާޅުވީ ކޮވިޑް19 އިން ރާއްޖޭގެ އެންމެހައި ރައްޔިތުން ރައްކާތެރިކުރުމަށް، ސިއްހީ މާހިރުންގެ ލަފަޔާއި އިރުޝާދާއެކު، ސަރުކާރުން ވަރަށް ގިނަ މަސައްކަތްތަކެއް ކުރަމުން އަންނަ ކަމަށެވެ.\nރާއްޖޭގައި ތިބި ހިދުމަތްތެރިންނަކީ މާ ގިނަ ބައެއް ނޫންކަން ފާހަގަކުރައްވާ ރައީސް ވިދާޅުވީ އެހެން ނަމަވެސް އެއީ ކަމުގެ އިލްމާއި ތަޖުރިބާ ލިބިވަޑައިގެން ތިއްބެވި، އަދި ގައުމީ ރޫހުގައި މަސައްކަތް ކުރެއްވުމަށް ވަރަށް ހުޝިޔާރު ބޭފުޅުން ކޮޅެއް ކަމަށެވެ.\n“މި މަސައްކަތުގައި ސަރުކާރުގެ އެންމެ އިސް ސިޔާސަތަކީ، ކިތަންމެ ބޮޑު ގުރުބާނީއެއް ވެގެންވިޔަސް، ރައްޔިތުންގެ ފުރާނަ ސަލާމަތް ކުރުން،” ރައީސް ވިދާޅުވިއެވެ.\nކުރިން އަންދާޒާކުރި ހަލުވިމިނުގައި، މި ބަލި ރާއްޖޭގައި ނުފެތުރި އޮތީ، މާތްﷲ ގެ ވާގިފުޅާއެކު، ސިއްހީ ހިދުމަތްތެރިން ދެއްވާ ލަފަޔާ އެއްގޮތަށް ސަރުކާރުން އެޅި ފިޔަވަޅުތަކާއި، ސިއްހީ ހިދުމަތްތެރިންގެ އިރުޝާދުތަކަށް ރައްޔިތުން ދެއްވި އެއްބާރުލުމުގެ ސަބަބުން ކަމަށް ރައީސް ވިދާޅުވިއެވެ.\nމާލޭގައި މިބަލި ކޮންޓްރޯލްކުރަން މަސައްކަތް ކުރާއިރު، އެހެން ރަށްރަށަށް މި ބަލި ފެތުރުނަ ނުދިނުމަށްވެސް، ހާއްސަ ސަމާލުކަމެއް ދޭންޖެހޭ ކަމަށާއި އެއް ރަށުން އަނެއް ރަށަށް މީހުން ދަތުރުކުރުން މެދުކަނޑައިލަން ޖެހުނީ އެ ސަބަބަށްޓަކައި ކަމަށް ރައީސް ވިދާޅުވިއެވެ. އެ ފިޔަވަޅުތަކުގެ ސަބަބުން ކިތަންމެ ގިނަ ދަތިތަކެއް ކުރިމަތި ވިޔަސް، އެ ފިޔަވަޅުތައް އަޅައިގެން ނޫނީ، މި ބަލި ކޮންޓްރޯލް ކުރެވެން ނެތްކަން، އެންމެންވެސް ޤަބޫލުކުރާނެ ކަމަށާއި މިކަމުގައި ދިވެހި ރައްޔިތުން މިހާތަނަށްވެސް ދެއްވަމުން އައި އެއްބާރުލެއްވުން، އެއަށް ވުރެވެސް ފުރިހަމައަށް ދެއްވުމަށް ރައީސް ވަނީ މިއަދު ގޮވާލައްވާފައެވެ.\n“ޒަރޫރީ ބޭނުމެއްގައި ގެއިން ބޭރަށް ނުކުތަސް، އިޖްތިމާއީ ގައިދުރުކަމަށް އިސްކަން ދެއްވައިގެން އުޅުއްވުމަކީ ވަރަށް މުހިންމު ކަމެއް. ކޮވިޑަށް ޝައްކުކުރެވޭ އެއްވެސް އަލާމާތެއް ފެނިއްޖެ ނަމަ، ލަސް ނުކުރައްވައި، ކަމާ ބެހޭ ފަރާތްތަކަށް އެންގެވުމަކީ ވެސް ވަރަށް ބޭނުންތެރި ކަމެއް. މިހާރު ކުރިމަތިވެފައިވާ ދަތިތަކާ އެކުގައިވެސް، ތިޔަ ބޭފުޅުން މިދުވަސްކޮޅު ގޭގައި މަޑުކޮށްލަދެއްވާ. އަޅުގަނޑުމެންގެ ސިއްހީ ހިދުމަތްތެރިން، އަވަދިނެތި މަސައްކަތް އެކުރައްވަނީ، ތިޔަ ބޭފުޅުންގެ ރައްކަލަށްޓަކައި،” ރައީސް ވިދާޅުވިއެވެ.\nރައީސް ވިދާޅުވީ ސަރުކާރުން މަސައްކަތް ކުރަމުން އަންނަނީ، އާންމު ބޭނުންތަކަށް ބޭނުންވާ ތަކެތި، އެއްވެސް ދަތިކަމެއް ނެތި ލިބޭނެ ގޮތް ހަދައިދިނުމަށް ކަމަށާއި މުޅި ރާއްޖެ ލޮކްޑައުންގެ ހާލަތުގައި އޮތަސް، ދައުލަތެއްގެ ގޮތުގައި ކުރަންޖެހޭ ވަރަށް ގިނަ ކަންތައް އެބަހުރި ކަމަށްވެސް ރައީސް ވިދާޅުވިއެވެ.\nމުޅި ރާއްޖެއިން މިހާތަނަށް 541 މީހަކު ވަނީ ކޮވިޑް19 އަށް ޕޮޒިޓިވްވެފައެވެ. އެއީ 185 ދިވެހިންނާއި 356 ބިދޭސީންނެވެ.


Alia furathama faharah producer ehge gothugai "Darlings" in\nބޮލީވުޑްގެ ގިނަ ތަރިން ފިލްމު ކުޅުމުގެ އިތުރުން ފިލްމުތައް ޕްރޮޑިއުސްކުރުން މިއީ އާންމު ކަމެކެވެ. އެގޮތުން ބޮލީވުޑްގައި އެންމެ ކާމިޔާބު ތަރިންގެ ތެރޭގައި ހިމެނޭ މަޝްހޫރު ބަތަލާ އާލިއާ ބަޓްވެސް މިހާރު މިސްރާބު ހުރީ ޕްރޮޑަކްޝަންއާ ދިމާލަށެވެ.\nއާލިއާގެ އަމިއްލު ކުންފުނީގެ ފުރަތަމަ ޕްރޮޖެކްޓް "ޑާލިންގްސް" އަކީ އަލީޔާ ފުރަތަމަ ފަހަރަށް ޕްރޮޑިއުސްކުރާ ޕްރޮޖެކްޓެވެ. އޭނާގެ ޕްރޮޑަކްޝަންގެ ކޮމްޕެނީގެ ނަން އިއްޔެ އާންމުކޮށްފައިވާއިރު ކޮމްޕެނީގެ ނަމަކީ "އެޓާނަލް ސަންޝައިން ޕްރޮޑަކްޝަންސް" އެވެ.\nއެއަށްފަހު ފުރަތަމަ ޕްރޮޖެކްޓް އިއުލާންކޮށްފައިވާއިރު ޑާލިންގްސް އަކީ އެޓާނަލް ސަންޝައިން ޕްރޮޑަކްޝަންސް އާއި ރެޑް ޗިލީސް އެންޓަޓައިމެންޓާއި ގުޅިގެން ގެނެސްދޭ ފިލްމެކެވެ. ފިލްމުގެ ތަރިންގެ ގޮތުގައިވެސް އާލިޔާ ހިމެނޭއިރު ދެން ހިމެނެނީ ޝެފާލި ޝާހް، ވިޖޭ ޝަރުމާ އަދި ރޯޝަން މެތިއު އެވެ.\nއާލިޔާގެ ފުރަތަމަ ޕްރޮޖެކްޓް އިއުލާންކުރުމާއެކު ފުރަތަމަ މަރުހަބާ ކިޔާފައިވަނީ ކަރަން ޖޯހަރެވެ.


Fathuruverikamuge Season aa eku Thulhaadhoo Liyelaa jahaa meehunnah bodu aamdhanee eh. Fathuruverikamuge Season aa eku Thulhaadhoo Liyelaa jahaa meehunnah bodu aamdhanee eh.\nފަތުރުވެރިކަމުގެ ސީޒަނާއެކު ތުޅާދޫ ލިޔެލާޖަހާ މީހުންނަށް ބޮޑު އާމްދަނީއެއް\nބ.ތުޅާދޫ މީހަކު ލިޔެލާޖަހަނީ / ފޮޓޯ މުޙައްމަދު ނައުރިފް ޕީއެސްއެމްނިއުސް\nފަތުރުވެރިކަމުގެ ސީޒަނާއެކު ލިޔެލާޖެހުމުގެ މަސައްކަތްކުރާ ފަރާތްތަކަށް ބޮޑު އާމްދަނީއެއް ލިބޭ\nމާޅޮސްމަޑުލު ދެކުނުބުރީ ތުޅާދޫގެެ ރައްޔިތުން އާމްދަނީ ހޯދުމަށްކުރާ މައިގަނޑު މަސައްކަތްތަކަކީ މަސްވެރިކަމާއިި، ލިޔެލާޖެހުމާއި، ވަޑާންކުރުމެވެ. އެގޮތުން ލިޔެލާޖެހި ތަކެތި ރިސޯޓްތަކަށް ވިއްކައިގެން ތުޅާދޫ ގިނަ ޢާއިލާތަކުން ބޮޑު ޢާމްދަނީއެއް ހޯދައެވެ. ކާބަފައިންގެ ޒަމާނުއްސުރެ ލިޔެލާ ޖެހުމަށް މަޝްހޫރު ތުޅާދޫ ގައި މިމަސައްކަތް ކުރާ ފަރާތްތަކުން ބުނީ ލިޔެލާ ޖެހި ތަކެތި ވިއްކައިގެން އެކަށީގެންވާ ޢާމްދަނީއެއް ލިބޭ ކަމަށެވެ. ޚާއްޞަ ގޮތެއްގައި ފަތުރުވެރިން ގިނައިން އަންނަ ދުވަސްވަރު މިކަމުން ލިބޭ އާމްދަނީ ވަރަށް ބޮޑުކަން އެމަސައްކަތްކުރާ ފަރާތްތަކުން ފާހަގަކުރެއެވެ.\nލިޔެލާޖާފައިހުންނަ ތަކެތި އެންމެ ގިނައިން ގަނެ އުޅެނީ ފަތުރުވެރިންކަމުން، ފަތުރުވެރިކަމުގެ ސީޒަންގައި ރިސޯޓްތަކުން ލިބޭ އޯޑަރުތައް ގިނައެވެ. މީގެއިތުރުން މިދުވަސްވަރަކީ ސްކޫލްތަކުގެ ޗުއްޓީ ދުވަސްވަރުކަމުން ތުޅާދޫއަށް އެކި ބޭނުންތަކުގައި އަންނަ މީހުންވެސް ލިޔެލާ ޖެހި ތަކެތި ގަންނަކަމަށް އެމަސައްކަތްކުރާ މީހުން ބުނެއެވެ.\nއާންމުގޮތެއްގައި ލިޔެލާޖާ މީހުންނަށް މަހެއްގެ މައްޗަށް ދިހަހާހެއްހާ ރުފިޔާ ލިބޭއިރު، ފަތުރުވެރިކަމުގެ މޫސުމާއި، ސުކޫލް ޗުއްޓީ ދުވަސްވަރު މިކަމުން ލިބޭ އާމްދަނީ ދެގުނައަށް އިތުރުވެގެންދާކަން އެމީހުން ފާހަގަކުރެއެވެ.\nޕީއެސްއެމް ނިއުސްއަށް މައުލޫމާތު ދިން މީހުން ބުނީ މި މަސައްކަތް ކުރުމުގައި ދިމާވާ އެންމެ ބޮޑު ދަތިކަމަކީ ލާ ޖެހުމަށް ބޭނުންކުރާނެ ލަކުޑި ނުލިބުންކަމަށެވެ. އެގޮތުން ކުރިން މިކަމަށް ބޭނުންވާ ލަކުޑި ހޯދަމުންދިޔައީ ބ. އަތޮޅުގެ ފަޅު ރަށްރަށުން ނަމަވެސް، މިހާރު އެއަތޮޅުގައި ފަޅު ރަށެއްނެތުމުން ލަކުޑި ހޯދަން އުދަނގޫކަން މިމަސައްކަތްކުރާ ފަރާތްތަކުން ފާހަގަކުރެއެވެ. މިކަމަށް ބޭނުންވާ ލަކުޑި ގަތުމަށްވެސް ދަތިތަކާ ކުރިމަތިވާކަން އެމީހުން ފާހަގަކުރެއެވެ.\nމިކަމަށް ހައްލު ހޯދުމަށް ސަރުކާރުގެ ކަމާބެހޭ ފަރާތްތަކާއި، ރަށު ކައުންސިލާ މަޝްވަރާކުރަމުންދާކަމަށް ތުޅާދޫގައި ލިޔެލާޖެހުމުގެ މަސައްކަތްކުރާ މީހުން ބުނެއެވެ. ތިމާވެއްޓާބެހޭ ވަޒީރު ޑރ. ޙުސެއިން ރަޝީދު ޙަސަން ބ. އަތޮޅަށް ދާދިދަހުން ކުރެއްވި ދަތުރުފުޅުގައި ރައްޔިތުންނަށް ދިމާވާ މިފަދަ ކަންކަމުގައި ކައުންސިލްތަކާ ސަރުކާރުން ގުޅިގެން އެއްބަސް ވެވޭ ހައްލުތަކެއް ހޯދަވައިދެއްވާނެކަމަށް ވިދާޅުވެފައިވެއެވެ.\nމީގެ 300 ވަރަކަށް އަހަރުކުރިން ރާއްޖޭގައި ފެށިފައިވާ ލިޔެލާޖެހުމުގެ މަސައްކަތް ތުޅާދޫއަށް ތައާރަފްކޮށްފައިވަނީ އެއަތޮޅު ފަރެހު ބޮޑުމޫސަ ނުވަތަ ފަރެހު ދޮންމޫސަ ނަމަކަށްކިޔާ މީހެއްކަމަށް ތާރީޚް ދަންނަ މީހުން ބުނެއެވެ.


Barulamaanee Nizaameh Gennan Petition Hedhiyas Rayyitun Balainugannaane: Zaid ބަރުލަމާނީ ނިޒާމެއް ގެންނަން ޕެޓިޝަން ހެދިޔަސް ރައްޔިތުން ބަލައި ނުގަންނާނެ: ޒައިދު – Huvadhoo News Barulamaanee Nizaameh Gennan Petition Hedhiyas Rayyitun Balainugannaane: Zaid Huvadhoo News\nބަރުލަމާނީ ނިޒާމެއް ގެންނަން ޕެޓިޝަން ހެދިޔަސް ރައްޔިތުން ބަލައި ނުގަންނާނެ: ޒައިދު\nއަޙުމަދު ރާކިއީން ރަޝީދު\nރާއްޖޭގައި މިހާރު ހިންގަމުންދާ ވެރިކަމުގެ ނިޒާމު ބަރުލަމާނީ ނިޒާމަށް ބަދަލުކުރުމަށް ވެރިކަން ކުރާ ޕާޓީގެ ރައީސް މުހައްމަދު ނަޝީދު އިސްވެ ހުންނަވައިގެން ސޮއިކުރަމުންގެންދާ ޕެޓިޝަނަކީ ރައްޔިތުން ގަބޫލުކުރާނެ ޕެޓިޝަނަކަށް ނުވާނެ ކަމުގައި ޝެއިޚް އަލީ ޒައިދު ވިދާޅުވެއްޖެއެވެ.\nބަރުލަމާނީ ނިޒާމަށް ތާއީދުކޮށް، ރައީސް ނަޝީދު އިސްނަންގަވައި ސޮއިކުރައްވަމުން ގެންދަވާ ޕެޓިޝަންގައި ވީހާވެސް ގިނަ ބަޔަކު ސޮއިކޮށްދިނުމަށް ރައީސް ނަޝީދު ވަނީ އެދިވަޑައިގެންފައެވެ.\nބަރުލަމާނީ ނިޒާމުން ގެނައުމަށް މިހާރު ހަދަމުންދާ ޕެޓިޝަންއާއި ގުޅިގެން ޝެއިޚް ޒައިދު ވިދާޅުވީ، ބަރުލަމާނީ ނިޒާމަކީ ދިވެހިރައްޔިތުން ނޫނެކޭ ބުނެފައިވާ ނިޒާމެއް ކަމަށާއި، އަދި މިނިޒާމަކީ ރާއްޖެ ފަދަ ކުޑަ ގައުމަކަށް އެއްވެސް ގޮތަކަށް އެކަށީގެންވާ ނިޒާމެއް ނޫން ކަމަށެވެ. އަދި ރައްޔިތުންގެ ތާއީދު އޭރުވެސް އަދި މިހާރުވެސް ބަރުލަމާނީ ނިޒާމަކަށް ނެތްކަމަށްވެސް ޝެއިޚް ޒައިދު ވިދާޅުވިއެވެ.\nބަރުލަމާނީ ނިޒާމަކީ ރާއްޖޭގެ ރައްޔިތުން އެއްފަހަރު ރިޖެކްޓް ކޮށްފައިވާ ނިޒާމެއް! އަދި މިއީ ރާއްޖެ ކަހަލަ ކުޑަ ޤައުމަކަށް އެއްވެސް ގޮތަކުން އެކަށީގެންވާ ނިޒާމެއްނޫން! ބަރުލަމާނީ އަށް އޭރުވެސް މިހާރުވެސް ތާއީދެއްނެތް! ޕެޓިޝަން ހެދިޔަސް ރައްޔިތުން އެބަލައި ނުގަންނާނެ.” ޝެއިޚް ޒައިދު ވިދާޅުވިއެވެ.\nޒައިދު މިހެން ވިދާޅުވެފައިވާއިރު، ބަރުލަމާނީ ނިޒާމަށް ތާއީދު ނުކުރާނެކަން ވެރިކަން ކުރާ ކޯލިޝަންގައި ހިމެނޭ އެމްޑީޕީ ފިޔަވައި ހުރިހާ ޕާޓީއަކުން ވަނީ ބުނެފައެވެ. އަދި ރައީސް ޞާލިހުވެސް ވަނީ ބަރުލަމާނީ ނިޒާމަށް ތާއީދު ނުކުރާނެ މޭރުމަކުން އެކިފަހަރު މަތީން ވާހަކަ ދައްކަވާފައެވެ.\nމިހާރު އޮތް ވެރިކަން ކުރާ ކޯލިޝަން ރޫޅާލުމަށް އެމްޑީޕީގެ ރައީސް ނަޝީދަށް ތާއީދު ކުރައްވާ ބޭފުޅުން މަސައްކަތް ކުރަމުންދިޔަ ނަމަވެސް ރައީސް ޞާލިހު ވިދާޅުވަމުންދަނީ ރައްޔިތުން ވެރިކަން ހަވާލުކުރީ ކޯލިޝަނަކާއި ކަމަށެވެ.\nނަމަވެސް ރައީސް ޞާލިހުވަނީ މީގެ ކުރިންވެސް ތަކުރާރުކޮށް ރާއްޖޭގައި އޮންނަން ފެންނަ އެންމެ ރަނގަޅު ނިޒާމަކީ ރިޔާސީ ނިޒާމުކަމުގައި ވިދާޅުވެފައެވެ. އަދި ރާއްޖޭގައި އޮންނަން ފެންނަ ނިޒާމު ކަނޑައަޅާފައިވަނީ ރައްޔިތުން ކަމަށާއި، ދެންވެސް ނިޒާމު ގޯސްވެއްޖެނަމަ ނިންމާނީ ރައްޔިތުންގެ ވޯޓަކުން ކަމަށެވެ.\nރައީސް ނަޝީދު ބަރުލަމާނީ ނިޒާމް ޝެއިޚް ޒައިދު